\NormalFont\ShortTitle{ኤርማሳ ሴላ}

{\MT ኤርማሳ ሴላ

\par }{\MTB ኦድያ ማጻፋ

\par }{\IMT ገሉዋ

\par }{\IP ኤርማሳ ሴላ ኦድያ ማጻፋይ፥ ክርስቶስ የለታናፐ ካሰ እቼሹ ጼታነ ሆስፑን ታማነ ኡሱፑን ላይꬃን የሩሳላመ ላለቴዳ ጋሱዋንነ አሳይካ ኦሞደቲደ ቤዳ ጋሱዋን፥ ጾሳይ ጾሳተꬃ ሙሩዋ ፖላናዉ ባብሎናቱዋ ባረ ሾጭያ ጻምኣ ኦꬂደ ጎኤቴዳ ጋሱዋን፥ ግንጹዋን ጊጌዳ እቼሹ ካዩዋ ዝላሳቱዋ ኦይቄዳዋ። ሀ ማጻፋዉ ዳርያ ባጋይ ዬኩዋባነ ካዩዋባ ኦድያዋ ግዶፐነ፥ ጾሳን አማነትያዋነ ህዶታን ደእያዋ ኦድያ ክፍለቱካ አን ደኢኖ። ሀ ግንጾቱዋ አይሁዳ አሳቱ ክርስቶስ የለታናፐ ካሰ እቼሹ ጼታነ ሆስፑን ታማነ ኡሱፑን ላይꬃን፥ ሄ ቢታ ቦላ ጋኬዳ ባየꬃ ሀሳያናዉ፥ ላይꬃን ላይꬃን ጾምያነ ካዮትያ ዎጋቱዋ ፖልያ ጋላሳቱዋን ጎኤቲኖ።

\par }{\IOT ሸምፓቱዋ ኡባቶ እመቴዳ ቃንꬃ ቆፋቱዋ

\par }{\IO የሩሳላመ መቱዋነ ካዩዋ
{\IOR{1:1-22}}

\par }{\IO ጾሳይ የሩሳላመ ቦላ አሄዳ ሙሩዋ
{\IOR{2:1-22}}

\par }{\IO ብሮ ህዶታይ ደእያዋ ግዱሳ
{\IOR{3:1-66}}

\par }{\IO የሩሳላመ ባሻ
{\IOR{4:1-22}}

\par }{\IO ማሮታ ደማናዉ ዎሳ
{\IOR{5:1-22}}



\par }\ChapOne{1}{\SH የሩሳላመ መቱዋነ ካዩዋ
\par }
{\R (1:1-22)

\par }{\PP \VerseOne{1}ካሰ አሳይ ኩሜዳ የሩሳላመ ካታማታ ሀእ ዋናደ መላ አታዴ! ካሰ ካዉተꬃቱዋ ግዶን ዎልቃማ ግዴዳና ሀእ አስናይ ሀይቄዳ ምሽራቲዳን፥ ዋናደ ባረካ አታዴ! ካታማቱዋ ኡባ ግዶን ካታቶ ግዴዳና ሀእ ዋናደ አይለ ግዳዴ!

\VS{2}ቃማ ኡባን አፎꬃይ እ ጋጩዋና ሆልሳካትሽን፥ ዬካደ አቃዱ። ካሰ እዞ ዶስያዋንቱፐ ሀእ እዞ ምንꬅያዌ እቱነ ባዋ። እ ላገቱ እዞ አꬅ እሚደ፥ እዉ ሞርከ ግዴድኖ።

\VS{3}ይሁዳታ ናቀታደነ አይለታደ ኦሞደታደ ባዱ። እዛ ሀእ ካዉተꬃቱዋ ግዶን ደአዉ፤ ሽን ሸምፕያ ሳኣ ደማበይኩ። እዞ የደርሴዳዋንቱ እዛ መቶታ ደእሽን ጋኪደ ደሜድኖ።

\VS{4}ላይꬃ ግዶን ቦንችያ ባላቱዋ ይያዌ ባይና ድራዉ፥ ጽዮነ ኦገቱ ካዮቲኖ። ካታማ ፐንገቱ መላ አቴድኖ፤ እ ቄሳቱ ካ ኦሊኖ። እ ዎዶሮ ናናቱካ ቱጋቴድኖ፤ ቃይ እዛ ባረ ሁጲያዉካ ኢታ ቱጋ ቱጋታዱ።

\VS{5}እ ሞርከቱ እዉ ጎዳ ግዴድኖ፤ ኡንቱንቶ እንጅና ደኤድኖ። አያዉ ጎፐ፥ እ ናጋራ ዳሩዋ ጋሱዋን መꬍና ጎዳይ እዞ ቱጋዬዳ፤ እ ጉꬃ ናናቱ ሞርክያን ኦሞደቲደ ቤድኖ።

\VS{6}ጽዮን ቦንቹ ኡባይ ኢፐ ቃረት ክቼዳ፤ እ ካፓቱካ ማታ ምያ ሳኣ ꬋዬዳ ጋራ ማላ ግዴድኖ። ኡንቱንቱ ዎልቃ ꬋዪደ፥ ባረንታ የደርስያዋንቱ ስንꬃፐ ባቃቴድኖ።


\par }{\PP \VS{7}የሩሳላማ ሀእ ባረ ቱጋነ ባረ ኡንኣ ጋላሳቱዋን በን ባረ ቦንቾ ዱረታ ሀሳያዉ። እ አሳይ ኡባይ ሞርከቱዋ ኩሽያን አꬊደ እመቴዳ ዎደ፥ እዞ ማድያዌ እቱነ አትቤና። እ ሞርከቱ እዞ ጼሊደ፥ እ ባሻን ሚጬድኖ።

\VS{8}የሩሳላማ ዎልቃማ ናጋራ ኦꬃዱ፤ ሄዋ ድራዉ፥ እዛ ቱናባ ግዳዉ። ካሰ እዞ ቦንቼዳ ኡባይ ሀእ እ ካሉዋ በኤዳ ድራዉ፥ እዞ ካꬌ። አካ ኦላዉነ ጉየ ስማዉ።

\VS{9}እ ቱናተꬃይ እ አፍላ ጼራ ባቂ ኦይቄዳ። ስንꬃፐ ባረ ቦላ ያናባ እዛ ቆፓበይኩ። ሄዋ ድራዉ፥ እዝ ኩንደꬃይ ዳጋንꬅያዋ። እዛ፥ “አቤት መꬍና ጎዳዉ፥ ታ ቱጋ በአ! ታ ሞርከቱ ታና ጾኔድኖ” ጊናካ፥ እዞ ምንꬅያዌ እቱነ ባዋ።

\VS{10}ሞርከቱ እዝ ቦንቾ ዱረታ ኡባ ቦላን ባረንቱ ኩሽያ የዴድኖ። ጋድያ ካዉተꬃቱ፥ ካሰ ኔን ጾሳ ማባራ ግዶ ገልሰናን ድጌዳ አሳቱ፥ እ ጌሻ ጎልያ ገልሽን በኣዱ።

\VS{11}እዝ አሳቱ ኮሻቲደ፥ ቁማ ደማናዉ ኦሊኖ። ኡንቱንቱ ፓጻ ደአና ድራዉ ጊደ፥ ባረንቱ ቦንቾ ዱረታ ኡባ ቁማን ላሚኖ።

\par }{\PP የሩሳላማ ሀዋዳን ያጋዉ፤ “አቤት መꬍና ጎዳዉ፥ ጼላ፤ ታን ካቴዳዋ በአ!

\VS{12}ህንተኖ፥ ሀዋና አꬍያዋንቶ፥ ሀዌ ህንተዉ ኡባዉ አያነ ግደኔ? መቱ ኡባይ መꬍና ጎዳይ ባረ ኤጽያ ሀንቁዋ ጋላስ ታ ቦላ አሄዳ መቱዋ ማሌ?

\VS{13}ጾሳይ ቦላ ꬎቃፐ ታማ ዱገ የዴዳ፤ ሄ ታማይ ታ መቀꬃ ግዶ ገሌዳ። ታ ገድያ ኦይቃናዉ ጲርያ ዎꬄዳ፤ ታና ጉየ ዛሬዳ። እ ታና ጋላሳ ኡባን ላባንꬂደ፥ የግ ባሼዳ።

\VS{14}ታን ኦꬄዳ ናጋራ ኡባ ሺሽ ቃቺደ፥ ሞርገ ምꬃዳን ታ ሞርግያን ዎꬄዳ። ያቲደ ታ ዎልቃ ዉርሴዳ። ታን ኤቀታናዉ ዳንዳየናዋንቶ ጎዳይ ታና አꬅ እሜዳ።

\VS{15}ጎዳይ ታ ግዶን ዎልቃማ ኦላንቻቱዋ ኡባ እጼዳ። ታ ያላጋቱዋካ ꬋይሳናዉ ዎድያ ኬሬዳ። ዎይንያ ቴራ ጉምእያ ሳኣን የꬍያዋዳን፥ ጎዳይ ይሁዳ አሳ የꬌዳ።

\VS{16}ታን ዬክያዌነ ታ አይፊ አፎꬃ ሆልሳይያዌ ሄዋሳ። ታና ምንꬃናዉነ ታ ዎልቃ ምንስያዌ እት አሳይነ ባዋ። ሞርኪ ጎቤዳ፤ ታ ናናቱነ መላ አቴድኖ” ያጋዉ።


\par }{\PP \VS{17}ጽዮና ባረ ኩሽያ ምጫዱ፤ ሽን እዞ ምንꬅያዌ ባዋ። እ ዩሹዋን ደእያዋንቱ እዞ ሞርካናዳን፥ መꬍና ጎዳይ ኦꬄዳ። የሩሳላማ ኡንቱንቱ ግዶን ቱናባ ግዳዱ።


\par }{\PP \VS{18}እዛ ሀዋዳን ያጋዉ፤ “መꬍና ጎዳይ ጽሉዋ፤ አ ቃላዉ አዛዘተናን ማካሌዳና ታና። ህንተኖ፥ አሳቶ ኡባይካ ስስተ! ታ መቱዋካ በእተ። ታ ዎዳላቱነ ታ ጌላዮቱ ኦሞደቲደ ቤድኖ።

\VS{19}ታን ታና ዶስያዋንታ ጼሳድ፤ ሽን ኡንቱንቱ ታና ጭሜድኖ። ታ ቄሳቱ ነ ታ ጭማቱ ባረንቱ አካታ ምንሳናዉ ቁማ ኮዪደ፥ ካታማ ግዶን ሀይቄድኖ።

\VS{20}አቤት መꬍና ጎዳዉ፥ ታ ዋይያ በአ! ታ ጋርሳይ ሻቢረቴዳ። ታን ሎይꬃ ማካሌዳ ድራዉ፥ ታ ዎዛናይ መኤዳ። ካረን ማሻይ ዉርሴ፤ ሶንካ ሀይቆ ጻላላይ ደኤ።

\VS{21}አሳይ ታን ዝላልያዋ ስሴዳ፤ ሽን ታና ምንꬅያ እት አሳይነ ባዋ። ታ ሞርከቱ ኡባይ ታን መቶትያዋ ስሴድኖ፤ ኔን ኦꬄዳባን ናሸቴድኖ። ኡንቱንቱካ ታናዳን ሀናና ማላ፥ ኡንቱንቱ ቦላ ኔን አዋዬዳ ጋላሳ አያ!

\VS{22}ኡንቱንቱ ኢታተꬃይ ኡባይ ነ ስንꬃ ጋኮ፤ ታ ናጋራ ኡባ ድራዉ፥ ኔን ታና ሙሬዳዋዳን፥ ኡንቱንታካ ሙራ! አያዉ ጎፐ፥ ታ ዝላሳይ ዳሬዳ፤ ታ ዎዛናይካ መኤዳ” ያጋዉ።




\par }\Chap{2}{\SH ጾሳይ የሩሳላመ ቦላ አሄዳ ሙሩዋ
\par }
{\R (2:1-22)

\par }{\PP \VerseOne{1}ጎዳይ ባረ ሀንቁዋን ሻርያፐ ጋርሳና ጽዮኖ ዎት ዎꬄዴ! እ እስራኤልያ ፑላ ሳሉዋፐ ዱገ ሳኣ ኦሌዳ። እ ባረ ሀንቁዋ ጋላሳን ባረ ጌሻ ጎልያካ ቆፕቤና።

\VS{2}ጎዳይ ይሁዳን ደእያ ኬꬃቱዋ ኡባ ቃረተናን ꬋይሴዳ። ቃይ ባረ ሀንቁዋን ሄ ቢታ ጌሱዋ ኡባ ኮሌዳ። ሄ ካዉተꬃነ አ ካፖቱዋ ሳኣን ዱገ ዎꬂደ ካዉሽሴዳ።

\VS{3}ባረ ሱልያ ሀንቁዋን እስራኤልያ ዎልቃ ኡባ መንሬꬄዳ። ሞርኪ አ ኦላናዉ ይያ ዎደ፥ ጎዳይ ባረ ኡሸቻ ኩሽያ ኡንቱንቱ ቦላፐ ድጌዳ። ባረ ዩሹዋን ደእያዋ ኡባ ምያ ላጮትያ ታማዳን፥ ያቆባ ቦላ ኤጽ ከሴዳ።

\VS{4}ሞርክያዳን እ ባረ ዎንዳፍያ ኡንቱንቱ ቦላ ዳፌዳ። ኡቁንያዋንቱዋዳን እ ባረ ኡሸቻ ኩሽያ ምንሲደ፥ ጼልና ሎእያ አሳ ኡባ ዎꬌዳ። ጽዮነ ጎለቱዋ ቦላ ባረ ሀንቁዋ ሱሉዋ ታማዳን ጉሴዳ።

\VS{5}ጎዳይ ሞርክያዳን ሀኒደ፥ እስራኤልያ ꬋይሴዳ። እ ካትያ ጎለቱዋነ ጌሶቱዋ ኡባ ኮሌዳ። ይሁዳ አሳ ቦላን ካዩዋነ ዬኩዋ ጉጄዳ።


\par }{\PP \VS{6}እ ባረ ጌሻ ጎልያ አታክልትያ ግዶን ደእያ ዳስያዳን፥ ሾድ ኦሌዳ። ላይꬃ ግዶን ቦንችያ ባላቱነ ሳምባታቱ ሙለ ዶገታናዳን፥ መꬍና ጎዳይ ኦꬄዳ። ባረ ዎልቃማ ሀንቁዋን ካትያነ ቄስያ ካꬌዳ።

\VS{7}ጎዳይ ባረዉ ያርሹዋ ያርሽያ ሳኣ እጼዳ፤ ባረ ጌሻ ጎልያካ ባሼዳ። ካትያ ጎለቱዋ ግምቢያ ሞርከቱዋ ኩሽያን አꬂደ እሜዳ። አሳይ ላይꬃ ባላ ቦንቺደ ዋስያዋዳን፥ ሞርከቱ መꬍና ጎዳ ጎልያን ዋሴድኖ።

\VS{8}መꬍና ጎዳይ ጽዮን ግምቢያ ኮላናዉ ቃቼዳ፤ እዞ ልክያ ዎዶሩዋ ምጬዳ፤ እዞ ꬋይሰናን ደኢድ፥ ባረ ኩሽያ ዛረና። ሄዋ ድራዉ፥ ግምቢነ ጌሱ እትፐ ኩንዳናዳን ኦꬄዳ።

\VS{9}የሩሳላመ ፐንግያ ሳንቃቱ ቢታን ዱገ ሞገቴድኖ፤ ኡንቱንቱ ኩልቦቱዋካ እ መንሬꬂደ ꬋይሴዳ። እ ካቲነ ካፓቱ ኦሞደቲደ፥ ካዉተꬃቱዋ ግዶ ቤድኖ። ህግያ ታማርስያዌካ ባዋ፤ እዝ ትምቢትያ ኦድያዋንቶካ መꬍና ጎዳፐ ሳጻይ ይያዋ አጌዳ።

\VS{10}ጽዮን ጭማቱ ጮኡ ጊደ፥ ቢታን ኡት አጌድኖ፤ ባረንቱ ሁጲያን ባና ቆሊደ፥ ማቃካ ማዬድኖ። የሩሳላመ ዎዶሮቱ ሳአዉ ዱገ ሆኬድኖ።


\par }{\PP \VS{11}ታ አይፊ አፎጽ አፎጺደ ጆሌዳ፤ ታ ዎዛናይካ ካዩዋን ሻቢረቴዳ። አያዉ ጎፐ፥ ታ አሳይ ꬋዬዳ፤ ጉꬃ ናናቱነ ዪኦ ናናቱ ካታማ ኦግያን ላባኒደ ኩንዴድኖ።

\VS{12}ኡንቱንቱ ባረንቱ አየቱዋ፥ “ቁማ እማ! ዎይንያ ኤሳ እማ!” ያጊደ ዋሲኖ። ካታማ ኦግያን ደሸቲደ ላባንያ አሳቱዋዳን ኡንቱንቱ ላባንና፥ ኡንቱንቱ አየቱዋ ክዉዋን ኡንቱንቱ ሸምፑ ከሴ።


\par }{\PP \VS{13}ኔኖ፥ የሩሳላመ፥ ታን ነባ አይ ጋናዉ ዳንዳያይታ? ዎይ ቃይ ነ ቆሁዋ ታን አያና ልካናዉ ዳንዳያይታ? ኔኖ፥ ዶሰቴዳ ጽዮኔ፥ ቃይ ታን ኔና ዎታ ምንꬃናዉ ዳንዳያይታ? ነ ማዱꬃይ አባ ኬሻ ጪማ። ያትና፥ ኔና ኦን ፓꬃናዉ ዳንዳዪ?

\VS{14}ነ ትምቢትያ ኦድያዋንቱ ነዉ ዎርዶነ ፓና ሳፃ በኤድኖ፤ ኡንቱንቱ ኔን ኦሞዶ ቤና ማላ፥ ነ ናጋራ ቆንጭሲደ ኦድበይክኖ። ኡንቱንቱ ባለꬅያ ዎርዶ ሳፃ ነዉ በኤድኖ።


\par }{\PP \VS{15}ነ ማታና አꬍያ ኡባይ ባረ ብራꬍያ ነ ቦላን ዱኬ። ቃይ፥ “ቢታን ሳኣን ኡባፐ አꬋአደ ሎእያ ካታማታ ሀኒ? ኩመንꬃ ቢታዉ ናሸቻ ጌተቴዳ ካታማታ ሀኒ?” ያጊደ ኔና ቅሊጬድኖ፤ ባረንቱ ሁጲያካ ቃꬂኖ።

\VS{16}ነ ሞርከቱ ኡባይ ባረንቱ ዶና ነ ቦላ ዶዬድኖ፤ ቅሊጪድነ ይሉዋን ባረንቱ አቻ ጋርጪደ፥ “ኑን እዞ ꬋይሴዶ! ኑን ናጌዳ ጋላሳይካ ሀዋ፤ ሀእ ጋኪደ በኤዳ!” ያጊኖ።

\VS{17}መꬍና ጎዳይ ባረ ሀልቼዳዋ ኦꬄዳ፤ በን ዎደ እ አዋዬዳ ባረ ቃላካ ፖሌዳ። የሩሳላምዉ ቃረተናን እዞ ኮሌዳ። እ ሞርከቱዋካ ናሸቼዳ፤ እዞ ኡቁኔዳዋንቱ ዎልቃካ ꬎቁ ꬎቁ ኦꬄዳ።


\par }{\PP \VS{18}ኔኖ፥ ጽዮኔ፥ ጎዳኮ ነ ድርሳ ግምቢ ዋሶ! ነ አፎꬃይካ ቃማነ ጋላስ ሻፋዳን ጎጎ! ኔን ኔና ሸምፕሶፓ፤ ነ አይፍያዉካ ሸምፑዋ እሞፓ!

\VS{19}ደንዳ፤ ቃማ ደንዳደ ዋሳ። ጎዳ ስንꬃን ነ ዎዛና ሃꬃዳን ጉሳ። ኦግያ ዶናን ኡባን ኮሻቲደ፥ ላባኔዳ ነ ናናቱዋ ሸምፖ ነ ኩሽያ አኮ ፑደ ደንꬃደ ዎሳ!


\par }{\PP \VS{20}አቤት መꬍና ጎዳዉ፥ በአ! ኔን ኦ ቦላ ካሰ ሀዋዳን ኦꬃድንቶ፥ አነ ቆፓ። አየቱ ባረንቱ ክዉዋን እሻልሲደ ድቼዳ ባረንቱ ናናቱዋ ሚኖ ጋይ? ቃይ ቄሳቱ ነ ናበቱ ጎዳ ጌሻ ጎልያ ግዶን ሀይቂኖ ጋይ?


\par }{\PP \VS{21}ጭማይነ ናናይ ካታማ ግዶ ኦግያ ባናን ግሴዳ፤ ታ ዎዶሮቱነ ታ ዎዳላቱ ማሻን ዉሬድኖ። ኔን ነ ሀንቁዋ ጋላስ ኡንቱንታ ዎꬋዳ፤ ኡንቱንቶ ቃረተናን ኡንቱንታ ሲፋዳ።


\par }{\PP \VS{22}ግብራ ጋላሳዉ አሳ ጼስያዋዳን፥ ኔን ታና ዳጋንꬅያዋንታ ኡባ ሳፐ ጼሳዳ። መꬍና ጎዳ ሀንቁዋ ጋላሳን ከስ አክ ፓጻ አቴዳዌ እቱነ ባዋ። ታን ታ ክዉዋን እሻልሳደ ድቼዳ ናናቱዋ ኡባ ሞርኪ ዎꬍ ꬋይሴዳ።




\par }\Chap{3}{\SH ብሮ ህዶታይ ደእያዋ ግዱሳ
\par }
{\R (3:1-66)

\par }{\PP \VerseOne{1}ጾሳ ሀንቁዋ ጋትማን መቱዋ በኤዳ አሳይ ታና።

\VS{2}እ ታና ላግ ከሲደ፥ ፖኡ ባይና ꬉማዉ አፌዳ።

\VS{3}እ ዛር ዛሪደካ ጋላሳ ሙልያ ታና ሾጫናዉ ባረ ኩሽያ ታ ቦላን ደንꬄዳ።

\VS{4}እ ታ ጋልባነ ታ አሹዋ ኤጭሴዳ፤ ታ መቀꬃካ መንꬄዳ።

\VS{5}እ ታና ድሬዳ፤ መቱዋንነ ዳቡራን እ ታና ዶዴዳ።

\VS{6}በን አይደንቶ ሀይቄዳ አሳዳን፥ ታና ꬉማ ግዶን ዎꬄዳ።

\VS{7}ታን ከሰናዳን፥ ታ ዩሹዋ ድሬዳ፤ ዴጾ ሳንሳላታንካ ታና ቃቼዳ።

\VS{8}ታን አ ጼሳድ፤ አኮ ዋስናካ፥ እ ታ ዎሳ ስሰናን እጼዳ።

\VS{9}ታ ኦግያን ማሰቴዳ ሹቻ ዎꬂደ ጎርዴዳ፤ ታ ኦግያካ ጌላዬዳ።


\par }{\PP \VS{10}እ ታዉ ሙግያ ባባንꬃ ማላ፥ ዎይ ቆሰቲደ ናግያ ጋሙዋ ማላ ግዴዳ።

\VS{11}እ ታና ታ ኦግያፐ ከስ ኦሊደ፥ ዱሰረꬄዳ። ያቲደ ታና አሳይ ባይና ሳን የግ ባሼዳ።


\par }{\PP \VS{12}ባረ ዎንዳፍያ ዳፊደ፥ ታና ዱካናዉ ማሌዳ።

\VS{13}እ ባረ ዎንዳፍያ ዳፊደ፥ ታ ዎዛና አይፍያ ጫዴዳ።

\VS{14}ታን አሳ ኡባዉ ሚቻነ ጋላሳ ኩመንꬃ ቦሪደ የጽያዋ ግዳድ።

\VS{15}እ ታና ጫሙዋን ኩንꬄዳ፤ ቃይ ጎዳረ ኡꬃዳን ጫምያ ጹኣ ኡሺደ፥ ታና ካልሴዳ።


\par }{\PP \VS{16}እ ታ አቻ አንጩዋን መንꬄዳ፤ ባና ግዶን እ ታና የꬌዳ።

\VS{17}ሳሩ ታፐ ሃኬዳ፤ ታን እንጀ ደኡዋ ዶጋድ።

\VS{18}ሄዋ ድራዉ፥ ታን፥ “ታ ዎልቃይ ታፐ ክቼዳ፤ ታን መꬍና ጎዳን ህዶታ ዎꬄዳዌ ኡባይካ ꬋዬዳ” ያጋድ።

\VS{19}ታ መቱዋነ ታን ቶይላካትያዋ ሀሳይና፥ ደኡ ታና ጫሜዳ።

\VS{20}ሄዌ ታን ኡባካ ዶገናባነ ታ ሸምፑካ ካዮትያዋ።


\par }{\PP \VS{21}ግዶፐነ፥ ታን ሀ እትባ ታ ዎዛናን ቆፕያ ዎደ፥ ታዉ ስንꬃናዉ ህዶታይ ደኤ።

\VS{22}ሄዌነ፥ መꬍና ጎዳ አገና ሲቁዋፐ ደንዴዳዋን ኑን ꬋይቦኮ። አ ቃረታይካ ሙለ ዉር ኤረና፤

\VS{23}ኡንቱንቱ ዎንታ ዎንታ ኦራꬃ። ኔን ሎይꬃ አማነትያዋ።

\VS{24}ታን ታዉ፥ “መꬍና ጎዳይ ታና ጋኬዳ ሳማ፤ ሄዋ ድራዉ፥ ታን አን ህዶታ ዎꬃይ” ያጋድ።


\par }{\PP \VS{25}ባረንቱ ህዶታ አን ዎꬅያዋንቶነ አ ኮይያዋንቶ መꬍና ጎዳይ ሎኦ።

\VS{26}ሄዋ ድራዉ፥ አሳይ መꬍና ጎዳይ አሽያ አሹዋ ዳንዳያን ናጎፐ ሎአ።

\VS{27}ቃይ አሳይ ባረ ያላጋተꬃን ደኢድ፥ ዳንዳያ ታማሮፐ ሎአ።


\par }{\PP \VS{28}መꬍና ጎዳይ መቱዋ አህያ ዎደ፥ እ ጮኡ ጊደ፥ ባረካ ኡት አጎ።

\VS{29}እ ባረ ሶምኡዋ ቢታ ጋꬂደ ሀይዞ። ኦን ኤሪ፥ አዉ ስንꬃናዉ ህዶታይ ደአነንቶነ።

\VS{30}እ ባረ ሻይያ ባቂያዎ በሶ፤ ባረ ሞርከቱ ሸቂያ ሸቃካ ካሎ።


\par }{\PP \VS{31}አያዉ ጎፐ፥ ጎዳይ አሳ መꬍናዉ ኦለና፤

\VS{32}እት ዎደ ካዩዋ አሆፐነ፥ እ ባረ አገና ሲቁዋ ዳሩዋዳን ቃረቴ።

\VS{33}አያዉ ጎፐ፥ እ አሳ ቱጋይያዋንነ መቶይያዋን ናሸተና።


\par }{\PP \VS{34}አ አሳ ካለꬅያዋንቱ ቃሸቴዳዋንታ ባረንቱ ገድያፐ ጋርሳ ባጋና የꬌድኖ፤

\VS{35}ቃይ ኡባፐ ꬎቂያ ጾሳ ስንꬃን አሳዉ ደእያ ማታ ድጊኖ፤

\VS{36}ቃይካ ችሎታን ፕርዳ ጌላዪኖ። ኡንቱንቱ ጎዳይ ሄዋ ኡባ በኤና ጊደ ቆፒኖየ?


\par }{\PP \VS{37}ጎዳይ አዛዝቤናዋ አዛዚደ፥ ፖልሳናዉ ዳንዳይያዌ ኦኔ?

\VS{38}ኢታባ ግድና ሎኦባ ግድናካ፥ ሃሳዪደ ፖልያዌ ኡባፐ ꬎቂያ ጾሳ ግደኔየ?

\VS{39}ያትና፥ ኑን አሳ ግድያዋንቱ ኑ ናጋራ ድራዉ፥ እ ኑና ሙርያ ዎደ፥ አያዉ ዙዙሜቶ?


\par }{\PP \VS{40}ሄዋ አጊደ፥ አነ ኑ ኦግያ ፓጮይተነ ቆሮይተ፤ መꬍና ጎዳኮካ አነ ስሞይተ።

\VS{41}አነ ኑ ዎዛናነ ኑ ኩሽያ ሳሉዋን ደእያ ጾሳኮ ደንꬂደ፥ ሀዋዳን ያጎይተ፤

\VS{42}“ኑን ኔና ናቄዶ፤ ነዉ ማካሌዶ፤ ኔንካ ኑዉ አቶ ጋባካ።

\VS{43}ነ ሀንቁዋን ኑና የደርሳዳ፤ ቃይ ኔን ኑዉ ቃረተናን ኑና ሲፋዳ።

\VS{44}ኑ ዎሳይ ኔኮ አናዳን፥ ነ ሁጲያ ሻርያን ካማዳ።

\VS{45}አሳ ግዶን ኑና ፕቶነ ቡራ ኦꬃዳ።

\VS{46}ኑ ሞርከቱ ኡባይ ኑ ቦላን ሃሳዬድኖ።

\VS{47}ኑን ዳጋሜዶነ ግትያን ገሌዶ፤ ባዬዶነ ꬋዬዶ” ያጌቶ።


\par }{\PP \VS{48}ታ አሳይ መቱዋን ꬋዬዳ ድራዉ፥ ታ አይፊ ሻፋዳን አፎꬃ ጎጌ።

\VS{49}ታ አይፊ ሙለ ዎደ አገናን አፎꬃ ትጌ።

\VS{50}መꬍና ጎዳይ ሳሉዋፐ ዱገ ጼሊደ በአና ጋካናዉ ሄዌ ሀኔ።

\VS{51}ታ ካታማን ደእያ ማጫ አሳቱዋ ኡባ ቦላን ጋኬዳዋ ታ አይፊ በኤዳ ዎደ፥ ታ ዎዛናይ ካዮቴዳ።


\par }{\PP \VS{52}ጮ ታና ሞርክያዋንቱ ታና ካፉዋ ሻንካትያዋዳን ሻንካቴድኖ።

\VS{53}ኡንቱንቱ ታና ፓጻ ደእሺና ኦላን የጊደ፥ ኦላ ዶና ሹቻን ጎርዴድኖ።

\VS{54}ሃꬃይ ኩሚደ፥ ታ ሁጲያና ጎግያ ዎደ፥ ታን ꬋያድ ጋደ ቆፓድ።


\par }{\PP \VS{55}አቤት መꬍና ጎዳዉ፥ ታን ጪማ ኦላ ግዶን ደኣደ ነ ሱንꬃ ጼሳድ።

\VS{56}ታ ዋሱዋ ስሳናዳን ታን ኔና ዎስያ ዎደ፥ ኔን ታዉ ስሳዳ።

\VS{57}ታን ኔና ጼሴዳ ዎደ፥ ታኮ ሺቃደ፥ “ያዮፓ” ያጋዳ።

\VS{58}አቤት ጎዳዉ፥ ኔን ታ ሞቱዋ ሞተታደ፥ ታና ዎዛዳ።

\VS{59}አቤት መꬍና ጎዳዉ፥ ኔን ታ ቱጋ በኣዳ። ሄዋ ድራዉ፥ ታ ሞቱዋ ኔን ፕርዳ።

\VS{60}ኡንቱንቱ ሀሉዋ ከሳናዉ ታ ቦላን ማቀትያ ማቁዋ ኡባ በኣዳ።

\VS{61}አቤት መꬍና ጎዳዉ፥ ኡንቱንቱ ታና ሸቂያ ሸቃነ ታ ቦላን ማቀትያ ማቁዋ ኡባ ስሳዳ።

\VS{62}ቃይ ታ ሞርከቱ ጋላሳ ኩመንꬃ ታ ቦላን ዙዙምያዋነ ሳሱክያዋ ስሳዳ።

\VS{63}በአ፥ ኡንቱንቱ ኡቲድነ ኤቂደ፥ ታና ቦር ቦሪደ የጺኖ።


\par }{\PP \VS{64}አቤት መꬍና ጎዳዉ፥ ኡንቱንቱ ኦꬄዳ ኦሶ በስያ ጋትያ ኡንቱንቶ ጭጋ!

\VS{65}ኡንቱንቱ ዎዛና ዳምሳ! ነ ሸቃይ ኡንቱንታ ጋኮ!

\VS{66}አቤት መꬍና ጎዳዉ፥ ኔን ኡንቱንታ ነ ሀንቁዋን የደርሳ፥ ሳሎቱዋፐ ጋርሳና ኡንቱንቱ ደኢያሳፐ ኡንቱንታ ꬋይሳ!




\par }\Chap{4}{\SH የሩሳላመ ባሻ
\par }
{\R (4:1-22)

\par }{\PP \VerseOne{1}ጶልያ ዎርቃይ ባረ ማላ ዋኒደ ታሴዴ። ጌሻ ዎርቃይ ዋኒደ ማላ ꬋዬደ። ጌሻ ጎሊ ኬጸቴዳ ሹቻይ ካታማቱዋ ኦግያ ኡባ ዶናን ላለት ኡቴዳ።

\VS{2}ካሰ ቦንቼቴዳ ዎርቃ ላገ ግዴዳ ጽዮነ ናናቱ ሀእ ኩሽያ ሂላይ ኡርቃፐ መꬌዳ ሚሻ ማላ ግዴድኖ።


\par }{\PP \VS{3}ሀራይ አቶ ዎራካናቱዋነ ባረ ማራ ꬋንꬃዉ፤ ሽን ታ አሳይ ባዙዋን ደእያ ሶጎንያዳን፥ ባረ ናናቶ መቀꬃ ኢቴዳ።

\VS{4}ሳሙዋ ጋሱዋን ꬋምያ ናናቱዋ እንጻርሳይ ኮክያና ኦይቀቴዳ፤ ናናቱ ቁማ ዎሴድኖ፤ ሽን ኡንቱንቶ እምያዌ እቱነ ባዋ።

\VS{5}ካሰ ማልእያ ቁማ ጻላላ ሜዳዋንቱ ሀእ ኦግያ ዶናን ኮሻን ዉሪኖ፤ ቃይ ካሰ እሻሉዋን ድጬዳዋንቱ ሀእ ብድንꬃ ቦላ ዛቁሌድኖ።


\par }{\PP \VS{6}ታ አሳ ናጋራይ ኦ ኩሺነ ቦቼናንነ ቆፐናን አꬍ ዎꬌዳ ሶዶማ ካታማ አሳ ናጋራፐካ ዳሬዳ
\XREF{}{{\XO 4:6 }{\XT{ዶመꬃ 19:24}}}

\VS{7}ይሁዳ ካፓቱ ካሰ ሻቻፐ አꬌዳ ጌሻነ ማꬃፐ አꬌዳ ቦꬃ። ኡንቱንቱ ቦላይ ዞኦ እንቁዋፐ አꬌዳ አርሳ፤ ኡንቱንቱ ማላይካ ሳምፔርያ ግያ አልኦ እንቁዋ ማላ።

\VS{8}ሽን ሀእ ኡንቱንቱ ሶምኢ ሻላፐ አꬊደ ካረጼዳ፤ አሳይ ኦግያን በኢደ ኡንቱንታ ኤረና። ኡንቱንቱ ጋልባይካ ኡንቱንቱ መቀꬃና ኦይቀቲደ፥ ምꬃዳን መሌዳ።


\par }{\PP \VS{9}ምያባ ꬋዪደ፥ ሎዱ ጊደ፥ ኮሻን ሀይቄዳዋንቱፐ ኦላን ሀይቄዳዋንቱ ኬካ።

\VS{10}ታ አሳ ቦላን ዬዳ ባየꬃ ጋሱዋን፥ ቃረትያ አየቱ ባረንቱ የሌዳ ናናቱዋ ዶይሲደ፥ ባረንቶ ቁማ ከሲደ ሜድኖ።
\XREF{}{{\XO 4:10 }{\XT{ዛረ. 28:57፤ ህዝ. 5:10}}}

\VS{11}መꬍና ጎዳ ሀንቁዋ ጹአይ ኩሜዳ፤ እ ባረ ሱልያ ሀንቁዋ ትጌዳ። የሩሳላመ ካታማ ባሱዋና ሜዳ ታማ ኤꬅ ከሴዳ።


\par }{\PP \VS{12}ሀ ሳኣን ደእያ ካተቱዋፐ ዎይ ካዉተꬃቱዋ ግዶን ደእያ አሳፐ ኦንነ ሞርኪ የሩሳላመ ፐንግያና ገላና ጊደ አማንቤና።

\VS{13}ሽን ሀዌ ሀኔዳዌ አ ናበቱነ አ ቄሳቱ ኦꬄዳ ናጋራ ድራሳ፤ ቃይ ኡንቱንቱ ጽሎቱዋ ሱꬃ አ ግዶን ጉሴዳ ድራሳ።

\VS{14}ኡንቱንቱ ቆቀ አሳዳን፥ ኦግያን ታታፊኖ፤ ቃይ ኡንቱንቱ ሱꬃን ቱኔዳ ድራዉ፥ ኡንቱንቱ ማዩዋ ኦንነ ቦቻናዉ ኮየና።

\VS{15}ሄዋ ድራዉ፥ አሳይ ኡንቱንታ፥ “ክችተ! ህንተ ቱና! ክችተ! ኑና ቦቾፕተ!” ያጊደ ኡንቱንቱ ቦላ ዋሴዳ።

\par }{\PP ያትና፥ ኡንቱንቱ ባቃቲደ ቶይላካቴዳ ዎደ፥ ካዉተꬃቱዋ ግዶን ደእያ አሳይ ኡንቱንታ፥ “ህንተ ኑናና ሀዋን ደአናዉ ዳንዳይክታ” ያጌድኖ።

\VS{16}መꬍና ጎዳይ ባረ ሁጲያን ኡንቱንታ ላሌዳ፤ እ ኡንቱንቶ ላኤንꬆ ቆፐና። ኡንቱንቱ ቄሳቱ ካ ቦንቼትበይክኖ፤ ኡንቱንቱ ጭማቱካ ናሸትበይክኖ።


\par }{\PP \VS{17}ኑ አይፊ ማዱዋ ደማናዉ ጼሊደ፥ ጮ መላ ዳቡሬዳ። ኑና አሻናዉ ዳንዳየና ካዉተꬃቱዋ፥ ኡንቱንቱ ያና ጊደ ዎቼዶ።


\par }{\PP \VS{18}አሳቱ ኑ ቃታማ ካልያ ድራዉ፥ ኑ ካታማ ኦግያን ሄመታናዉ ዳንዳይበይኮ። ኑ ዉርሰꬃይ ማታቴዳ፤ ኑ ላይꬃይ ዉሬዳ፤ ኑ ꬋይያ ዎዲካ ጋኬዳ።

\VS{19}ኑና የደርስያዋንቱ ሳሉዋና ፓልያ አርጋንꬃፐካ አꬊደ ኤሌሊኖ። ኡንቱንቱ ኑና ደርያ ሁጲያና የደርሴድኖ፤ ቃይ ባዙዋን ዙጊደ፥ ኑና ናጌድኖ።


\par }{\PP \VS{20}መꬍና ጎዳይ ኦኬዳ ካትያ፥ ኑን ሲꬍያና ሸምፕያ ኑ ሸምፑዋ፥ ኡንቱንቱ ባረንቱ ጲርያን ኦይቄድኖ። ኑን አ ኩዋ ጋርሳን ኡቲደ፥ ካዉተꬃቱዋ ግዶን ደአና ጊደ ቆፔዶ።


\par }{\PP \VS{21}ህንተኖ፥ ኡጻ ቢታን ደእያ ኤዶማ አሳቶ፥ ናሸትተነ ፖጩ ጊተ። ሽን ሀንቁዋ ጹአይ ህንተኮካ ጋካናዋ፤ ህንተካ ማꬆቲደ፥ ካሎ አታና።


\par }{\PP \VS{22}ህንተኖ፥ ጽዮነ አሳቶ፥ ህንተ ባይዙዋ ሙሩ ፖለቴዳ። ሀዋፐ ስንꬃን እ ህንተና ኦሞዱዋን ዎና።

\par }{\PP ሽን ኤዶማ አሳቶ፥ ህንተ ባይዙዋ እ ሙራና፤ ህንተ ናጋራካ ቆንጭሳና።




\par }\Chap{5}{\SH ማሮታ ደማናዉ ዎሳ
\par }
{\R (5:1-22)

\par }{\PP \VerseOne{1}አቤት መꬍና ጎዳዉ፥ ኑ ቦላ ጋኬዳዋ ኡባ ሀሳያ፤ ኑና ጼላ፤ ኑ ካዉሻካ በአ!

\VS{2}ኑ ላታ ቢታይ አላጋቶ፥ ኑ ጎሊካ በተቶ እመቴዳ።

\VS{3}ኑን አዉ ሀይቄዳ ናናቱዋ ግዴዶ፤ ኑ አየቱካ አምኤ ማጫ አሳ ግዴድኖ።

\VS{4}ኑ ኡሽያ ሃꬃዉ ሚሻ ጭጌቶ፤ ኤꬅያ ምꬃካ ሻም አኬቶ።

\VS{5}ኑና የደርስያዋንቱ ኑ ግንድያ ጻጱዋ ጋኬድኖ። ኑን ዳቡሬዶ፥ ሽን ሸምፓናዉ ዳንዳይበይኮ።

\VS{6}ኑን ቁማ ካላና ጊደ፥ ግብጼ አሳቶነ አሶረ አሳቶ ኩሽያ እሜዶ።

\VS{7}ናጋራ ኦꬄዳዋንቱ ኑ ማይዛ አዎቱዋ፤ ሽን ኡንቱንቱ ሀእ ደእክኖ። ኡንቱንቱ አካናዉ በስያ ሙሩዋ አክያዋንቱ ኑና።


\par }{\PP \VS{8}አይለቱ ኑና ሞድያዋንታ ግዴድኖ፤ ኡንቱንቱ ኩሽያፐካ ኑና ዎꬅ አክያዌ እቱነ ባዋ።

\VS{9}ማሻን ዎꬍያዋንቱ ባዙዋን ደእያ ድራዉ፥ ኑን ኑ ሸምፑዋ ሸነኮ ጊደ፥ ኑ ቁማ ደሜዶ።

\VS{10}ኮሻይ ሱሌዳ ጋሱዋን ሀርግና፥ ኑ ጋልባይ ታማ ጮጭያዳን ምቼ።

\VS{11}ጽዮነን ማጫ አሳቱዋ፥ ይሁዳ ካታማቱዋንካ ዎዶሮቱዋ ዎልቃን ኦይቂደ ባይዜድኖ።

\VS{12}ካፓቱዋ አፊደ ካቄድኖ፤ ጭማቱካ ቦንቼትበይክኖ።

\VS{13}ያላጋ አቱማ አሳቱ ዎጻን ጋጬድኖ፤ አቱማ ናናቱካ ዴጾ ምꬃ ቶኪደ ጋንድጋሬድኖ።

\VS{14}ጭማ አሳቱ ካታማ ፐንገን ፕርዳናዉ ኡትያዋ አጌድኖ፤ ያላጋ አቱማ አሳቱ የꬃ የጽያዋ አጌድኖ።

\VS{15}ኑ ዎዛናፐ ናሸቻይ ብ ክቼዳ፤ ኑ ዱሩሳይካ ዬኮ ላመቴዳ፤

\VS{16}ካላቻይ ኑ ሁጲያፐ ኩንድ ክቼዳ። ኑን ናጋራ ኦꬄዳ ድራዉ፥ ኑዉ አየ አና!

\VS{17}ሄዋ ድራዉ፥ ኑ ዎዛናይ ዳቡሬዳ፤ ኑ አይፊካ ጋልጄዳ።

\VS{18}አያዉ ጎፐ፥ ጽዮነ ደሪ መላ ግዴዳ፤ ዎራካናቱካ አን ስመረቲኖ።


\par }{\PP \VS{19}ሽን አቤት መꬍና ጎዳዉ፥ ኔን መꬍናዉ ካዉታሳ፤ ነ ካዉተꬃ አራታይካ የለታ ኡባ ጋካናዉ ደኤ።

\VS{20}ኔን ኑና አያዉ ኡባ ዎደ ዶጋይ? ቃይ ሀዋ ኬሻ አዱሳ ዎድያ ኑና አያዉ አጋይ?

\VS{21}አቤት መꬍና ጎዳዉ፥ ኑና ኔኮ ዛራ፤ ኑንካ ስማና! ኑ ዎድያካ በንዋዳን ዛራደ ኦራꬃ!

\VS{22}ኔን ኑና ኡባ ሙለ አጋዲየ? ነ ሀንቆካ ዛዋይ ባዌየ?

\par }