\NormalFont\ShortTitle{ዎጋ}

{\MT ዎጋ ማጻፋ

\par }{\IMT ገሉዋ

\par }{\IP “ዎጋ ማጻፋይ” በን እስራኤልያ ጋድያን ደእያ ጎይና ዎጋነ አማኑዋ ትምርትያን አሳይ አቅያ ማራቱዋ ኦዴ። ሄዋዳንካ ቃይ ሀ ዎጋቱዋነ ሀ ማራቱዋ ኦሱዋን ፔሽያ አዎተꬃይ ደእያ ቄሳቱዋባ ኦዴ።

\par }{\IP ማጻፋዉ ሁጰ ቆፋይ ጾሳ ጌሻተꬃ ኦድያዋ። ቃይካ ጾሳዉ ያርሹዋ አዩሳን ጾሳና ደእያ እትፐተꬃ ናጊደ፥ ጾሳዉነ ኡንቱንቶ ደእያ ጫቁዋና ኦይቀቴዳ ብለꬃይ ደእያ ዎጋ እሞዋ በሴ። ጉጂደካ ጾሳ አሳይ ሀ ጌሻ ግዴዳ እስራኤልያ ጾሳና ኡንቱንቶ ማታ ጋከꬃይ ደአና ማላ፥ ኡንቱንቱ ዋኒደ አዉ ጎይናናዉ በስንቶ ኦዴ።

\par }{\IP ማጻፋ ግዶን ዳሮ ኤረቴዳ አዛዙ፥ የሱስ ላኤንꬆ ዎልቃማ አዛዙዋ ጊደ ሱንꬄዳ አዛዙዋ። ሄዌነ ሸምፑዋ 19 ፓይዱዋ 18 ቤትያዋ፤ እካ፥ “አሳ ኡባ ነ ሁጲያዳን ዶሳ” ያግያዋ።

\par }{\IOT ሸምፓቱዋ ኡባቶ እመቴዳ ቃንꬃ ቆፋቱዋ

\par }{\IO እሞታነ ያርሹዋ
{\IOR{1:1—7:38}}

\par }{\IO አሮነነ አ ናናቱ ቄሰ ግድይያ ዎጋነ ኡንቱንቱ ኦሱዋ
{\IOR{8:1—10:20}}

\par }{\IO ጌይያ ዎጋን ጌሻ ግድያዋነ ግደናዋ ሻኩሳ
{\IOR{11:1—15:33}}

\par }{\IO ናጋራይ አቶ ጌተትያ ጋላሳ
{\IOR{16:1-34}}

\par }{\IO ደኡዋ ጌሻተꬃነ ጎይኑዋ ዎጋ
{\IOR{17:1—27:34}}



\par }{\MS እሞታነ ያርሹዋ

\par }\ChapOne{1}{\MR (1:1—7:38)

\par }{\SH ጹግያ ያርሹዋ
\par }
{\PP \VerseOne{1}መꬍና ጎዳና ጋከትያ ዱንካንያ ግዶፐ መꬍና ጎዳይ ሙሳ ጼሲደ፥ ሀዋዳን ያጊደ ሃሳዬዳ፤

\VS{2}“እስራኤልያ አሳዉ ሀዋዳን ያጋደ ኦዳ፤ ‘ህንተፐ ኦንነ መꬍና ጎዳዉ ያርሹዋ ሺሽያ ዎደ፥ ሄ ባረ ሺሽያ ያርሹዋ ባረ መህያፐ ዎይ ባረ ዶርሳ ዎይ ዴሻ ዉድያፐ አሆ።

\VS{3}ሄ ያርሹ መህያ ዉድያፐ ጹግያ ያርሹዋ ግዶፐ፥ አቱማዋ ግዲደ፥ ትላ ቦላና ደእያዋ ግዶ። መꬍና ጎዳይ አካና ማላ፥ እ ሄ ያርሹዋ መꬍና ጎዳ ዱንካንያ ገልያ ፐንግያን ያርሾ።

\VS{4}ያርሹዋ ሺሽያ ብታኒ ጹጊደ ያርሻናዉ አሄዳ ባረ መህያ ሁጲያን ባረ ኩሽያ ዎꬆ። ሄዌ አ ናጋራ አቶ ጋናዉ ጾሳይ አኬዳ ያርሹዋ ግዳናዋ።

\VS{5}እ ኮሩማ መꬍና ጎዳ ስንꬃን ሹክና፤ አሮና ናናይ ቄሳቱ ሄ ሱꬃ አሂደ፥ መꬍና ጎዳ ዱንካንያ ገልያ ፐንግያን ደእያ ያርሽያ ሳኣ ምይያ ኡባን ጉስኖ።

\VS{6}ሄዋፐ ጉይያን፥ እ ጹግያ ያርሾ መህያ ጋልባ ቃሮ፤ አሹዋ አ ቆሙዋን ቆሙዋን ከሶ።

\VS{7}ቄስያ አሮና ናናይ ያርሽያ ሳኣ ቦላን ታማ ኤꬂደ፥ ምꬃ ዎꬅኖ።

\VS{8}ሄዋፐ ጉይያን፥ አሮና ናናይ ቄሳቱ ሄ ከሴዳ አሹዋ ሁጲያነ ሞꬉዋ ጉጂደ፥ ያርሽያ ሳኣ ቦላን ታማን ደእያ ምꬃ ቦላን ማሪደ ዎꬅኖ።

\VS{9}ሽን ሄ ብታኒ ቃንꬃ አሹዋነ ገደቱዋ ሃꬃን ሜጮ። ያቲደ ቄሲ ሄዋ ኡባካ አሂደ፥ ያርሽያ ሳኣ ቦላ ጹጎ፤ ሄዌ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ግዳናዋ።


\par }{\PP \VS{10}“ ‘ጹግያ ያርሾ እ እምያ እሙ ዶርሳ ዉድያፐ ዎይ ዴሻ ዉድያፐ አከትያዋ ግዶፐ፥ አቱማዋ ግዲደ፥ ትላ ቦላና ደእያዋ ግዶ።

\VS{11}ሄ መህያ ያርሽያ ሳኣፐ ሁጲሳ ባጋና መꬍና ጎዳ ስንꬃን ሹኮ። አሮና ናናይ ቄሳቱ አ ሱꬃ አኪደ፥ ያርሽያ ሳኣ ምይያ ኡባ ቦላን ጉስኖ።

\VS{12}ሄዋፐ ጉይያን፥ ሄ ብታኒ አ ቆሙዋን ቆሙዋን ከሴዳ አሹዋ ኡባ ቄሲ አኪደ፥ ሁጲያነ ሞꬉዋ ጉጂደ፥ ያርሽያ ሳኣ ቦላን ታማን ደእያ ምꬃ ቦላን ዎꬆ።

\VS{13}ሽን ቃንꬃ አሹዋነ ገደቱዋ ሃꬃን ሜጮ፤ ያቲደ ቄሲ ሄዋ ኡባ አሂደ ያርሽያ ሳኣ ቦላን ጹጎ፤ ሄዌ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ግዳናዋ።


\par }{\PP \VS{14}“ ‘መꬍና ጎዳዉ ያርሽያ ጹግያ ያርሹ ካፉዋ ግዶፐ፥ ሀራጵያ ማራ፥ ዎይ ዶጎሙዋ አሆ።

\VS{15}ቄሲ ሄዋ አኪደ፥ ቆꬍያ ምርቆ፤ ያቲደ ያርሽያ ሳኣ ቦላን ደእያ ታማን ጹጎ። አ ሱꬃይ ያርሽያ ሳኣ ቦላፐ ምይያና ዱገ ጎግ ጭንጎ፤

\VS{16}ኡሎ ግዱዋ ባለቱዋና ከሲደ፥ ያርሽያ ሳኣፐ አዋይ ዶልያ ባጋና፥ ብድንꬃ ቆልያ ሳኣን ኦሎ።

\VS{17}እ ሄ ካፉዋ ቀፈቱዋ ኦይቂደ ጳልቆ፥ ሽን ኡባና ዳኮፖ። ሄዋፐ ጉይያን፥ ቄሲ ያርሽያ ሳኣ ቦላን ደእያ ታማን ዎꬂደ ጹጎ፤ ሄዌ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ግዳናዋ።




\par }\Chap{2}{\SH ካꬃ ያርሹዋ
\par }
{\PP \VerseOne{1}“ ‘ኦንነ ካꬃ ያርሹዋ መꬍና ጎዳዉ ሺሽያ ዎደ፥ ሄ ያርሹ ሊቆ ꬊልያ ግዶ፤ አ ቦላ ዎጋራ ዛይትያነ እጻና ጉጆ።

\VS{2}ሄዋ እ አሮና ናናቱዋኮ ቄሳቱዋኮ አሆ፤ ቄሳቱ ሄ ሊቆ ꬊልያፐነ ዛይትያፐ እት ኩሽያ ኩንꬅ አኪደ፥ እጻና ኡባና አክ፥ ሀሳይስያዋ ኦꬂደ፥ ያርሽያ ሳኣ ቦላ ታማን ጹጎ። ሄዌ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ግዳናዋ።

\VS{3}ካꬃ ያርሹዋፐ አቴዳዌ አሮናሳነ አ ናናቱዋሳ። ሄዌ መꬍና ጎዳዉ ታማን ጹገትያ ጌሻ ያርሹዋ ኡባፐ እቱዋ ግዴዳ ጌሻ ያርሹዋ።


\par }{\PP \VS{4}“ ‘ያርሾ ሺሽያ ኡክꬃይ ጮጭያን ካኤዳዋ ግዶፐ፥ ዛይትያን ሙናቄዳ ሊቆ ꬊልያፐ ኡከቴዳ እርሹ የገትቤና ኮምፖ፥ ዎይ ዛይትያን ኦከቴዳ፥ እርሹ የገትቤና ሌኦ ኡክꬃ ግዶ።


\par }{\PP \VS{5}“ ‘ያርሾ ሺሽያ ኡክꬃይ ባሽያን ኡከቴዳዋ ግዶፐ፥ ዛይትያን ሙናቄዳ፥ እርሹ ባይና፥ ሊቆ ꬊልያፐ ጊጌዳዋ ግዶ።

\VS{6}አ መንꬂደ አ ቦላ ዛይትያ ትጎ፤ ሄዋ ካꬃ ያርሹዋ ኦꬂደ ሺሾ።


\par }{\PP \VS{7}“ ‘ነ ያርሾ ሺሽያ ካꬃ ያርሹ ድስትያን ካኤዳዋ ግዶፐ፥ ዛይትያን ሙናቄዳ ሊቆ ꬊልያፐ ካኤዳዋ ግዶ።

\VS{8}ሀዋዳን ጊግሴዳ ካꬃ ያርሹዋ መꬍና ጎዳዉ አሀ፤ ቄስያዉ እማ። ቄሲ ሄዋ አኪደ ያርሽያ ሳኣ ሺሾ።

\VS{9}ቄሲ ሄ ካꬃ ያርሹዋፐ አኪደ፥ ሀሳይስያዋ ኦꬂደ፥ ያርሽያ ሳኣ ቦላን ጹግያ ያርሹዋዳን ታማን ጹጎ፤ ሄዌ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ግዳናዋ።

\VS{10}ካꬃ ያርሹዋፐ አቴዳዌ አሮነሳነ አ ናናቱዋሳ። ሄዌ መꬍና ጎዳዉ ታማን ጹጌዳ፥ ጌሻ ያርሹዋ ኡባፐ እቱዋ ግዴዳ ጌሻ ያርሹዋ።


\par }{\PP \VS{11}“ ‘ጾሳዉ ህንተ አህያ አይ ካꬃ ያርሹነ እርሹዋና ደእያዋ ግዶፖ፤ አያዉ ጎፐ ኔን እርሹዋ ዎይ ኤሳ እልሉዋ ጾሳዉ ታማን ጹጋደ ያርሻናዉ ኮሸና።

\VS{12}ህንተ ላይꬃን ላይꬃን ጫከትያ ካꬃፐ ጼራ ከሲደ፥ ጾሳዉ አሀናዉ ዳንዳዪታ፤ ሽን ሄዋ ሳዉዋ ቶሹኩ ግያ ያርሹዋ ኦꬂደ፥ ጾሳዉ ያርሽያ ሳኣ ቦላን ጹገተና።

\VS{13}ኔን ሺሽያ ካꬃ ያርሹዋ ኡባን ማጽንያ የጋ፤ አያዉ ጎፐ፥ ነ ጾሳ ቃላ ጫቁዋ ማጽንያ አጎፓ። ሄዋ ድራዉ ነ ካꬃ ያርሹዋ ኡባ ማጽንያን ማልኤꬃ።

\VS{14}ኔን ኮይሮ ካꬃፐ ጼራ ከሳደ መꬍና ጎዳዉ አህያ ዎደ፥ ሄ ካꬃይ ጺጸቲደ ሀርጸቴዳ ትሻ ካꬃ ግዳናዉ ኮሼ።

\VS{15}አ ቦላ ዛይትያ ትጋ፤ እጻናካ አን ዎꬃ፤ ሄዌ ካꬃ ያርሹዋ።

\VS{16}ቄሲ ሄ ዛይቲ ትገቴዳ ሀርጸቴዳ ካꬃፐ ሻኩዋ አኪደ፥ እጻና ኡባናካ ሀሳይስያዋ ኦꬂደ ታማን መꬍና ጎዳዉ ጹጎ።




\par }\Chap{3}{\SH እትፐተꬃ ያርሹዋ
\par }
{\PP \VerseOne{1}“ ‘እት አሳይ እትፐተꬃ ያርሾ ባረ ዉድያፐ ማጫዋ ግድና አቱማዋ ግድና እት መህያ ሺሽያ ዎደ፥ ሄ መሂ ትላ ቦላና ደእያዋ መꬍና ጎዳ ስንꬃን ሺሾ።

\VS{2}ያርሻናዉ አሄዳ መህያ ሁጲያን ባረ ኩሽያ ዎꬂደ፥ ጾሳ ዱንካንያ ፐንግያን ሹኮ። ሄዋፐ ጉይያን፥ ቄሳቱ አሮና ናናይ ሱꬃ ያርሽያ ሳኣ ምይያ ኡባ ቦላን ጉሶ።

\VS{3}እትፐተꬃ ያርሹዋፐ ታማን ጹግያ ያርሹዋ ኦꬂደ መꬍና ጎዳዉ ሺሾ፤ ሄዌካ ቃንꬃ አሹዋ ማዬዳ ሀንዳ ኡባይነ አናና ጋꬅያ ሀንዳይ፥

\VS{4}ላኡ ክላሆቱዋ፥ ኡንቱንቱ ቦላ ደእያ ሀንዳ፥ ጋይልያ ማታን ደእያ ሀንዳነ ትርያ ጼራ ቦላ ደእያ ሀንዳ ክላሆቱዋና ጋꬂደ አኬ።

\VS{5}አሮና አቱማ ናናይ ሄዋ ሀራ ጹግያ ያርሹዋና ያርሽያ ሳኣ ቦላ ደእያ ምꬃ ቦላ ዎꬂደ ጹግኖ፤ ሄዌ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ግዳናዋ።


\par }{\PP \VS{6}“ ‘መꬍና ጎዳዉ እትፐተꬃ ያርሹዋ ሺሽያ ኡራይ ዶርሳ ግድና ዴሻ፥ ማጫዋ ግድና አቱማዋ ትላ ቦላና ደእያዋ ሺሾ።

\VS{7}እት ኡራይ ዶርሳ ማራ ያርሽያዋ ግዶፐ፥ መꬍና ጎዳ ስንꬃን ሺሾ፤

\VS{8}ባረ ኩሽያ አ ሁጲያን ዎꬂደ፥ ዱንካንያ ስንꬃን ሹኮ። ሄዋፐ ጉይያን፥ አሮና አቱማ ናናይ ሱꬃ ኦይቂደ፥ ያርሽያ ሳኣ ምይያ ኡባ ቦላን ጉስኖ።

\VS{9}እትፐተꬃ ያርሹዋፐ ታማን ጹግያ ያርሹዋ ኦꬂደ፥ መꬍና ጎዳዉ ሺሾ፤ ሄዌካ፥ ዚዝያፐ ቃንጼዳ ናስያ፥ ኡሎ ግዶ አሹዋ ማዬዳ ሞꬍያነ ሀዋንታ ጋꬅ ኦይꬅያ ሞꬍያ ኡባ፥

\VS{10}ላኡ ክላሆቱዋ፥ ኡንቱንቱ ቦላ ደእያ ሀንዳነ ጋይልያ ማታን ደእያ ሞꬍያ፥ ትርያ ጼራ ቦላ ደእያ ሞꬍያ ክላሆቱዋና ጋꬂደ አኬ።

\VS{11}ቄሲ ሄ ቁማ ያርሹዋ መꬍና ጎዳዉ ታማን ጹግያ ያርሽያ ሳኣ ቦላ ዎꬂደ ጹጎ።


\par }{\PP \VS{12}“ ‘አ ያርሹ ዴሻ ግዶፐ፥ እ ሄዋ መꬍና ጎዳ ስንꬃን ሺሾ።

\VS{13}ያቲደ አ ሁጲያን ባረ ኩሽያ ዎꬂደ፥ ጾሳ ዱንካንያ ስንꬃን ሹኮ። ሄዋፐ ጉይያን፥ አሮና አቱማ ናናይ ሱꬃ ኦይቂደ፥ ያርሽያ ሳኣ ዩሹዋን ኡባን ጉሲኖ።

\VS{14}እ ሄ ያርሽያዋፐ አኪደ፥ ታማን ጹግያ ያርሹዋ ኦꬂደ መꬍና ጎዳዉ ሺሾ፤ ሄዌካ ቃንꬃ አሹዋ ማዬዳ ሀንዳ ኡባነ ሄ ሀንዳ ጋꬅ ኦይꬅያ ሀራ ሀንዳ፥

\VS{15}ላኡ ክላሆቱዋ፥ ኡንቱንቱ ቦላ ደእያ ሀንዳነ ጋይልያ ማታን ደእያ ሞꬍያነ ትርያ ጼራ ቦላ ደእያ ሞꬍያ ክላሆቱዋና ጋꬂደ አኬ።

\VS{16}ቄሲ ሄ ቁማ ታማን ጹግያ፥ ሳዉዋ ቶሹኩ ግያ ያርሹዋ ኦꬂደ ያርሽያ ሳኣ ቦላ ጹጎ። ሀንዳ ኡባይ መꬍና ጎዳሳ።


\par }{\PP \VS{17}“ ‘ሀንዳነ ሱꬃ ህንተ ደእያ ሳኣን ሀቃንነ ሞፕተ። ሀዌ ህንተንቶነ ህንተ የለታዉ መꬍናዉ ናገትያ ዎጋ’ ያጋደ ኦዳ” ያጌዳ።




\par }\Chap{4}{\SH ቆፐናን ኦꬄዳ ናጋራ ያርሹዋ
\par }
{\PP \VerseOne{1}መꬍና ጎዳይ ሙሳ ሀዋዳን ያጌዳ፤

\VS{2}“ኔን እስራኤልያ አሳዉ ሀዋዳን ያጋደ ኦዳ፤ ‘ኦንነ ቆፐናን ናጋራ ኦꬆፐነ፥ መꬍና ጎዳ አዛዞቱዋፐ እቱዋ ሀቃዋነ መንꬆፐ፥ ሀዋፐ ካሊደ ደእያ ዎጋ ናጎ።


\par }{\PP \VS{3}“ ‘ቄስያ ካፑ ናጋራ ኦꬆፐነ ሄ ናጋራይ አሳ ባይዛንቻ ከስያዋ ግዶፐ፥ እ ባረ ኦꬄዳ ናጋራ ድራዉ፥ ትላ ቦላና ደእያ ኮሩማ መꬍና ጎዳዉ ናጋራ ያርሹዋ ኦꬂደ አሆ።

\VS{4}ሄ ኮሩማ መꬍና ጎዳ ዱንካንያ ፐንገ አꬂደ፥ ኮሩማ ሁጲያን ባረ ኩሽያ ዎꬂደ፥ መꬍና ጎዳ ስንꬃን ሹኮ።

\VS{5}ቄስያ ካፑ ኮሩማ ሱꬃፐ አማሬዳዋ አኪደ፥ መꬍና ጎዳ ዱንካንያ አፎ።

\VS{6}ባረ ኩሽያ ብራꬍያ ሱꬃን ቱሽ ቱሽ ከሲደ፥ መꬍና ጎዳ ዱንካንያ ጋርዱዋ ስንꬃን መꬍና ጎዳ ስንꬃን ላፑ ገደ ዱኮ።

\VS{7}ሄዋፐ ጉይያን፥ ቄስያ ካፑ አማሬዳ ሱꬃ አኪደ፥ መꬍና ጎዳ ዱንካንያ ግዶን መꬍና ጎዳ ስንꬃን ሳዊያ እጻና ጩውስያ ሳጽንያ ቦላ ደእያ ካጨቱዋ ቦላ ጾክሶ። አቴዳ ሱꬃ ቃይ ጾሳ ዱንካንያ ገልያ ሳኣ ባጋና ደእያ ጹግያ ያርሹዋ ያርሽያ ሳኣፐ ጋርሳ ባጋና ደእያ ሳኣን ጉሶ።

\VS{8}ናጋራ ያርሾ ሹከቴዳ ሀ ኮሩማ ሞꬉዋ ኡባ፥ ቃንꬃ አሹዋ ማዬዳ ሀንዳነ ኡንቱንታ ጋꬅ ኦይꬅያ ሞꬉዋ፥

\VS{9}ላኡ ክላሆቱዋ፥ ኡንቱንታ ማዬዳ ሀንዳነ ጋይልያ ማታን ደእያ ሞꬍያነ ትርያ ጼራ ቦላ ደእያ ሞꬍያ ክላሆቱዋና እትፐ ከሲደ አኮ።

\VS{10}እትፐተꬃ ያርሾ ሹከቴዳ ኮሩማፐ አኬዳ ሞꬉዋዳን አኮ። ቄስያ ካፑ ጹግያ ያርሹዋ ያርሽያ ሳኣ ቦላን ጹጎ።

\VS{11}ሽን ኮሩማ ጋልባ፥ አ አሹዋ ኡባ፥ አ ሁጲያነ፥ አ ገደቱዋ፥ ቃንꬃ አሹዋ፥ ቶጭያ፥

\VS{12}ኮሩማ አሹዋፐ አቴዳዋ ኡባ ዱንካኔዳ ሳኣፐ ካረ ከሲደ፤ ብድንꬃ ቆልያ ዎጋዳን ጌሻ ግዴዳ ሳኣ አፎ፤ ያን ምꬃ ታማን ጹጎ።


\par }{\PP \VS{13}“ ‘እስራኤልያ ማባራይ ኡባይ ቆፐናን ናጋራ ኦꬆፐነ፥ መꬍና ጎዳ አዛዞቱዋፐ እቱዋ ሀቃዋነ መንꬆፐ፥ ኡንቱንቱ ባይዛንቻ ግዲደ ፓይደታና።

\VS{14}ኡንቱንቱ ኦꬄዳ ናጋራይ ኤረትያ ዎደ፥ ናጋራ ያርሾ ሀንያ ኮሩማ ጾሳ ዱንካንያ ስንꬃ አህኖ።

\VS{15}ሄ ማባራ ጭማቱ መꬍና ጎዳ ስንꬃን ባረንቱ ኩሽያ ኮሩማ ሁጲያ ቦላን ዎꬂደ፥ ሄ ኮሩማ መꬍና ጎዳ ስንꬃን ሹክኖ።

\VS{16}ሄዋፐ ጉይያን፥ ቄስያ ካፑ ኮሩማ ሱꬃፐ ጉꬃ አኪደ፥ ጾሳ ዱንካንያ ግዶ ገሎ፤

\VS{17}እ ባረ ኩሽያ ብራꬍያ ሱꬃን ቱሽ ቱሽ ከሲደ፥ ጋርዱዋ ስንꬃ ባጋና መꬍና ጎዳ ስንꬃን ላፑ ገደ ዱኮ።

\VS{18}ቃይ አማሬዳ ሱꬃ አኪደ፥ መꬍና ጎዳ ዱንካንያ ግዶን ስንꬃን እጻና ጩውስያ ሳጽንያ ቦላ ደእያ ካጨቱዋ ቦላ ጾክሶ። አቴዳ ሱꬃ ቃይ መꬍና ጎዳ ዱንካንያ ገልያሳ ባጋና ደእያ ጹግያ ያርሹዋ ያርሽያ ሳኣፐ ጋርሳ ባጋና ደእያ ሳኣን ጉሶ።

\VS{19}ሞꬉዋ ኡባ አኪደ፥ ያርሽያ ሳኣ ቦላን ጹጎ።

\VS{20}ናጋራ ያርሾ ሹከቴዳ ኮሩማ ኦꬄዳዋዳን ሀ ኮሩማካ ኦꬆ። ሄዋዳን ኦꬂደ፥ ቄሲ ናጋራ አቶ ጊስያ ዎጋ ፖላና፤ አሳይካ ናጋራፐ ማረታናዋ።

\VS{21}ሄዋፐ ጉይያን፥ ኮሩማ ዱንካኔዳ ሳኣፐ ካረ ከሲደ፥ ካሰ ኮሩማ ጹጌዳዋዳን አካ ጹጎ፤ ሀዌ ማባራ ናጋራዉ ያርሽያ ያርሹዋ።


\par }{\PP \VS{22}“ ‘አሳ ካለꬅያ ሱንꬃቱዋፐ እቱ ቆፐናን ናጋራ ኦꬆፐነ መꬍና ጎዳይ አ ጾሳይ አ አዛዜዳ አዛዙዋፐ እቱዋ ሀቃዋነ መንꬆፐ፥ ሄ ኡራይ ባይዛንቻ።

\VS{23}እ ባረ ኦꬄዳ ናጋራ ኤሬዳዋፐ ጉይያን፥ ትላ ቦላና ደእያ እት ዴሻ ኦርግያ አሆ።

\VS{24}ሄ ዴሻ ኦርግያ ሁጲያን ባረ ኩሽያ ዎꬂደ ጹግያ ያርሹ መꬍና ጎዳ ስንꬃን ሹከትያ ሳኣን ሹኮ፤ ሄዌ ናጋራ ያርሹዋ።

\VS{25}ቄስያ ካፑ ናጋራ ያርሹዋ ሱꬃ ግዶ ባረ ኩሽያ ብራꬍያ ቱሽ ቱሽ ከሲደ፥ ጹግያ ያርሹዋ ያርሽያ ሳኣ ቦላ ደእያ ካጨቱዋ ቦላ ጾክሶ፤ አቴዳ ሱꬃ ቃይ ጹግያ ያርሹዋ ያርሽያ ሳኣፐ ጋርሳ ባጋና ደእያ ሳኣን ጉሶ።

\VS{26}ሞꬉዋ ኡባ እትፐተꬃ ያርሹዋ ሞꬉዋ ያርሽያዋዳን ያርሽያ ሳኣ ቦላን ያርሾ። ሀዋዳን ኦꬂደ፥ ቄሲ ብታንያ ናጋራ አቶ ጊሴ፤ ብታኒካ ባረ ናጋራፐ ማረታናዋ።


\par }{\PP \VS{27}“ ‘ሄ ማባራ አሳፐ እቱ ቆፐናን ናጋራ ኦꬆፐነ መꬍና ጎዳ አዛዙዋፐ እቱዋ ሀቃዋነ መንꬆፐ፥ ሄ ኡራይ ባይዛንቻ ግዲደ ፓይደቴ።
\XREF{}{{\XO 4:27 }{\XT{ፓይ. 15:27-28}}}

\VS{28}እ ባረ ኦꬄዳ ናጋራይ አዉ ኤረቴዳዋፐ ጉይያን፥ ትላ ቦላና ደእያ ማጫ ዴሻቶ ባረ ናጋራዉ አሆ።

\VS{29}ባረ ኩሽያ ናጋራ ያርሹዋ ኦꬂደ ሹክያ ዴሻት ሁጲያን ዎꬆ፤ ያቲደ ጹግያ ያርሹዋ ያርሽያ ሳኣን ናጋራ ያርሹዋ ኦꬂደ ሹኮ።

\VS{30}ሄዋፐ ጉይያን፥ ቄስያ ካፑ ሄ ዴሻት ሱꬃፐ ባረ ኩሽያ ብራꬍያን አኪደ፥ ጹግያ ያርሹዋ ያርሽያ ሳኣ ቦላ ደእያ ካጨቱዋ ቦላ ጾክሶ፤ አቴዳ ሱꬃ ኡባ ያርሽያ ሳኣፐ ጋርሳ ባጋና ደእያ ሳኣን ጉሶ።

\VS{31}ሞꬉዋ ኡባ እትፐተꬃ ያርሾ ሹኬዳ መህያፐ ከስያዋዳን፥ ሄ ዴሻት ሞꬉዋካ ቆሪደ ከስ አኪደ፥ ያርሽያ ሳኣ ቦላ ዎꬂደ፥ መꬍና ጎዳዉ ሳዉዋ ቶሹኩ ግያ ያርሹዋ ግዳና ማላ ጹጎ። ሄዋዳን ኦꬂደ፥ ቄሲ ሄ ብታንያ ናጋራ አቶ ጊሴ፤ ብታኒካ ባረ ናጋራፐ ማረቴ።


\par }{\PP \VS{32}“ ‘ሄ ብታኒ ባረ ናጋራ ያርሾ ዶርሳ ሺሻናዉ ኮዮፐ፥ ትላ ቦላና ደእያ ማጫውኖ አሆ።

\VS{33}እ ባረ ኩሽያ ሄ ዶርሳት ሁጲያን ዎꬂደ ጹግያ ያርሾ ሹክያ መሂ ሹከትያ ሳኣን እዞ ሹኮ።

\VS{34}ሄዋፐ ጉይያን፥ ቄሲ ናጋራ ያርሹዋ ግዴዳ ሄ ዶርሳት ሱꬃን ባረ ብራꬍያ ቱሽ ቱሽ ከሲደ፥ ጹግያ ያርሹዋ ያርሽያ ሳኣ ቦላ ደእያ ካጨቱዋ ቦላ ጾክሶ፤ አቴዳ ሱꬃ ቃይ ያርሽያ ሳኣፐ ጋርሳ ባጋና ደእያ ሳኣን ጉሶ።

\VS{35}እትፐተꬃ ያርሾ ሹከቴዳ ሞꬉዋ ቃሪደ ከስያዋዳን፥ ሄ ዶርሳት ሞꬉዋካ ቃሪደ ከሶ። ያቲደ፥ ያርሽያ ሳኣ ቦላ መꬍና ጎዳዉ ታማን ጹግያ ያርሹዋ ቦላ ዎꬂደ ጹጎ። ሀዋዳን ኦꬂደ፥ ቄሲ ሄ ብታንያ ናጋራ አቶ ጊሴ። ብታኒካ ባረ ናጋራፐ ማረታናዋ።




\par }\Chap{5}{\SH ናጋራ ያርሹ ሺቅያ ጋሱዋ
\par }
{\PP \VerseOne{1}“ ‘አይ አሳይነ ማርካዉ ጼሰቲደ ባረ በኤዳዋ ዎይ ባረ ኤሬዳዋ ጉታራን ማርካተናን እጾፐ፥ ሄዌ አዉ ናጋራ፤ ሄዋ ድራዉ እ ባረ ናጋራን ኦሸቴ።


\par }{\PP \VS{2}“ ‘ቃይ አይ አሳይነ ኤረናን ደኢደ ቱናባ፥ ዶኣ ባኩታ ዎይ መህያ ባኩታ ዎይ ሳኣና ጎሸትያ ዶአቱዋ ባኩታ ቦቾፐ፥ ቱና ግድያዋ እ ኤሬዳ ዎድያፐ ዶሚደ ባይዛንቻ ግዴዳ።


\par }{\PP \VS{3}“ ‘ቃይካ አይ አሳይነ ኤረናን ደኢደ፥ አሳ ቦላፐ ጎግያ ቱንስያባ አያ ግድናካ ቦቾፐ፥ ሄዌ ቱና ግድያዋ እ ኤሬዳ ዎድያፐ ዶሚደ ባይዛንቻ ግዴዳ።


\par }{\PP \VS{4}“ ‘ዎይ ቃይ አይ አሳይነ ኢታባ ግድና ሎኦባ ኦꬃናዉ ኤለካ ጫቆፐነ ባረ ጫቄዳዋካ እ አኬከናን ꬋዮፐ፥ እ አኬኬዳ ዎድያፐ ዶሚደ ባይዛንቻ ግዴዳ።


\par }{\PP \VS{5}“ ‘አይ አሳይነ ሀ ኦደቴዳ ባይዛቱዋፐ እቱዋ ኦꬄዳዋ ግዶፐ፥ ባረ ኦꬄዳ ናጋራ ፓጾ።

\VS{6}እ ባረ ኦꬄዳ ናጋራ ድራዉ መꬍና ጎዳዉ ባረ ዉድያ ግዶፐ ማጫ ዶርሳ ዎይ ማጫ ዴሻ ናጋራ ያርሹዋ ኦꬂደ ሺሾ። ቄሲ አኪደ፥ ሄ ብታንያ ናጋራ አቶ ጊሳናዋ።


\par }{\PP \VS{7}“ ‘አሳይ ባረ ኦꬄዳ ናጋራዉ ያርሻናዉ፥ ዶርሳ ዎይ ዴሻ ሻማናዉ አዉ ሻሉ ግዳና ꬋዮፐ፥ ላኡ ሀራጰቱዋ፥ ዎይ ላኡ ዶጎማቱዋ፥ እቱዋ ናጋራ ያርሹዋ ኦꬂደ፥ ቃይ እቱዋ ጹግያ ያርሹዋ ኦꬂደ መꬍና ጎዳዉ አሆ።

\VS{8}እ ኡንቱንታ ቄስያዉ እሞ። ቄሲ ላኡ ሀራጰቱዋፐ እትንዉ ቆꬍያ ሙጨናን ጮ ምርቂደ፥ ናጋራ ያርሹዋ ኦꬂደ ያርሾ።

\VS{9}ያቲደ ሄ ናጋራ ያርሹዋ ሱꬃፐ አማሬዳዋ አኪደ፥ ያርሽያ ሳኣ ምይያን ጫጫፎ፤ አቴዳ ሱꬃ ያርሽያ ሳኣፐ ጋርሳ ባጋና ጉሶ፤ ሄዌ ናጋራ ያርሹዋ።

\VS{10}የንኮ ሀራጳቶ ቃይ ህጊ አዛዝያዋዳን፥ ጹግያ ያርሹዋ ኦꬂደ ጹጎ። ቄሲ ሄዋዳን ኦꬂደ፥ ብታኒ ኦꬄዳ ናጋራ አቶ ጊሳናዉ ያርሹዋ ያርሼ፤ ብታኒካ ባረ ናጋራፐ ማረታናዋ።


\par }{\PP \VS{11}“ ‘ሽን እት ኡራዉ ላኡ ዎጋ ዶጎማቱዋ ዎይ ላኡ ሀራጰቱዋ አሀናዉ ሻሉ ግዳና ꬋዮፐ፥ ላኡ ኪሎ ግራመ ሊቆ ꬊልያ ባረ ናጋራዉ ሺሽያ ያርሹዋ ኦꬂደ አሆ። ሄ ꬊሊ ናጋራ ያርሹዋ ግድያ ድራዉ፥ ዎጋራ ዛይቲ ዎይ እጻናይ አን ጉጀቶፖ።

\VS{12}እ ሄዋ አሂደ ቄስያዉ እሞ፤ ቄሲ ሄ ꬊልያፐ እት ኩሽያ ኩንꬅ አኪደ፥ መꬍና ጎዳዉ ሺሽያ ሀራ ያርሹዋ ቦላ ዎꬂደ፥ ሀሳይስያዋ ኦꬂደ ያርሽያሳን ደእያ ታማን ጹጎ፤ ሄዌ ናጋራ ያርሹዋ።

\VS{13}ሀ ጌተቴዳዋንቱፐ ሀቃዋንነ ግዶ ብታኒ ኦꬄዳ ናጋራዉ ቄሲ ሀዋዳን ኦꬂደ፥ ብታኒ ኦꬄዳ ናጋራ አቶ ጊሴ፤ ብታኒካ ባረ ናጋራፐ ማረታናዋ። ካꬃ ያርሹዋዳንካ አቴዳዋ ቄሲ አኮ ያጋደ ኦዳ’ ” ያጌዳ።


\par }{\SH ናቁዋ ያርሹዋ
\par }
{\PP \VS{14}መꬍና ጎዳይ ሙሴዉ ሀዋዳን ያጊደ ኦዴዳ፤

\VS{15}“ኦንነ መꬍና ጎዳዉ ጌሽ ዎꬄዳ ሚሻቱዋ ቦላ አማነተናን ꬋዮፐ ቃይ ኤረናን ናጋራ ኦꬆፐ፥ ባረ ናቆ ባረ ዉድያ ግዶፐ ትላ ቦላና ደእያ እት ዶርሳ ኦርግያ መꬍና ጎዳዉ አሆ። አ ጋቲካ መꬍና ጎዳ ዱንካንያን ኤረትያ ሚዛናን ዎꬅና ኤረቶ፤ ሄዌ ናቁዋ ያርሹዋ።

\VS{16}መꬍና ጎዳዉ ዱማይ ዎꬄዳ ሚሻቱዋ ቦላ እ ናጋራ ኦꬄዳ ድራዉ፥ እ ሄ ሚሻቱዋ ጋትያ ጭጎ፤ ካሰ ጋትያ ቦላ ጼቱዋፐ ላታሙ ኩሽያ ጉጂደ ቄስያዉ እሞ። ቄሲ ሄ ናቁዋ ያርሾ አሄዳ ዶርሳ ያርሺደ፥ ብታንያ ናጋራ አቶ ጊሴ፤ ብታኒካ ባረ ናቁዋፐ ማረታናዋ።


\par }{\PP \VS{17}“አይ አሳይነ ኤረናን ደኢደ፥ መꬍና ጎዳይ፥ ‘ኦꬆፓ’ ጊደ አዛዜዳዋፐ እቱዋ ኦꬂደ ናጋራን ገሎፐ፥ እ ኤራና ꬋዮፐ ባይዛንቻ ግድያ ድራዉ፥ ባረ ናጋራን ኦሸቴ።

\VS{18}እ ባረ ዉድያፐ ትላ ቦላና ደእያ እት ዶርሳ ኦርግያ ናቁዋ ያርሾ ቄስያኮ አሆ። ሄ ዶርሳይ ናቆ ጭግያ ጋትያ ከስያዋ ግዶ፤ ያቶፐ ቄሲ ሄ ዶርሳ ያርሺደ፥ ብታንያ ናቁዋ አቶ ጊሴ፤ ብታኒካ ባረ ናቁዋፐ ማረቴ።

\VS{19}ሄዌ ናቁዋ ያርሹዋ። እ ቱሙካ መꬍና ጎዳ ናቄዳ” ያጌዳ።




\par }\Chap{6}{\PP \VerseOne{1}መꬍና ጎዳይ ሙሴዉ ሀዋዳን ያጌዳ፤
\XREF{}{{\XO 6:1 }{\XT{ፓይ. 5:5-8}}}

\VS{2}“መꬍና ጎዳይ ኦንነ ናጋራ ኦꬂደ ባረ ሾሩዋ ዎርዶቲደ ጭሞፐ ሀዋፐ ካሊደ ደእያ ህገቱዋ እሜዳ: ሾሩዋ ማታን ሀዳራ ዎꬆባ ዎይ ኦይꬂደ ታልኤዳባ ካዶፐ፥ ዎይ አሳዋ ቦንቆፐ፥ ዎይ ባረ ሾሩዋ ቦላን ሱገꬃ ኦꬆፐ፥

\VS{3}ዎይ ባዬዳዋ ደሚደ ታ በአበይከ ጎፐነ ዎርዱዋን ጫቆፐ፥ ሀዋንታ ማላትያዋንቱፐ እቱዋ ኦꬆፐ፥

\VS{4}እ ሀቃዋነ ግዶ፥ ኦꬂደ፥ ሄዋን ናጋራንቻ ግዶፐ፥ ባረ ቦንቂ አኬዳዋ፥ ዎይ ኦይꬅና ካዲደ አኬዳዋ፥ ዎይ ሀዳራ እሜዳዋ ዎይ፥ ባይና ደሜዳዋ፥

\VS{5}ዎይ ዎርዱዋን ጫቂ አኬዳዋ ኡባካ አ ጎዳዉ ዛሮ። ቃይ ባረ ናቁዋ ያርሹዋ ያርሽያ ጋላስ ባረ አኬዳዋ ቦላ ጼቱዋፐ ላታሙ ኩሽያ ጉጂደ አ ጎዳዉ እሞ።

\VS{6}ቃይካ ባረ ናቁዋ ድራዉ መꬍና ጎዳዉ ያርሽያ ያርሾ ባረ ዉድያ ግዶፐ ትላ ቦላና ደእያ እት ዶርሳ ኦርግያ ቄስያኮ አሆ። ሄ ዶርሳ ጋቲ ሱረ ቆፈቴዳዋ ግዶ።

\VS{7}ቄሲ ሄ ዶርሳ መꬍና ጎዳ ስንꬃን ያርሺደ፥ ብታንያ ናቁዋ አቶ ጊሴ፤ ብታኒካ ባረ ናቁዋ ኡባፐ ማረታናዋ” ያጌዳ።


\par }{\SH ዉርስ ጹግያ ያርሹዋ
\par }
{\PP \VS{8}መꬍና ጎዳይ ሙሴዉ ሀዋዳን ያጊደ ኦዴዳ፤

\VS{9}“አሮናነ አ አቱማ ናናቱዋ ሀዋዳን ያጋደ አዛዛ፤ ‘ጹግያ ያርሾ ደእያ ዎጋይ ሀዋ: ጹግያ ያርሹ ቃማይ ዎንታና ጋካናዉ ያርሽያ ሳኣን ደኦ። ታማይካ ያርሽያ ሳኣን ኡባ ዎደ ኤጺደ ደኦ።

\VS{10}ቄሲ ሊኑዋፐ ዳደቴዳ ቃምሽያነ ሱርያ ማዪደ፥ ጹግያ ያርሹዋ ታማይ ም ስምና አቴዳ ብድንꬃ ደንꬂደ፥ ያርሽያ ሳ ምይያን ላሎ።

\VS{11}ሄዋፐ ጉይያን፥ ሄ ማዩዋ ቃር ዎꬅ ሀራ ማዩዋ ማዪደ፥ ሄ ብድንꬃ ዱንካኔዳ ሳኣፐ ጋጻ አፊደ፥ ህግያዳን ጌዬዳ ሳኣን ቆሎ።

\VS{12}ያርሽያ ሳኣ ቦላ ደእያ ታማይ ቶኤናን ኡባ ዎደ ኤጺደ ደኦ። ቄሲ ዎንታ ዎንታ ምꬃ አን ጉጅ ጉጂደ ዎꬆ። ጹግያ ያርሹዋካ ሄ ምꬃ ቦላ ማራን ዎꬂደ፥ እትፐተꬃ ያርሹዋ ሀንዳ አ ቦላ ጹጎ።

\VS{13}ታማይ ያርሽያ ሳኣ ቦላ ኡባ ዎደ ኤጺደ ደኦ፤ ቶአናዉ ኮሸና።


\par }{\SH ካꬃ ያርሹዋ
\par }
{\PP \VS{14}“ ‘ካꬃ ያርሾ እመቴዳ ዎጋይ ሀዋ: አሮና አቱማ ናና ግድያ ቄሳቱ ያርሽያ ሳኣፐ ስንꬃ ባጋና መꬍና ጎዳ ስንꬃን ሺሽኖ።

\VS{15}ቄሲ ሎኦ ꬊልያፐ ኮጵያዋነ ዛይትያ አኪደ፥ ካꬃ ያርሹዋ ቦላ ደእያ እጻና ኡባካ ደንꬂደ፥ መꬍና ጎዳዉ ሳዉዋ ቶሹኩ ግያ ያርሹዋ ኦꬂደ፥ ሀሳይስያዋ ግዳናዳን ያርሽያ ሳኣ ቦላ ጹጎ።

\VS{16}ሄዋፐ አቴዳዋ አሮንነ አ አቱማ ናናይ ሚኖ፤ ሄዋ ኡንቱንቱ እርሹ የገትቤና ኡክꬃ ኦꬅ ኡኪደ፥ ዱንካንያ ዳባባ ግዶን ደእያ ጌሻ ሳኣን ሚኖ።

\VS{17}ሄ ኡክꬃይ እርሹዋ የገናን ኡከቶ። ሄዋ ታዉ ታማን ጹግያ ያርሹዋፐ ኡንቱንታ ጋክያዋ ታን ኡንቱንቶ እማድ። ናጋራ ያርሹዋዳንነ ናቁዋ ያርሹዋዳን እካ ሎይꬂደ ጌሻ።

\VS{18}መꬍና ጎዳዉ ታማን ጹግያ ያርሹዋፐ ኡንቱንታ ጋክያዋ ግድያ ድራዉ፥ ይያ ላይꬃቱዋንካ አሮና ዛረ ግድያ አቱማዋንቱ ኡባይ ሄዋ ሚኖ። ሄ ያርሹዋ ቦችያ አያይነ ጌሻ ግዳና’ ያጋ” ያጌዳ።


\par }{\SH ቄስያ ካፑዋ ሱንꬅያ ዎደ ያርሸትያ ካꬃ ያርሹዋ
\par }
{\PP \VS{19}መꬍና ጎዳይ ቃይካ ሙሴዉ ሀዋዳን ያጊደ ኦዴዳ፤

\VS{20}“አሮንነ አ አቱማ ናናቱዋፐ ቄሳተꬃ ካፖተꬃዉ ኦከትያ ጋላስ ላኡ ኪሎ ግራመ ግድያ ሎኦ ꬊልያ ካꬃ ያርሹዋ ኦꬂደ መꬍና ጎዳዉ አህኖ። ሄዋፐ ባጋ ዎንታ፥ ባጋ ኦማርስ ያርሽኖ።

\VS{21}ሄ ꬊሊ ዛይትያን ሙናቀት ሎኦ ዋላከቲደ ባሽያን ኡከቶ፤ ቡንቻደ፥ ሳዉዋ ቶሹኩ ግያ ካꬃ ያርሹዋ ኦꬃደ መꬍና ጎዳዉ ሺሻ።

\VS{22}ቃይ አሮና አቱማ ናናቱዋፐ አ ቄሰተꬃ ካፖተꬃ ኦሶ ኦከትያ ኡባይካ ሄ ዎጋ ኦꬅኖ። ሄዌ መꬍና ጎዳዉ ኡባ ገደ ያርሽያ ያርሹዋ ግዲደ ኡባና ጹገቶ።

\VS{23}ቄሲ ሺሽያ ካꬃ ያርሹዋፐ ጉየ አተናን ዉር ጹገቶ፤ አፐ አያይነ ሜተቶፖ” ያጌዳ።


\par }{\SH ናጋራ ያርሹዋ ዎጋ
\par }
{\PP \VS{24}መꬍና ጎዳይ ሙሴዉ ሀዋዳን ያጊደ ኦዴዳ፤

\VS{25}“አሮናሳነ አ አቱማ ናናቶ፥ ሀዋዳን ያጋ፤ ‘ናጋራ ያርሹዋ ዎጋይ ሀዋ: መꬍና ጎዳዉ ጹግያ ያርሾ ሺሽያ መሂ ሹከትያ ሳኣን ናጋራ ያርሾ ሺሽያ መሂካ ሄዋን ጾሳ ስንꬃን ሹከቶ፤ እካ ጌሻ ያርሹዋ ኡባፐ እቱዋ ግዴዳ ጌሻ ያርሹዋ።

\VS{26}ሄ ያርሹዋ ያርሽያ ቄሲ ዱንካንያ ዳባባ ግዶን ደእያ ጌሻ ሳኣን ሞ።

\VS{27}ሄ አሹዋ ቦችያ አያይነ ጌሻ ግዳናዋ፤ ቃይ ሹክሺን አይ ማዩዋ ቦላነ ሱꬃይ ꬋጨቶፐ፥ ሄ ማዩ ጌሻ ሳኣን ሜጨቶ።

\VS{28}አሹ ዶይሰቴዳ ኡርቃ ሚሻይ መኦ፤ ማዳብያ ብራታ ድስትያን ዶይሴዳዋ ግዶፐ፥ ሄ ድስትያ ቃጪደ ሃꬃን ሾክ ድጋናዉ ኮሼ።

\VS{29}ቄሳቱዋ ዛርያፐ አቱማ አሳ ግዴዳ ኦንነ ሄ አሹዋ ሞ፤ ሄ አሹ ጌሻ ኡባፐ እቱዋ ግዴዳ ሎይꬅ ጌሻ።

\VS{30}ግዶ ሽን ጌሻ ሳኣን ናጋራ አቶ ጊሳናዉ አ ሱꬃ አኪደ፥ ዱንካንያ ግዶ ገልሴዳ አይ መህያ አሹዋነ ማናዉ ኮሸና፤ እ ታማን ጹገታናዉ ኮሼ።




\par }\Chap{7}{\SH ናቁዋ ያርሹዋ
\par }
{\PP \VerseOne{1}“ ‘ናቁዋ ያርሹዋ ዎጋይ ሀዋ: እካ ጌሻ ኡባፐ እቱዋ ግዴዳ ጌሻ ያርሹዋ።

\VS{2}ጹግያ ያርሾ ሺሽያ መህያ ሹክያ ሳኣን ናቁዋ ያርሹዋ መህያካ ሹክኖ፤ አ ሱꬃካ ያርሽያ ሳኣ ምየቱዋን ꬋጭኖ።

\VS{3}ቃይ አ ሀንዳ ኡባ: ሄዌካ ናስያ ሀንዳ፥ ቃንꬃ አሹዋ ማዬዳ ሀንዳ፥

\VS{4}ላኡ ክላሆቱዋ፥ ሽንጭያ ማታን ደእያ ኡንቱንቱ ማዬዳ ሀንዳነ ትርያ ጼራ ቦላ ደእያ ሞꬍያ ክላሆቱዋና እትፐ ያርሹዋ ኦꬂደ ሺሾ።

\VS{5}ታማን ጹጊደ መꬍና ጎዳዉ ያርሽያ ያርሹዋዳን፥ ሄ ሺቄዳ ሀንዳ ቄሲ ያርሽያ ሳኣ ቦላን ጹጎ፤ ሄዌ ናቁዋ ያርሹዋ።

\VS{6}ቄስያ ዛረ ግዴዳ አቱማ አሳይ ኡባይ ሄ ያርሹዋ አሹዋ ሞ። ሄ ያርሹ ጌሻ ያርሹዋ ኡባፐ እቱዋ ግድያ ድራዉ፥ ጌሻ ሳኣን ሞ።


\par }{\PP \VS{7}“ ‘ናቁዋ ያርሹ ናጋራ ያርሹዋካ ማላ፤ ኡንቱንቱ ላኡዋ ዎጋይ እቱዋ። ሄዌነ ያርሸቴዳ መህያ አሹ ናጋራ አቶ ጊሳናዉ ያርሹዋ ያርሼዳ ቄስያዉ እመቴ።

\VS{8}ኦንነ ጹግያ ያርሹዋ አሆፐ ያርሽያ ቄሲ ሄ መህያ ጋልባ ባረዉ አኮ።

\VS{9}ጮጭያን ኮምፐቴዳ ካꬃ ያርሹዋ ኡባይነ ኦቱዋን ዶይሰቴዳ ዎይ ባሽያን ኡከቴዳ ኡባይካ ሄ ያርሹዋ ያርሼዳ ቄስያዉ እመቴ።

\VS{10}ቃይ ዛይትያን ሙናቀቴዳ ዎይ ሙናቀትቤና ካꬃ ያርሹዋ ኡባይ አሮና አቱማ ናናቶ ኡባዉ እመቴ፤ ኡንቱንቱ ሄዋ ቃራን ግሽ አክኖ።


\par }{\SH እትፐተꬃ ያርሹዋ
\par }
{\PP \VS{11}“ ‘አሳይ እትፐተꬃ ያርሹዋ መꬍና ጎዳዉ ያርሽያ ዎደ አዉ ደእያ ዎጋይ ሀዋ:

\VS{12}እ ሺሽያ እትፐተꬃ ያርሹ ጋላታ ያርሹዋ ግዶፐ፥ ሄ ያርሹዋና እትፐ ዛይትያን ሙናቄዳ፥ እርሹዋ የገናን ኡኬዳ ኡክꬃ፥ ዛይትያን ኦከቴዳ፥ እርሹ ገልቤና ሌኦ ዳቡዋነ ዛይትያን ሎይꬅ ሙናቄዳ፥ ሊቆ ꬊልያፐ ኡከቴዳ ኮምፑዋ ሺሾ።

\VS{13}ሄ ጋላታዉ ሺሽያ እትፐተꬃ ያርሹዋና እትፐ እርሹዋ የጌዳ ሙናቃፐ ኡከቴዳ ኡክꬃካ እሞታ ኦꬂደ ሺሾ።

\VS{14}ቃይ ሄ ኡባ ቆሞ ኡክꬃቱዋፐካ እ እቱዋ እቱዋ ደንꬂደ፥ መꬍና ጎዳዉ ያርሹዋ ኦꬂደ አሆ። ሄዌ እትፐተꬃ ያርሹዋ ሱꬃ ጫጫፌዳ ቄስያዉ እመቶ።

\VS{15}ሄ መህያ አሹ ጋላታዉ ሺቅያ እትፐተꬃዉ ያርሸቴዳ ጋላስ ሜተቶ፤ ዎንታዉ አያይነ አቶፖ።


\par }{\PP \VS{16}“ ‘ሽን አ ያርሹ ሺቄዳዋ ጋꬅያ ዎይ ባረ ዶሱዋን ጮ እምያ ያርሹዋ ግዶፐ፥ ሄ ያርሹዋ አሹ ሄ ያርሼዳ ጋላስ ሜተቶ፤ አፐ አትያዋ ቃይ ዎንተꬃ ጋላስካ ሜተቶ።

\VS{17}ሄ ያርሹዋ አሹዋፐ ፓላሂደ ሄዘንꬆ ጋላሳ ጋካናዉ ጋምእያዌ ደኦፐ፥ ሄዌ ታማን ጹገቶ።

\VS{18}እት አሳይ ሺሼዳ እትፐተꬃ ያርሹዋ አሹዋፐ ሀቃዌነ ሄዘንꬆ ጋላስ ሜተቶፐ፥ አ ያርሹ አከተና፤ እ ያርሼዳዋዳንካ ፓይደተና። ሄ ያርሹ ቱና፤ አፐ ሜዳ ኦንነ ባረ ናጋራን ኦሸቴ።


\par }{\PP \VS{19}“ ‘ቱናባ አያነ ቦቼዳ አሹ ሜተቶፖ፤ እ ታማን ጹገታናዉ ኮሼ። አሹ ጌሻ አሹዋ ግዶፐ፥ ዎጋን ጌሻ ግድያ አሳይ ኦንነ ማና ጎፐ ሞ።

\VS{20}ሽን እት አሳይ ቱና ግድ ኡቲደ፥ መꬍና ጎዳዉ ሺሼዳ እትፐተꬃ ያርሹዋ አሹዋፐ ምያዋ ግዶፐ፥ ሄ አሳይ ባረ አሳ ግዶፐ ቦሄቶ።

\VS{21}ቃይ እት አሳይ ቱናባ አያነ ቦቾፐ አሳ ቱናተꬃ ግድና ዎይ ቱና መህያ ግድና፥ ዎይ ሀራ ሸነይያ ቱናባ ቦቾፐ ስሚደ መꬍና ጎዳዉ ያርሼዳ እትፐተꬃ ያርሹዋ አሹዋፐ ሞፐ፥ ሄ ኡራይ ባረ አሳ ግዶፐ ቦሄቶ’ ያጋ” ያጌዳ።


\par }{\SH ሱꬃነ ሞꬉዋ ሙሳይ ድገቴዳ
\par }
{\PP \VS{22}መꬍና ጎዳይ ሙሴዉ ሀዋዳን ያጊደ ኦዴዳ፤

\VS{23}“እስራኤልያ አሳዉ ሀዋዳን ያጋ፤ ‘ኮሩማ ዎይ ዶርሳ ዎይ ዴሻ አሹዋን ሞꬍያ ዛዋ ሙለካ ሞፕተ።

\VS{24}ሀይቄዳ መህያ ዎይ ዶአይ ዎꬌዳ መህያ ሞꬍያካ ሀራባዉ ጎኤትተፐ አትና፥ አፐ አያነ ሞፕተ።

\VS{25}አያዉ ጎፐ፥ መꬍና ጎዳዉ ታማን ጹግያ ያርሾ ሺሽያ መህያ ሞꬍያ ምያ ኦንነ ባረ አሳ ግዶፐ ቦሄቶ።

\VS{26}ህንተ ደእያ ሳኣን ሀቃን ግዶፐካ፥ ካፉዋ ሱꬃ፥ መህያ ሱꬃ ዎይ ሀራባ አያ ሱꬃነ ሞፕተ።
\XREF{}{{\XO 7:26 }{\XT{ዶመꬃ 9:4፤ ዎጋ 17:10-14፤ 19:26፤ ዛረ. 12:16፣ 23፤ 15:23}}}

\VS{27}ሱꬃ ምያ አይ አሳይነ፥ ሄ አሳይ ባረ አሳ ግዶፐ ቦሄቶ’ ያጋ” ያጌዳ።


\par }{\SH ቄስያ ጋክያ ግሹዋ
\par }
{\PP \VS{28}መꬍና ጎዳይ ሙሴዉ ሀዋዳን ያጊደ ኦዴዳ፤

\VS{29}“እስራኤልያ አሳዉ ሀዋዳን ያጋ፤ ‘መꬍና ጎዳዉ እትፐተꬃ ያርሹዋ ሺሽያ አይ አሳይነ ሄ እትፐተꬃ ያርሹዋፐ ሻኪደ፥ ባረ ሁጰ እሞታ ዱማዪደ መꬍና ጎዳዉ ሺሾ።

\VS{30}ሄዋ እ መꬍና ጎዳዉ ታማን ጹግያ ያርሹዋ ኦꬂደ፥ ባረ ኩሽያን አኪደ አሆ፤ ቃይ ሞꬉዋካ አንጎሱዋና አሆ፤ አንጎሱዋ ዉጻክያ ያርሹዋ ኦꬂደ፥ መꬍና ጎዳ ስንꬃን ቃꬆ።

\VS{31}ቄሲ ያርሽያ ሳኣ ቦላን ሞꬉዋ ጹጎ፤ ሽን አንጎሱ አሮናሳነ አ አቱማ ናናቶ እመቶ።

\VS{32}ህንተ እትፐተꬃ ያርሹዋፐ ኡሸቻ ገድያ እሞታ ኦꬂደ ቄስያዉ እምተ።

\VS{33}ሄዌ ኡሸቻ ገዲ አሮና አቱማ ናናቱዋፐ እትፐተꬃ ያርሹዋ ሱꬃነ ሞꬊድያ ያርሽያዎ አ ጋክያ አ ግሹዋ።

\VS{34}ታን እስራኤልያ አሳ እትፐተꬃ ያርሹዋፐ ቃꬄዳ አንጎሱዋነ ያርሾ ሺሼዳ ገድያ አካደ፥ ቄስያ አሮናሳነ አ አቱማ ናናቶ እማድ፤ ሄዌ ኡንቱንታ ጋክያ ኡንቱንቱ ግሹዋ ግድያ ድራዉ፥ እስራኤልያ አሳይ መꬍናዉ ሄዋ ኡንቱንቶ እሚደ ደአና’ ያጋደ ኦዳ” ያጌዳ።


\par }{\PP \VS{35}አሮንነ አ አቱማ ናናይ ቄስያ ግዲደ፥ መꬍና ጎዳዉ ኦꬃናዉ ሱንቴዳ ጋላስ መꬍና ጎዳዉ ሺሼዳ ታማን ጹግያ ያርሹዋፐ ሄዌ ኡንቱንቶ ግሹዋ ግዲደ እመቴዳ።

\VS{36}መꬍና ጎዳይ ኡንቱንቱ ቄሰተꬃዉ ኦከቴዳ ጋላስ፥ ሄዋ ኡንቱንቶ እማና ማላ፥ እስራኤልያ አሳ ኡባ አዛዜዳ፤ ስንꬃ የለታን ኡባንካ ሀዌ ዎጋ ግዲደ ኦሰቴ።


\par }{\PP \VS{37}ስም ሀዋንቱ፥ ጹግያ ያርሾ፥ ካꬃ ያርሾ፥ ናጋራ ያርሾ፥ ናቁዋ ያርሾ፥ ቄሳተꬃዉ ኦከትያ ዎደ ያርሽያ ያርሾነ እትፐተꬃ ያርሾ እመቴዳ ዎጋቱዋ።

\VS{38}ሀ ዎጋቱ እስራኤልያ አሳይ ሲና መላ ሳኣን ባረንቱ ያርሹዋ መꬍና ጎዳዉ ያርሻና ማላ መꬍና ጎዳይ አዛዜዳ ጋላስ፥ ሲና ደርያ ቦላን መꬍና ጎዳይ ሙሳ አዛዜዳ ዎጋቱዋ።




\par }\Chap{8}{\SH አሮነነ አ ናናቱ ቄስያ ግድያ ዎጋነ ኡንቱንቱ ኦሱዋ
\par }
{\R (8:1—10:20፤ ከሳ 29:1-37)

\par }{\PP \VerseOne{1}መꬍና ጎዳይ ሙሴዉ ሀዋዳን ያጊደ ኦዴዳ፤

\VS{2}“አሮናነ አ አቱማ ናናቱዋ ቃይ ኡንቱንቱና እትፐ፥ ቄሳተꬃ ማዩዋ፥ ኦክያ ዛይትያ፥ ናጋራ ያርሾ ሹክያ ኮሩማ፥ ላኡ ዶርሳ ኦርገቱዋነ፥ እርሹዋ የገናን ኡኬዳ ኡክꬃ ዎꬄዳ ማሶፍያ አካደ ያ።

\VS{3}ቃይ እስራኤልያ አሳ ኡባካ ጼሳደ፥ ዱንካንያ ካረ ሺሻ” ያጌዳ።


\par }{\PP \VS{4}ሙሴ መꬍና ጎዳይ አዛዜዳዋዳን ኦꬄዳ፤ አሳይካ ኡባይ ዱንካንያ ካረን ሺቄዳ።

\VS{5}ሙሴ አሳዉ፥ “ኦꬃና ማላ መꬍና ጎዳይ አዛዜዳዌ ሀዋ” ያጌዳ።


\par }{\PP \VS{6}ሙሴ አሮናነ አ አቱማ ናናቱዋ አሂደ፥ ሃꬃን ሜጬዳ።

\VS{7}አሮና ቃምሽያ ማይዜዳ፤ ዳንጩዋካ ዳንጭሴዳ። ቃይ አዱሳ ቃምሽያ ማይዚደ፥ አ ቦላን ኤፉድያ ማይዜዳ። ኤፉድያ ሂላቲደ ዳዴዳ ሳቂያን አሮናና ጋꬂደ ቃቼዳ።

\VS{8}ቃይ ትራን ዎꬅያዋ አሮና ቦላን አꬂደ፥ አ ግዶን ኡሪምያነ ቱሚምያ ዎꬄዳ። 
\VS{9}ቃይካ አሮና ሁጲያን ሻሽያ ኤንጩርሳ ዎꬄዳ። መꬍና ጎዳይ ሙሳ አዛዜዳዋዳን ሄ ኤንጩርሳ ቦላን ስንꬃ ባጋና ዎርቃ ማዳልያ፥ ዎርቃፐ መꬌዳ ካላቻ ምስልያ ዎꬄዳ።


\par }{\PP \VS{10}ያቶዋፐ ጉይያን ሙሴ ኦክያ ዛይትያ አኪደ፥ ዱንካንያነ ዱንካንያ ግዶን ደእያ ሚሻ ኡባ ኦኬዳ፤ ኡንቱንታ ጌሼዳ።

\VS{11}ቃይ ሄ ዛይትያፐ አኪደ፥ ያርሽያ ሳኣ ቦላ ላፑ ገደ ጫጫፌዳ፤ ያርሽያ ሳኣ፥ አ ሚሻቱዋ፥ ሜቻ ከርያነ አ ዎꬅያዋ፥ ጌሻናዉ ሄ ዛይትያን ኦኬዳ።

\VS{12}ቃይ ሄ ኦክያ ዛይትያፐ አማራ አሮና ሁጲያን ትጊደ፥ አ ጌሼዳ።

\VS{13}መꬍና ጎዳይ ሙሳ አዛዜዳዋዳን፥ ሙሴ አሮና አቱማ ናናቱዋ ስንꬃዉ አꬂደ፥ ቃምሽያ ማይዜዳ፤ ዳንጩዋን ዳንጭሴዳ። ኡንቱንቱ ሻሽያ ኤንጩርሳ ዎꬄዳ።


\par }{\PP \VS{14}ሄዋፐ ጉይያን፥ ናጋራ ያርሾ ኮሩማ ሙሴ አꬄዳ፤ አሮንነ አ አቱማ ናናይ ሄ ኮሩማ ሁጲያን ባረንቱ ኩሽያ ዎꬄድኖ።

\VS{15}ሙሴ ሄ ኮሩማ ሹኬዳ፤ አ ሱꬃፐ ባረ ብራꬍያን አኪደ፥ ያርሽያ ሳኣ ካጨቱዋ ኦኪደ፥ ያርሽያ ሳኣ ጌሼዳ፤ ቃይ ያርሽያ ሳኣ ናጋራ አቶ ጊሳናዉ አቴዳ ሱꬃ አፐ ጋርሳና ጉሲደ፥ ጾሳዉ ጌሼዳ።

\VS{16}ቃንꬃ አሹዋ ካሜዳ ሀንዳ ኡባ፥ ትርያ ጼራ ቦላ ደእያ ሞꬍያ፥ ላኡ ክላሆቱዋነ ኡንቱንታ ካሜዳ ሀንዳ አኪደ፥ ሙሴ ያርሽያ ሳኣ ቦላን ዎꬂደ ጹጌዳ።

\VS{17}ሽን መꬍና ጎዳይ ሙሳ አዛዜዳዋዳን፥ ጋልባ፥ ኮሩማፐ አቴዳዋነ ቶጭያ ዱንካኔዳ ሳኣፐ ጋጻ ከሲደ፥ ታማን ጹጌዳ።


\par }{\PP \VS{18}ያት ስሚደ ሙሴ ጹግያ ያርሾ ሀንያ ዶርሳ ኦርግያ አሄዳ፤ አሮንነ አ አቱማ ናናይ ሄ ዶርሳ ኦርግያ ሁጲያን ባረንቱ ኩሽያ ዎꬄድኖ።

\VS{19}ሙሴ ሄ ዶርሳ ኦርግያ ሹኬዳ፤ አ ሱꬃ ያርሽያ ሳኣ ምይያ ኡባን ጉሴዳ።

\VS{20}ቃይ ዶርሳ ኦርግያ አሹዋካ አ ቆሙዋን ቆሙዋን ቃንጼዳ፤ ቃንጸꬃ፥ ሁጲያነ ሞꬍያ ያርሽያ ሳኣ ቦላ ዎꬂደ ሙሴ ጹጌዳ።

\VS{21}ቃንꬃ አሹዋነ ገደቱዋ ሃꬃን ሜጮዋፐ ጉይያን፥ ዶርሳ ኡባና መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ኦꬂደ፥ መꬍና ጎዳይ ሙሳ አዛዜዳዋዳን ያርሽያ ሳኣ ቦላን ዎꬂደ ጹጌዳ።


\par }{\PP \VS{22}ሄዋፐ ጉይያን፥ ቄሰተꬃዉ ኦከትያ ዎደ ሺሽያ ላኤንꬆ ዶርሳ ሙሴ አሄዳ፤ አሮንነ አ አቱማ ናናይ ሄ ዶርሳ ሁጲያን ባረንቱ ኩሽያ ዎꬄድኖ።

\VS{23}ሙሴ ሄ ዶርሳ ሹኬዳ፤ አ ሱꬃፐ አኪደ፥ አሮናዉ ኡሸቻ ሀይꬃ ጼራ፥ ኡሸቻ ኩሽያ ዎጋ ብራꬍያነ፥ ኡሸቻ ገድያ ዎጋ ብራꬍያ ኦኬዳ።

\VS{24}ቃይ ሙሴ አሮና አቱማ ናናቱዋካ ስንꬃዉ አሂደ፥ ሄ ሱꬃፐ አኪደ፥ ኡንቱንቱ ኡሸቻ ሀይꬃ ጼራ፥ ኡንቱንቱ ኡሸቻ ኩሽያ ዎጋ ብራꬍያነ ኡንቱንቱ ኡሸቻ ገድያ ዎጋ ብራꬍያ ኦኬዳ። ሄዋፐ ጉይያን፥ ሙሴ አቴዳ ሱꬃ ያርሽያ ሳኣ ምይያ ኡባን ጉሴዳ።


\par }{\PP \VS{25}ያቲደ ሞꬉዋ፥ ናስያ፥ ቃንꬃ አሹዋ ማዬዳ ሞꬍያ፥ ትርያ ጼራ ቦላ ደእያ ሞꬍያ፥ ላኡ ክላሆቱዋነ ኡንቱንታ ማዬዳ ሀንዳነ ኡሸቻ ገድያ አኬዳ።

\VS{26}ቃይ እርሹዋ የገናን ኡኬዳ ኡክꬃ ዎꬅያ መꬍና ጎዳ ስንꬃን ደእያ ማሶፍያፐ እት ኮምፑዋ፥ ዛይትያና ኡኬዳ እት ኡክꬃነ እት ሌኦ ኡክꬃ አኪደ፥ ሀዋንታ ሞꬍያ ቦላንነ ኡሸቻ ገድያ ቦላን ዎꬄዳ።

\VS{27}እ ሀ ቁማ ኡባ አሮና ኩሽያንነ አ አቱማ ናናቱዋ ኩሽያን ዎꬄዳ፤ ኡንቱንቱ መꬍና ጎዳ ስንꬃን ቃꬅያ ያርሹዋ ኦꬂደ ቃꬄድኖ።

\VS{28}ሄዋፐ ጉይያን፥ ሙሴ ሄ ቁማ ኡንቱንቱ ኩሽያፐ አክ፥ ጹግያ ያርሹዋና ጋꬂደ፥ ቄሰተꬃዉ ኦከትያ ዎደ መꬍና ጎዳዉ ታማን ጹጊደ ሺሽያ፥ ሳዉዋ ቶሹኩ ግያ ያርሹዋዳን፥ ያርሽያ ሳኣ ቦላን ዎꬂደ ጹጌዳ።

\VS{29}ቃይ ሙሴ አንጎሱዋ አኪደ፥ ቃꬅያ ያርሹዋ ኦꬂደ መꬍና ጎዳ ስንꬃን ቃꬄዳ፤ መꬍና ጎዳይ ሙሳ አዛዜዳዋዳን፥ ቄሳተꬃዉ ኦከትያ ዎደ ያርሽያ ዶርሳ ኦርግያ አሹዋፐ ሄዌ ሙሳ ጋክያ አ ግሹዋ።


\par }{\PP \VS{30}ሙሴ ኦክያ ዛይትያፐነ ያርሽያ ሳኣ ቦላን ደእያ ሱꬃፐ አኪደ፥ አሮና ቦላነ አ ማዩዋ ቦላ፥ ቃይ አ አቱማ ናናቱዋ ቦላነ፥ ኡንቱንቱ ማዩዋ ቦላካ ጫጫፌዳ፤ ያቲደ አሮናነ አ ማዩዋ ቃይ አ ናናቱዋነ አ ናናቱዋ ማዩዋካ ጌሼዳ።


\par }{\PP \VS{31}ሙሴ አሮናነ አ አቱማ ናናቱዋ ሀዋዳን ያጌዳ፤ “አሹዋ ጋከትያ ዱንካንያ ካረን ዶይስተ፤ ‘አሮንነ አ ናናይ ሄዋ ሚኖ’ ያጋደ ታን አዛዜዳዋዳን፥ ቄሳተꬃዉ ኦከትያ ዎደ ሺሽያ ያርሹዋ ዎꬅያ ማሶፍያ ግዶን ደእያ ያርሹዋ ኡክꬃና ሄዋን ሚተ።

\VS{32}ሄ አሹዋፐነ ኡክꬃፐ ፓላሄዳዌ ደኦፐ ታማን ጹግተ።

\VS{33}ቄሳተꬃዉ ኦክያ ዎጋይ ላፑን ጋላሳ አክያ ድራዉ፥ ሄ ህንተ ቄሳተꬃዉ ኦከትያ ላፑን ጋላሳይ ዉራናዉ፥ ዱንካንያ ፐንገፐ ካረ ከሶፕተ።

\VS{34}ሀ ሀች ኦሰቴዳዌ መꬍና ጎዳይ አዛዝና፥ ህንተ ናጋራ አቶ ጊሳናዉ ኦሰቴዳ።

\VS{35}ዱንካንያ ፐንግያን ላፑን ጋላሳ ኩመንꬃ ጋላስነ ቃማነ ታክተ፤ መꬍና ጎዳ ዎጋካ ናግተ፤ እጾፐ ህንተ ሀይቃና። ታና መꬍና ጎዳይ አዛዜዳዌ ሀዋ” ያጌዳ።

\VS{36}አሮንነ አ ናናይ መꬍና ጎዳይ ሙሴ ባጋና አዛዜዳዋ ኡባ ኦꬄድኖ።




\par }\Chap{9}{\SH አሮን ጾሳዉ ሺሽያ ያርሹዋ
\par }
{\PP \VerseOne{1}ሆስፑንꬃ ጋላሳን ሙሴ አሮናነ አ ናናቱዋ፥ ቃይ እስራኤልያ ጭማቱዋካ ጼሴዳ።

\VS{2}አሮና ሀዋዳን ያጌዳ፤ “ናጋራ ያርሾ እት ኮሩማ፥ ቃይ ጹግያ ያርሾ እት ዶርሳ ኦርግያ መꬍና ጎዳ ስንꬃ ሺሻ። መሄቱ ላኡካ ትላ ቦላና ደእያዋንታ ግድኖ።

\VS{3}ቃይ እስራኤልያ አሳ ሀዋዳን ያጋ፤ ‘መꬍና ጎዳይ ህንተንቶ ቆንጭያ ድራዉ፥ መꬍና ጎዳ ስንꬃን ያርሻናዉ፥ ናጋራ ያርሾ እት ዴሻ ኦርግያ፥ ጹግያ ያርሾ ትላ ቦላና ደእያ እት ላይꬃ ማራነ እት ላይꬃ ዶርሳ አሆ።

\VS{4}እትፐተꬃ ያርሾ እት ኮሩማ፥ እት ዶርሳ ኦርግያነ ዛይትያን ሙናቀቴዳ ካꬃ ያርሹዋ አህተ ያጋ’ ” ያጌዳ።


\par }{\PP \VS{5}ኡንቱንቱ ሙሴ አዛዜዳዋ ኡባ ጾሳ ዱንካንያ ስንꬃ አሄድኖ፤ ያቲደ ማባራ ኡባይ ሺቂደ፥ መꬍና ጎዳ ስንꬃን ኤቄድኖ።

\VS{6}ሙሴ ኡንቱንታ፥ “መꬍና ጎዳ ቦንቹ ህንተንቶ ቆንጫና ማላ፥ ህንተ ኦꬃናዳን መꬍና ጎዳይ ህንተና አዛዜዳዌ ሀዋ” ያጌዳ።


\par }{\PP \VS{7}ቃይ ሙሴ አሮናዉ ሀዋዳን ያጌዳ፤ “ያርሽያ ሳኮ ሃ ሺቃ፤ ነ ናጋራ ያርሹዋነ ነ ጹግያ ያርሹዋ ያርሻ፤ ያታደ ነ ሁጰ ናጋራነ ነ አሳ ናጋራካ አቶ ጊሳ። ቃይ መꬍና ጎዳይ አዛዜዳዋዳን፥ አሳይ ሺሽያ ያርሹዋ ያርሻደ፥ ኡንቱንቱ ናጋራካ አቶ ጊሳ” ያጌዳ።
\XREF{}{{\XO 9:7 }{\XT{እብራ. 7:27}}}


\par }{\PP \VS{8}አሮን ያርሽያ ሳኮ ዪደ፥ ባረ ሁጰ ናጋራዉ ያርሹዋ ኦꬅ ሺሼዳ ኮሩማ ሹኬዳ።

\VS{9}አሮና አቱማ ናናይ ሱꬃፐ አኪደ አዉ አሄድኖ፤ እ ባረ ኩሽያ ብራꬍያ ሄ ሱꬃን የድ ከሲደ፥ ያርሽያ ሳኣ ካጨቱዋ ቦቼዳ፤ አቴዳ ሱꬃካ ያርሽያ ሳኣፐ ጋርሳ ባጋና ጉሴዳ።

\VS{10}መꬍና ጎዳይ ሙሳ አዛዜዳዋዳን፥ ቃይ ሄ ናጋራ ያርሹዋ አሹዋፐ ሞꬉዋ፥ ክላሆቱዋነ ትርያ ጼራ ቦላ ደእያ ሞꬍያ ያርሽያ ሳኣ ቦላን ዎꬂደ ጹጌዳ።

\VS{11}ሽን አቴዳ አሹዋነ ጋልባ ዱንካኔዳ ሳኣፐ ካረ ከሲደ ጹጌዳ።


\par }{\PP \VS{12}ሄዋፐ ጉይያን፥ አሮን ጹግያ ያርሹዋ ሹኬዳ፤ አ ናናይ ሱꬃ አኪደ አዉ አሄድኖ፤ እ ያርሽያ ሳኣ ምይያ ኡባን ጉሴዳ።

\VS{13}ቃይ ኡንቱንቱ ጹግያ ያርሹዋ ቆሙዋን ቆሙዋን ከሲደ፥ ሁጲያናካ አዉ አሄድኖ፤ እ ያርሽያ ሳኣ ቦላን ዎꬂደ ጹጌዳ።

\VS{14}ቃንꬃ አሹዋነ ገደቱዋካ ሃꬃን ሜጪደ፥ ያርሽያ ሳኣ ቦላን ደእያ ጹግያ ያርሹዋ ቦላን ዎꬂደ ጹጌዳ።


\par }{\PP \VS{15}ሄዋፐ ጉይያን፥ አሮን አሳ ያርሹዋ ሺሼዳ፤ እ አሳ ናጋራ ያርሾ ግድያ ዴሻ ኦርግያ አኪደ ሹኬዳ፤ ካሰ ባረዋዳንካ ኡንቱንቱ ናጋራዉ ያርሼዳ።

\VS{16}ቃይ እ ጹግያ ያርሹዋ መህያ አሂደ፥ ዎጋይ አዛዝያዋዳን ኦꬂደ ያርሼዳ።

\VS{17}ካꬃ ያርሹዋካ ሺሼዳ፤ አፐ እት ኮጵያ ግድያዋ አኪደ፥ ዎንታ ዎንታ ጹግያ ያርሹዋፐ ሀራ አ ቦላን ዎꬂደ ጹጌዳ።


\par }{\PP \VS{18}አሮን ቃይካ አሳ እትፐተꬃ ያርሾ ኮሩማነ ዶርሳ ኦርግያ ሹኬዳ፤ አ አቱማ ናናይ ሱꬃ አዉ አሄድኖ፤ እ ሄ ሱꬃ አኪደ፥ ያርሽያ ሳኣ ምይያ ኡባ ጉሴዳ።
\XREF{}{{\XO 9:18 }{\XT{ዎጋ 3:1-11}}}

\VS{19}ቃይ ኮሩማነ ዶርሳ ኦርግያ አሹዋፐ ሞꬉዋ፥ ናስያ፥ ቃንꬃ አሹዋ ማዬዳ ሀንዳ፥ ክላሆቱዋነ ትርያ ጼራ ቦላ ደእያ ሞꬍያ አሮና ናናይ አዉ አሄድኖ።

\VS{20}ኡንቱንቱ ሄ ሀንዳ አንጎሱዋ ቦላ ዎꬅና፥ አሮን ያርሽያ ሳኣ ቦላን ሄዋ ጹጌዳ።

\VS{21}ሽን ሙሴ አዛዜዳዋዳን፥ አሮን አንጎሶቱዋነ ኡሸቻ ገድያ ቃꬅያ ያርሹዋ ኦꬂደ፥ መꬍና ጎዳ ስንꬃን ቃꬄዳ።


\par }{\PP \VS{22}ሄዋፐ ጉይያን፥ አሮን ባረ ኩሽያ አሳኮ ዛር ደንꬂደ ኡንቱንታ አንጄዳ። እ ናጋራ ያርሹዋ፥ ጹግያ ያርሹዋነ እትፐተꬃ ያርሹዋ ያርሾዋፐ ጉይያን፥ ያርሽያ ሳኣፐ ዱገ ዎꬌዳ።\XREF{}{{\XO 9:22 }{\XT{ፓይ. 6:22-26}}}

\VS{23}ሙሴነ አሮን መꬍና ጎዳ ዱንካንያ ግዶ ገሌድኖ፤ ኡንቱንቱ ሄዋፐ ከሴዳ ዎደ፥ አሳ አንጄድኖ። ያትና መꬍና ጎዳ ቦንቹ አሳ ኡባዉ ቤቴዳ።

\VS{24}መꬍና ጎዳ ስንꬃፐ ታማይ ዎꬊደ፥ ያርሽያ ሳኣ ቦላን ደእያ ጹግያ ያርሹዋነ ሞꬍያ ሜዳ። አሳይ ኡባይ ሄዋ በኤዳ ዎደ እልሌዳ፤ ቃይ ኡንቱንቱ ባረንቱ ሶምኡዋን ሳኣ ቦቺደ ጉፋኔድኖ።




\par }\Chap{10}{\SH ናዳብነ አብሁ ኦꬄዳ ናጋራ
\par }
{\PP \VerseOne{1}አሮና አቱማ ናናይ፥ ናዳብነ አብሁ፥ ባረንቱ እጻና ጩውስያ ሚሻ አኪደ፥ አ ቦላን ታማ ዎꬄድኖ፤ ታማ ቦላ ቃይ እጻና ቆሌድኖ፤ ያቲደ፥ መꬍና ጎዳይ ኡንቱንታ አዛዝቤና፥ ሀራ ታማ መꬍና ጎዳ ስንꬃን ሺሼድኖ።

\VS{2}ሄዋ ጋሱዋን መꬍና ጎዳ ስንꬃፐ ታማይ ዪደ፥ ኡንቱንታ ሜዳ፤ ኡንቱንቱካ መꬍና ጎዳ ስንꬃን ሀይቄድኖ።

\VS{3}ሄዋፐ ጉይያን፥ ሙሴ አሮና፥ “መꬍና ጎዳይ፥

\par }{\Q “ ‘ታን ታ ማታ ሺቅያዋንታ

\par }{\QB ታ ጌሻተꬃ በሳና።

\par }{\Q ቃይ አሳ ኡባ ስንꬃን

\par }{\QB ታን ቦንቼታና’ ”

\par }{\MM ጊደ ሃሳዬዳዌ በአ ሀዋ ያጌዳ። አሮን ጮኡ ጌዳ።


\par }{\PP \VS{4}ሙሴ አሮና አዉዋ እሻ ኡዝኤላ አቱማ ናናቱዋ፥ ምሻኤላነ ኤልጻፋና ጼጊደ፥ “ሃ ዪተ፤ ህንተ አዉዋ እሻ ናናቱዋ አሃ ጾሳ ዱንካንያ ስንꬃፐ ደንꬂደ፥ ዱንካኔዳ ሳኣፐ ጋጻ ከስተ” ያጌዳ።

\VS{5}ሄዋ ድራዉ ኡንቱንቱ ዪደ፥ ሙሴ አዛዜዳዋዳን፥ ባረንቱ ቄሰተꬃ ማዩዋና ኡንቱንቱ አሃ ቶኪደ፥ ዱንካኔዳ ሳኣፐ ጋጻ ከሴድኖ።


\par }{\PP \VS{6}ሄዋፐ ጉይያን፥ ሙሴ አሮናነ አ አቱማ ናናቱዋ፥ ኤልኣዛራነ እታማራ ሀዋዳን ያጌዳ፤ “ህንተ ሀይቀና ማላነ፥ መꬍና ጎዳይ ማባራ ኡባ ቦላን ሀንቀተና ማላ፥ ህንተ ሁጲያ ሜድሶፕተ፤ ህንተ ማዩዋካ ፔꬎፕተ። ሽን ህንተ እሻቱ፥ እስራኤልያ አሳቱ፥ መꬍና ጎዳይ ባረ ኤꬄዳ ታማን ጹጌዳዋንቶ ዬካና ጎፐ ኡንቱንቱ ዬክኖ።

\VS{7}ቃይካ ህንተ ዱንካንያ ፐንግያፐ ካረ ከሶፐ ህንተ ሀይቃና፤ አያዉ ጎፐ ጾሳይ ኦክያ ዛይቲ ህንተ ቦላን ደኤ” ያጌዳ። ኡንቱንቱካ ሙሴ ጌዳዋዳን ኦꬄድኖ።


\par }{\SH ቄሳቱዋ ዎጋ
\par }
{\PP \VS{8}መꬍና ጎዳይ አሮና ሀዋዳን ያጌዳ፤

\VS{9}“ህንተ ሀይቀና ማላ፥ ዱንካንያ ግዶ ገልያ ዎደ፥ ኔንካ ነ ናናይካ ዎይንያ ኤሳ ዎይ ሀራ ማꬆይያ ኡሻ ኡሾፕተ፤ ሄዌ ስንꬃፐ ያና የለታዉካ መꬍናዉ ህገ ግዲደ ደአና።

\VS{10}ህንተ ጌሻነ ጌሻ ግደናባ ቃይ ቱናነ ቱና ግደናባ ሻኪደ ኤርተ።

\VS{11}መꬍና ጎዳይ ሙሴ ባጋና ኦዴዳ ዎጋ ኡባካ እስራኤልያ አሳ ታማርስተ” ያጌዳ።


\par }{\PP \VS{12}ሙሴ አሮናነ አቴዳ አ አቱማ ናናቱዋ ኤልኣዛራነ እታማራ ሀዋዳን ያጌዳ፤ “መꬍና ጎዳዉ ታማን ጹግያ ያርሹዋፐ አቴዳ ካꬃ ያርሹዋ አኪደ፤ እርሹዋ የገናን ኡክተ፤ ያቲደ እ ሎይꬅ ጌሻ ግድያ ድራዉ፥ ያርሽያ ሳኣ ማታን አ ሚተ።
\XREF{}{{\XO 10:12 }{\XT{ዎጋ 6:14-18}}}

\VS{13}መꬍና ጎዳዉ ታማን ጹግያ ያርሹዋፐ ሄዌ ኔናነ ነ አቱማ ናናቱዋ ጋክያ ህንተ ግሹዋ ግድያ ድራዉ፥ ሄዋ ህንተ ጌሻ ሳኣን ሚተ፤ አያዉ ጎፐ፥ ጾሳይ ታና ሄዋዳን ኦꬃና ማላ አዛዜዳ።

\VS{14}ሽን ቃꬄዳ አንጎሱዋነ ሺቄዳ ገድያ ኔን፥ ነ አቱማ ናናይነ ነ ማጫ ናናይ ዎጋዳን ጌሻ ሳኣን ሚተ። አያዉ ጎፐ፥ ሄዌ እስራኤልያ አሳይ ሺሽያ እትፐተꬃ ያርሹዋፐ ኔናነ ነ አቱማ ናናቱዋ ጋክያ ህንተ ግሹዋ።
\XREF{}{{\XO 10:14 }{\XT{ዎጋ 7:30-34}}}

\VS{15}መꬍና ጎዳዉ ያርሼዳ ገድያነ ቃꬄዳ አንጎሱዋ አሳይ ታማን ጹግያ ሞꬍያና እትፐ ጋꬂደ፥ መꬍና ጎዳ ስንꬃን ቃꬅያ ያርሹዋዳን ቃꬃናዉ አሀና። መꬍና ጎዳይ አዛዜዳዋዳን፥ ሄዌ ነዉነ ኔናና ደእያ ነ አቱማ ናናቶ መꬍናዉ ህንተና ጋክያ ህንተ ግሹዋ ግዳናዋ” ያጌዳ።


\par }{\PP \VS{16}ሙሴ ናጋራ ያርሹዋ ዴሻይ ዋኔደንቶነ ኤራናዉ ኮዪደ ኦቼዳ፤ እ ጹገት ድጌዳዋ ኤሬዳ ዎደ፥ አቴዳ አሮና አቱማ ናናቱዋ፥ ኤልኣዛራነ እታማራ ሀንቀቴዳ፤ ኡንቱንቱ፥

\VS{17}“ናጋራ ያርሹ ሎይꬅ ጌሻ ግዴዳዋንቱ ግዱዋፐ እቱዋ ግዴዳ ጌሻ፤ ቃይ ሄዌካ አሳ ናጋራ መꬍና ጎዳ ስንꬃን አቶ ጊሳና ማላ ህንተንቶ እመቴዳ፤ ያትና ህንተ አ ሎይꬅ ጌሻ ሳኣን አያዉ ምበይክቴ?\XREF{}{{\XO 10:17 }{\XT{ዎጋ 6:24-26}}}

\VS{18}ሄ መህያ ሱꬃይ መꬍና ጎዳ ዱንካንያ ግዶ ገልቤናዋ ግዶደ፥ ታን ህንተና አዛዜዳዋዳን፥ ህንተ አ ሄ ጌሻ ሳኣን ማናዉ በሴ፤ ሽን አጌድታ” ያጌዳ።


\par }{\PP \VS{19}አሮን ሙሳ፥ “በአ፤ አሳቱ ሀች ባረንቱ ናጋራ ያርሹዋነ ጹግያ ያርሹዋ መꬍና ጎዳ ስንꬃ አሄድኖ፤ ግዶፐነ ቃይ ሀዋ ማላባይ ታ ቦላ ጋኬዳ። ያትና ዎን ታን ናጋራ ያርሹዋ ሀች ሜዳዋ ግድንቶነ፥ መꬍና ጎዳይ ናሸታናዋ ሽን አቴዴሻ?” ያጌዳ።

\VS{20}ሙሴ ሄዋ ስሴዳ ዎደ፥ ሄ ዛሩ አ አሌዳ።




\par }{\MS ጌይያ ዎጋን ጌሻ ግድያዋነ ግደናዋ ሻኩሳ

\par }\Chap{11}{\MR (11:1—15:33)

\par }{\SH ማናዉ በስያ መታቱዋ
\par }
{\R (ዛረ. 14:3-21)

\par }{\PP \VerseOne{1}መꬍና ጎዳይ ሙሳነ አሮና ሀዋዳን ያጌዳ፤

\VS{2}“እስራኤልያ አሳዉ ሀዋዳን ያጊደ ኦድተ፤ ‘ቢታ ቦላን ደእያ መህያ ኡባፐ ህንተ ማና መሄቱነ ዶአቱ ሀዋንታ።

\VS{3}ጹጉንꬃይ ዉር ጳልቀቴዳዋንታነ ዋሞትያ መሄቱዋ ኡባ ሚተ።

\VS{4}ሽን ዋሞ ጻላላ ዋሞትያዋንታ ዎይ ቃይ ጹጉንꬃ ጻላላይ ጳልቀቴዳዋንታ ሞፕተ። ጋሉ ዋሞቴ ሽን ጹጉንꬃይ ጳልቀትቤና ድራዉ እ ህንተንቶ ቱና።

\VS{5}ጉፓሊ ዋሞቴ ሽን ጹጉንꬃይ ጳልቀትቤና ድራዉ እ ህንተንቶ ቱና።

\VS{6}ሀርባይን ዋሞቴ ሽን ሞፕተ፤ አያዉ ጎፐ፥ እ ዋሞትያዋ ግዶፐነ፥ አዉ ጹጉንꬃይ ጳልቀꬃ ግደና ድራዉ፥ እ ህንተንቶ ቱና።

\VS{7}ጉዱንꬃካ ሞፕተ፤ አያዉ ጎፐ፥ አዉ ጹጉንꬃይ ጳልቀꬃ ግዶፐነ፥ ዋሞተና ድራዉ፥ እ ህንተንቶ ቱና።

\VS{8}ህንተ ሀዋንቱ አሹዋ ሞፕተ፤ ኡንቱንቱ ባኩታካ ቦቾፕተ፤ ኡንቱንቱ ህንተንቶ ቱና።


\par }{\PP \VS{9}“ ‘ሃꬃ ግዶን ደእያ መታቱዋ ኡባፐ ህንተ ማናዋንቱ ሀዋንታ። አባ ግዶን ግድና ዎይ ቃይ ጎግያ ሃꬃ ግዶን ግድና ደእያ ኡባፐ ሞልያ ማላ ቀፊነ ፖቁ ደእያ ኡባ ሚተ።

\VS{10}ሽን አባ ግዶን ዎይ ሻፋን ሻምእሻምእያ መታቱዋፐነ ሸምፑ ደእያ፥ ቃጽያ መታቱዋፐ ሞልያ ማላ ቀፊነ ፖቁ ባይና ኡባይ ህንተንቶ ቱና።

\VS{11}ሀዋንቱ ህንተንቶ ቱና፤ ኡንቱንቱ አሹዋ ሞፕተ፤ ኡንቱንቱ ባኩታካ ቦቾፕተ።

\VS{12}ቀፊነ ፖቁ ባይና ሃꬃ ግዶን ደእያ መታቱ ኡባይ ህንተንቶ ቱና።


\par }{\PP \VS{13}“ ‘ካፎቱዋፐ ቱና ግድያ ድራዉ ህንተ ሜናዋንቱ ሀዋንታ: አርጋንꬃ፥ ባዙዋ አንኩዋ፥ ካረꬃ አንኩዋ፥

\VS{14}ጽንግልያ፥ ቆል ዛርያ ኡባ፥

\VS{15}ቁሩዋ ዛርያ ኡባ፥

\VS{16}ሶጎንያ፥ ሀዛዝያ፥ ሃꬃ ካፉዋ፥ ጋጭያ ዛርያ ኡባ፥

\VS{17}ቄር ጉቱዋ፥ ብዩዋ፥ ዎጋ ጉቱዋ፥

\VS{18}ሃꬃ ኩቱዋ፥ ሞልያ ካፉዋ፥ ባኩታ ምያ አንኩዋ፥

\VS{19}ሽማላነ ሳቢሳ ግያ ሃꬃ ካፎቱዋ ዛርያ ኡባ፥ ጅንጅላትያነ ሻልያ።


\par }{\PP \VS{20}“ ‘ቀፍያና ደእያ ኦይዱ ገድያን ሀመትያ ቄር መታቱ ኡባይ ህንተንቶ ቱና።

\VS{21}ግዶፐነ፥ ቀፊ ደእያ ኦይዱ ገድያን ሀመትያዋንቱፐ ኡንቱንቱ ገድያፐ ቦላና ጉፓናዉ ማድያ ገዲ ደእያዋንታ ሚተ።

\VS{22}ሄዋንቱካ፥ ቦልያ ዛርያ ኡባ፥ ኡኩቦ ዛርያ ኡባነ ቡምቡረꬃ ዛርያ ኡባ።

\VS{23}ሽን ሀራ ቀፍያና ደእያ ኦይዱ ገዲ ደእያ መታቱ ኡባይ ህንተንቶ ቱና።


\par }{\PP \VS{24}“ ‘ሀዋንቱ ህንተና ቱንሳና፤ ኡንቱንቱ ባኩታ ቦችያ ኡባይ ኦማርስ ጋካናዉ ቱና ግዳናዋ።

\VS{25}ሀዋንቱ ባኩታ ደንꬅያ ኦንነ ባረ ማዩዋ ሜጮ፤ ሽን ግዶፐነ ኦማርስ ጋካናዉ እ ቱና።

\VS{26}ጹጉንꬃይ ደኢደ ጳልቀꬃ ግደናዋንታ ዎይ ቃይ፥ ዋሞተናዋንቱ ኡባይ ህንተንቶ ቱና፤ ኡንቱንቱ አሃ ቦችያ ኦንካ ቃይ ቱና።

\VS{27}ኦይዱ ገደቱዋን ሀመትያ መህያ ኡባፐ አዳነቱዋ ግንድያ ማላ ግንድያን ሀመትያዋንቱ ህንተንቶ ቱና፤ ቃይ ኡንቱንቱ ባኩታ ቦችያ ኦንካ ኦማርስ ጋካናዉ ቱና።

\VS{28}ሄዋንቱ ባኩታ ደንꬅያ ኦንነ ባረ ማዩዋ ሜጮ፤ ሽን ግዶፐነ ኦማርስ ጋካናዉ እ ቱና። ኡንቱንቱካ ህንተንቶ ቱና።


\par }{\PP \VS{29}“ ‘ሳኣና ሀመትያዋንቱፐ ሀዋንቱ ህንተንቶ ቱና: ኦጩ፥ ኤጨሪ፥ ዱማ ዱማ ቆሞ ዛሪ፥

\VS{30}ጌግ፥ ሀይላሹ፥ ኮርቺ፥ ዋካላይነ ሻቃንቻይ።

\VS{31}ሳኣና ሀመትያ ኡባቱዋፐ ህንተንቶ ቱና ግድያዋንቱ ሄዋንታ፤ ኡንቱንቱፐ ሀዬዳዋ ቦችያ ኡባይ ኦማርስ ጋካናዉ ቱና።

\VS{32}ኡንቱንቱፐ ሀይቄዳዌ አያ ቦላ ኩንዶፐካ ሄ ኡንቱንቱ አ ቦላ ኩንዴዳ ሚሻይ ቱና፤ ምꬃ ሚሻ ዎይ ማዩዋ ዎይ ጋልባ ዎይ ኬሻቱዋ ግድናካ፥ ጎኤትያ ሚሻ ኡባ ሃꬃ ግዶን ዎꬅተ፤ ሄዌ ኦማርስ ጋካናዉ ቱና፤ ሄዋፐ ጉይያን፥ ጌሻ ግዳናዋ።

\VS{33}ሀ ሳኣና ሀመትያዋንቱፐ እቱዋ ባኩታይ አይ ኡርቃ ሚሻ ግዶን ኩንዶፐካ፥ አ ግዶን ደእያባይ ኡባይ ቱና፤ ሄ ሚሻ መንꬅተ።

\VS{34}ሄ ሚሻ ግዶን ደእያ ሃꬃፐ ሜተትያ አይ ቁማ ቦላ ጾኮፐካ፥ ሄ ቁማይ ቱና፤ ቃይ ኡሽያባ አያነ ግዶ፥ ሄ ሚሻ ግዶን ደኦፐ፥ እካ ቱና።

\VS{35}ሀዋንቱ አሃይ አ ቦላ ኩንድያባይ አያ ግዶፐካ ቱና። ጮጭያ ዎይ ካꬅያ ኡርቃ ሚሻ ግዶፐካ መንꬅተ፤ ኡንቱንቱ ህንተንቶ ቱና።

\VS{36}ሀዋንቱ ባኩታይ ቦችያባይ ኡባይ ቱና ግዶፐነ፥ ፑልቱነ ሃꬃ ኦላይ ጌሻ።

\VS{37}ኡንቱንቱ ባኩታፐ እቱ ዘራናዉ ዎꬄዳ ዘረꬃ ካꬃ ቦላ ኩንዶፐ፥ ሄዌ ቱነና።

\VS{38}ሽን ሄ ዘረꬃ ቦላ ሃꬃይ ጉክ ስምና፥ ኡንቱንቱ ባኩታፐ እቱነ አ ቦላ ኩንዶፐ፥ ሄ ዘረꬃይ ህንተንቶ ቱና።


\par }{\PP \VS{39}“ ‘ቃይ ህንተ ምያ መሄቱዋፐ እቱ ሀይቂና፥ አ ባኩታ ቦችያ ኦንነ ኦማርስ ጋካናዉ ቱና።

\VS{40}ኦንነ ሄ መህያ ባኩታፐ ሞፐ፥ ባረ ማዩዋ ሜጮ፤ ኦማርስ ጋካናዉ እ ቱና፤ ቃይ ኦንነ አ ባኩታ ቶኪደ ደንꬆፐ፥ ባረ ማዩዋ ሜጮ፤ ኦማርስ ጋካናዉ እ ቱና።


\par }{\PP \VS{41}“ ‘ሳኣና ጎሸትያ መታ ኡባይ ህንተንቶ ቱና፤ አ ሞፕተ።

\VS{42}ኡሉዋን ጎሸትያዋ ግድና፥ ዎይ ኦይዱ ገድያን ሀመትያዋ ግድና፥ ዎይ ቃይ ዳሮ ገዲ ደእያዋ ግድናካ፥ ሳኣና ጎሸትያ መታ ኡባይ ቱና ግድያ ድራዉ አ ሞፕተ።

\VS{43}ሳኣና ጎሸትያ መታቱዋ ኡባን ሚደ ህንተ ሁጲያዉ ቱኖፕተ፤ ቃይ ኡንቱንቱን ህንተ አሳተꬃ ቱንሶፕተ።

\VS{44}ታን፥ መꬍና ጎዳይ፥ ህንተ ጾሳ። ታን ጌሻ ግድያ ድራዉ፥ ህንተካ ህንተና ዱማዪደ፥ ጌሻ ግድተ። ሳኣና ጎሸትያዋንቱን ህንተ አሳተꬃ ቱንሶፕተ።
\XREF{}{{\XO 11:44 }{\XT{ዎጋ 19:2፤ 1 ጰጽ. 1:16}}}

\VS{45}አያዉ ጎፐ፥ ታን ህንተ ጾሳ ግዳናዉ፥ ህንተና ግብጼ ጋድያፐ ከሴዳ መꬍና ጎዳ። ሄዋ ድራዉ፥ ታን ጌሻ ግድያ ድራዉ፥ ህንተካ ጌሻ ግድተ ያግተ ያጌዳ።


\par }{\PP \VS{46}“ ‘መሄቱዋ፥ ካፎቱዋ፥ ሃꬃ ግዶን ፓጻ ቃጽያ መታቱዋ ኡባቱነ ሳኣና ሀመትያ መታቱዋ ኡባቱዋ ዎጋይ ሀዋ።

\VS{47}ሄዌነ ህንተ ቱናነ ጌሻ፥ ቃይ ሸምፑ ደእያ መታቱዋፐ ምያዋንታነ ሜናዋንታ ሻኪደ ኤራናሳ።’ ”




\par }\Chap{12}{\SH ማጫ አሳይ የል ስሚደ ጌይያ ዎጋ
\par }
{\PP \VerseOne{1}መꬍና ጎዳይ ሙሳ ሀዋዳን ያጌዳ፤

\VS{2}“እስራኤልያ አሳዉ ሀዋዳን ያጋደ ኦዳ፤ ‘እት ማጫዉና ሻሃራደ አቱማ ናኣ የሎፐ፥ ባረ ፒላይ ዬዳ ዎደ እዛ ቱና ግድያዋዳንካ፥ ሄዋዳን እዛ ላፑን ጋላሳይ ጋካናዉ ቱና ግዳናኑ።

\VS{3}ሆስፑንꬃ ጋላስ ናአይ ቃጻረታናዉ ኮሼ።
\XREF{}{{\XO 12:3 }{\XT{ዶመꬃ 17:12፤ ሉቃሳ 2:21}}}

\VS{4}ሄዋፐ ጉይያን፥ ማጫዉና ባረ ፒላ ሱꬃይ ጽአና ጋካናዉ፥ ሀታማነ ሄዙ ጋላሳ ጋምኡ፤ ቃይ ባረ ጌይያ ጋላሳቱ ዉራና ጋካናዉ፥ ጌሻባ አያነ ቦቹፑ፤ ጾሳ ጌሻ ሳኣካ ገሉፑ።


\par }{\PP \VS{5}“ ‘ሽን እት ማጫዉና ማጫ ናቶ የሎፐ፥ ባረ ፒላይ ዬዳ ዎደ እዛ ቱና ግድያዋዳንካ፥ ሀዋዳን ላኡ ሳምንታ ጋካናዉ፥ እዛ ቱና ግዳና፤ ሄዋፐ ጉይያን፥ ባረ ፒላ ሱꬃይ ጽአና ጋካናዉ ኡሱፑን ታማነ ኡሱፑን ጋላሳ ጋምኡ።


\par }{\PP \VS{6}“ ‘ማጫዉና አቱማ ናኣ ግድና ማጫ ናኣ ግድና የላደ፥ ባረ ጌይያ ዎድያ ዉርሶዋፐ ጉይያን፥ ጹግያ ያርሾ እት ላይꬃ ዶርሳነ ናጋራ ያርሾ ቃይ እት ሀራጵያ ማራ ዎይ እት ማራ ዶጎሙዋ ጾሳ ዱንካንያ ፐንግያን ደእያ ቄስያኮ አሁ።

\VS{7}ቄሲ ሄዋ መꬍና ጎዳ ስንꬃን ያርሺደ፥ እዝ ናጋራ አቶ ጊሴ፤ ያቶፐ እዛ ባረ የሉዋ ሱꬃ ጎገꬃፐ ጌያዉ። አቱማ ናኣ ዎይ ማጫ ናኣ የልያ ማጫዉን ዎጋይ ሄዋ።


\par }{\PP \VS{8}“ ‘ሽን እት ላይꬃ ዶርሳ ኦርግያ አሀናዉ እዝዉ ሻሉ ግዳና ꬋዮፐ፥ ላኡ ማራ ዶጎማቱዋ ዎይ ላኡ ማራ ሀራጳቱዋ አሁ፤ ኡንቱንቱፐ እቱ ጹግያ ያርሹዋሳ፤ እቱ ቃይ ናጋራ ያርሹዋሳ፤ ያቶፐ ቄሲ ሄዋንታ ያርሺደ፥ እዝ ናጋራ አቶ ጊሴ፤ እዛካ ጌሻ ግዳዉ’ ያጋ” ያጌዳ።
\XREF{}{{\XO 12:8 }{\XT{ሉቃሳ 2:24}}}




\par }\Chap{13}{\SH ጋልባ ሀርግያ ጼልያዋን ከሴዳ ህገቱዋ
\par }
{\PP \VerseOne{1}መꬍና ጎዳይ ሙሳነ አሮና ሀዋዳን ያጌዳ፤

\VS{2}“አይ አሳ ቦላነ ጋፉ ቤቶፐ፥ ዎይ ꬉሳ ማዱꬃይ ዎይ እላሁ ከሶፐነ ቃይ ሄዌካ አ ጋልባን ዎልቃማ ጋልባ ሀርግያዉ ላመቶፐ፥ ሄ ብታንያ ቄስያ አሮናኮ ዎይ ቄስያ ግድያ አ አቱማ ናናቱዋፐ እቱዋኮ አህኖ።

\VS{3}ቄሲ አ ጋልባ ቦላን ደእያ ማዱꬃ በኦ። ሄ ማዱጼዳ ሳኣን ደእያ እስኪ ቦጾፐነ፥ ማዱꬃይካ ኦላቶፐ፥ ሄዌ ዎልቃማ ጋልባ ሀርገ። ቄሲ ሄዋ በኢደ፥ ሄ ብታኒ ቱና ግድያዋ ኤርሶ።

\VS{4}ሽን አ ጋልባ ቦላን ደእያ ሻቱ ቦጽንቶካ፥ ጋልባፐ ሉኪደ ኦላትቤናዋ ግዶፐነ ሄ ማዱꬃ ቦላን ደእያ እስኪ ቦጽቤናዋ ግዶፐ፥ ቄሲ ሄ ብታንያ ዱማ ክፍልያን ላፑን ጋላሳ ጎርዲደ ዎꬆ።

\VS{5}ላፑንꬃ ጋላሳን ቄሲ አ ዛረꬂደካ በኦ፤ እ በእያ ዎደ ማዱꬃይ ብታንያ ጋልባ ቦላን አከናን ካሰዋዳንካ ደኦፐ፥ ቄሲ ሄ ብታንያ ላኤንꬁዋካ ዱማ ክፍልያን ላፑን ጋላሳ ጎርዲደ ዎꬆ።

\VS{6}ቃይካ ላፑንꬃ ጋላሳን ቄሲ አ፤ በእያ ዎደ ማዱꬃይ አክያዋ አጊደ ꬋይ ꬋይ ቦፐነ ꬉሞፐ፥ ቄሲ እ ጌሻ ግድያዋ ኤርሶ። ሄዌ ሻቱዋፐ አትና ሀራባ ግደና፤ ሄዋ ድራዉ፥ እ ባረ ማዩዋ ሜጪደ ጌሻ ግዴ።

\VS{7}ሽን እ ጌያናዉ ባረና ቄስያ በሴዳዋፐ ጉይያን፥ ሄ ሻቱ አ ጋልባ ቦላን ያ አክ አክ ቦፐ፥ እ ላኤንꬁዋ ባረና በሳናዉ ቄስያኮ ቦ።

\VS{8}ቄሲካ አ በኦ፤ ሄ ሻቱ ብታንያ ጋልባ ቦላን ያ አክ አክ ቦፐ፥ ቄሲ እ ቱና ግድያዋ ኤርሶ፤ አያዉ ጎፐ ሄዌ ዎልቃማ ጋልባ ሀርግያ።


\par }{\PP \VS{9}“ኦናነ ዎልቃማ ጋልባ ሀርጊ ኦይቆፐ፥ ቄስያኮ አ አህኖ።

\VS{10}ቄሲ አ በኦ፤ በእያ ዎደ አ ጋልባ ቦላን ቦꬃ ጋፉ ደኦፐ፥ ሄ ጋፉ እስክያካ ቦꬃዉ ላሞፐነ ሄ ጋፉዋ ግዶን አሹ ሙን ኡቴዳዋ ግዶፐ፥

\VS{11}ሄዌ አ ጋልባ ቦላን ጋምኤዳ ዎልቃማ ጋልባ ሀርግያ ግድያ ድራዉ፥ ቄሲ እ ቱና ግድያዋ ኤርሶ። እ ቱና ግድያዌ ኤረት ድጌዳ ድራዉ፥ አ ዱማ ክፍልያን ጎርዳናዉ ኮሸና።


\par }{\PP \VS{12}“ቃይ ዎልቃማ ጋልባ ሀርጊ ብታንያ ጋልባ ቦላን አኪደ፥ ሁጲያፐ ገድያ ጋካናዉ ኡባን ማዬዳዋ ግዶፐ፥ ቄሲ በኦ።

\VS{13}ሄ ዎልቃማ ጋልባ ሀርጊ አ ቦላ ኡባ ማዮፐ፥ ቄሲ እ ጌሻ ግድያዋ ኤርሶ፤ አ ቦላይ ኡባናካ ላመቲደ ቦꬃ ግዴዳ ድራዉ፥ እ ጌሻ።

\VS{14}ሽን ሄ ማዱꬃ ግዶን ሙኔዳ አሹ ቤቶፐ እ ቱና።

\VS{15}ቄሲ ሄ ሙኔዳ አሹዋ፤ በኢደ ሄ ብታኒ ቱና ግድያዋ ኤርሶ። ሄ ሙኔዳ አሹ ዎልቃማ ጋልባ ሀርግያ ግድያ ድራዉ፥ እ ቱና።

\VS{16}ሽን ሄ ሙኔዳ አሹ ቃይካ ላመቲደ ቦጾፐ፥ ሄ ብታኒ ቄስያኮ ዮ።

\VS{17}ቄሲ አ በኦ፤ አ ማዱꬃይ ቦጼዳዋ ግዶፐ፥ ሄ ብታኒ ጌሻ ግድያዋ ቄሲ ኤርሶ፤ ያቶፐ እ ጌሻ ግዳናዋ።


\par }{\PP \VS{18}“እት አሳ ቦላ ማዱꬃይ ዎꬊደ ፓጽና፥

\VS{19}አ ሳኣን ቦꬃ ጋፉ ቤቶፐ ዎይ ዞኤዳ እላሁ ከሶፐ፥ ሄ ኡራይ ባረና ቄስያ በሶ።

\VS{20}ቄሲ አ በኦ፤ ሄ ማዱꬃይ ኦላቶፐነ ማዱꬃ ቦላን ደእያ እስኪካ ላመቲደ ቦጾፐ፥ ሄ ብታኒ ቱና ግድያዋ ቄሲ ኤርሶ። ሄዌ ማዱꬃና ዶሜዳ ዎልቃማ ጋልባ ሀርግያ።

\VS{21}ሽን ቄሲ በእያ ዎደ፥ እስኪ ቦጽቤናዋ ግዶፐነ ማዱꬃይካ ጋልባ ሉኪደ ኦላትቤናዋ ግዶፐ፥ ቃይ ꬋይ ꬋይ ቦፐ፥ ቄሲ አ ዱማ ክፍልያን ላፑን ጋላሳ ጎርዲደ ዎꬆ።

\VS{22}ሄዌ አ ጋልባ ቦላን አክ አኪደ ቦፐ፥ ሄ ብታኒ ቱና ግድያዋ ቄሲ ኤርሶ፤ አያዉ ጎፐ፥ ሄዌ ጋልባ ሀርግያ።

\VS{23}ሽን ሄ እላሁ አክ አክ ቤናን እትሳ ጻላላን ደኦፐ፥ ሄዌ ማዱꬃይ ፓጼዳ ማላ ግድያ ድራዉ፥ ሄ ብታኒ ጌሻ ግድያዋ ቄሲ ኤርሶ።


\par }{\PP \VS{24}“እት አሳ ጋልባ ታማይ ሞፐነ ሄ ሜዳ ሳኣን ቦጼዳ ዎይ ዞኤዳ እላሁ ከሶፐ፥

\VS{25}ቄሲ ሄ ሳኣ በኦ፤ አ ሳኣን ደእያ እስኪ ቦጾፐነ ማዱꬃይካ ሉኪደ ኦላቶፐ፥ ሄዌ ዎልቃማ ጋልባ ሀርግያ። እ ታማይ ሜዳሳና ከሴዳ፤ ሄዋ ድራዉ ቄሲ እ ቱና ግድያዋ ኤርሶ።

\VS{26}ሽን ቄሲ በእያ ዎደ፥ ሄ እላሁዋ ቦላን ደእያ እስኪ ቦጽቤናዋ ግዶፐነ ማዱꬃይካ ጋልባ ሉኪደ ኦላትቤናዋ ግዶፐ፥ ቃይ ꬋይ ꬋይ ቤዳዋ ግዶፐ፥ ቄሲ አ ዱማ ክፍልያን ላፑን ጋላሳ ጎርዲደ ዎꬆ።

\VS{27}ላፑንꬃ ጋላሳን ቄሲ አ በኦ፤ ሄ ዎደ ሄ ሳአይ አክ አክ ቦፐ፥ እ ቱና ግድያዋ ቄሲ ኤርሶ። ሄዌ ዎልቃማ ጋልባ ሀርግያ።

\VS{28}ሽን ሄ እላሁ ጋልባ ቦላን አከናን አጊደ እት ሳኣን ኡቶፐነ ኡባ ቃይ ꬋይ ꬋይ ቦፐ፥ ሄዌ ታማይ ሜዳሳን አቴዳ ማላ ግድያ ድራዉ፥ እ ጌሻ ግድያዋ ቄሲ ኤርሶ።


\par }{\PP \VS{29}“እት አቱማ አሳዉ ዎይ ማጫ አሳዉ ሁጲያ ዎይ ጋጩዋ ቦላን ማዱꬃይ ከሶፐ፥

\VS{30}ቄሲ ሄ ማዱꬃ በኦ። እ በእያ ዎደ ማዱꬃይ ጋልባ ሉኪደ ኦላቶፐነ አ ቦላን ደእያ እስኪካ አድልያ ጪሻ ማላትያ ሌኦ ግዶፐ፥ ሄ ብታኒ ቱና ግድያዋ ቄሲ ኤርሶ። ሄዌ ሁጲያ ዎይ ጋጩዋ ቦላን ከስያ ቃጨቹዋነ ዎልቃማ ጋልባ ሀርግያ።

\VS{31}ቃይ ቄሲ ሄ ሀርግያ በእያ ዎደ፥ እ ጋልባ ሉኪደ ኦላትቤናዋ ግዶፐነ ካረꬃ እስኪካ አ ቦላ ꬋዮፐ፥ ሄ ቃጨቹዋ ሀርግያና ደእያ ብታንያ ቄሲ ዱማ ክፍልያን ላፑን ጋላሳ ጎርዲደ ዎꬆ።

\VS{32}ላፑንꬃ ጋላሳን ቄሲ ሄ ሀርግያ፤ በእያ ዎደ ቃጨቹዋ ሀርጊ አከናዋ ግዶፐ፥ አ ቦላን አድልያ ጪሻ ማላትያ እስኪ ባይናዋ ግዶፐነ፥ እካ ጋልባ ሉኪደ ኦላትቤናዋ ግዶፐ፥

\VS{33}ሄ ብታኒ ሄ ማዱꬃ ዩሹዋን ደእያ እስክያ ሜዶ፤ ቃጨችያ ሳኣን ደእያ እስክያ ማታ ሜዶፖ። ቄሲ ሄ ብታንያ ዱማ ክፍልያን ሀራ ላፑን ጋላሳ ጎርዲደ ዎꬆ።

\VS{34}ላፑንꬃ ጋላሳን ቄሲ ሄ ቃጨችያ ሳኣ በእያ ዎደ፤ ሄዌ ብታንያ ጋልባ ቦላን አካና ꬋዮፐ ጋልባ ሉኪደ ኦላታና ꬋዮፐ፥ ሄ ብታኒ ጌሻ ግድያዋ ቄሲ ኤርሶ። ብታኒካ ባረ ማዩዋ ሜጪደ፥ ጌሻ ግዴ።

\VS{35}ሽን እ ጌዬዳዋፐ ጉይያን፥ ቃጨችያዌ ሄ ብታንያ ጋልባ ቦላን አክ አክ ቦፐ፥

\VS{36}ቄሲ አ በእያ ዎደ ሄ ቃጨችያዌ አኬዳዋ ግዶፐ፥ ቄሲ አድልያ ጪሻ ማላትያ እስክያ ኮዮፖ፤ አያዉ ጎፐ፥ ሄ ብታኒ ቱኔዳ።

\VS{37}ሽን ቄሲ በእያ ዎደ፥ ሄ ቃጨችያሳይ አክቤናዋ ግዶፐነ ካረꬃ እስኪካ አ ቦላ ዶለዳዋ ግዶፐ፥ ሄ ቃጨችያሳይ ፓጼዳ። ሄ ብታኒካ ጌሻ ግድያ ድራዉ፥ እ ጌሻ ግድያዋ ቄሲ ኤርሶ።


\par }{\PP \VS{38}“እት አቱማ አሳ ዎይ ማጫ አሳ ጋልባ ቦላ ቦꬃ እላሁ ከሶፐ፥

\VS{39}ቄሲ አ፤ በእያ ዎደ ሄ ኡንቱንቱ ጋልባ ቦላን ደእያ እላሁ ሾሎላ ቦꬃ ግዶፐ፥ ሄዌ ጋልባ ቦላን ጮ ከሴዳዋ፤ ሄ ብታኒካ ጌሻ።


\par }{\PP \VS{40}“እት አሳዉ ሁጲያ ብናናይ ቆቆፈቶፐ፥ እ ቦኣ፤ ግዶፐ አትና እ ጌሻ።

\VS{41}ቃይ እት አሳዉ ሁጲያ ብናናይ ስንꬃና ቦአቶፐ፥ አ ቲሻይ ሜዳ፤ ግዶፐ አትና እ ጌሻ።

\VS{42}ሽን አ ቦኣ ዎይ አ ቲሻይ ሜዳሳ ቦላን ዞኦ ዎይ ቦꬃ ማዱꬃይ ከሶፐ፥ ሄዌ አ ቦኣን ዎይ ቲሻይ ሜዳሳን ከሴዳ ዎልቃማ ጋልባ ሀርግያ።

\VS{43}አ ቄሲ፤ በእያ ዎደ አ ቦኣ ዎይ ቲሻይ ሜዳሳ ቦላን ደእያ ማዱꬃይ ጋልባ ቦላን ከስያ ዎልቃማ ጋልባ ሀርግያዳን ዞኦ ግዶፐ፥

\VS{44}ሄ ብታኒ ቱሙካ ዎልቃማ ጋልባ ሀርጊ ሳክያ ሀርጋንቻ። እ ቱና ግድያ ድራዉ እ ቱና ግድያዋ ቄሲ ኤርሶ፤ አያዉ ጎፐ ሀርጊ አ ሁጲያን ደኤ።


\par }{\PP \VS{45}“ዎልቃማ ጋልባ ሀርጊ ኦይቄዳ አሳይ ፔቴዳ ማዩዋ ማዮ፤ ባረ ሁጲያ ፕጾፖ፤ ባረ መተርሻካ ካሞ፤ ያቲደ፥ ባረ ቃላ ꬎቁ ኦꬂደ፥ ‘ታን ቱና፥ ታን ቱና!’ ያጎ።

\VS{46}ሄ ሀርጊ አ ቦላ ደኤዳ ኬሻን ኡባን እ ቱና። እ ቱና ግድያ ድራዉ፥ አሳፐ ሻከቲደ ዱንካኔዳ ሳኣፐ ካረና ባረካ ደኦ።


\par }{\SH ሳላይ ከስያ ዎደ ኦꬅያ ዎጋ
\par }
{\PP \VS{47}“አይ ማዩዋ ቦላነ ቦሮቄዳ ሳአይ ቤቶፐ፥ ሄ ማዩ ሱፈ ግድና ዎይ ሊኖ ግድና፥

\VS{48}ቃጭናፐ ዎይ ሻሉዋፐ ዳደቴዳ ሊኖ ዎይ ሱፈ ግድና፥ ጋልባ ዎይ ጋልባፐ ኦሰቴዳ ማዩዋ ግድና፥

\VS{49}ሄ ማዩዋ ቦላ ከሲደ ቦሮቁ ማታ ማላትያ ዎይ ዞኦ ማላ በሶፐ፥ እ ቃጭናፐ ዎይ ሻሉዋፐ ዳደቴዳዋ ግድና፥ ጋልባ ዎይ ጋልባፐ ኦሰቴዳ ማዩዋ ግድናካ፥ ሄዌ ቦሮቁ ከሴዳ ድራዉ፥ ሄዋ ቄስያ በሳናዉ ኮሼ።

\VS{50}ቄሲ ሄ ቦሮቁዋ በኢደ፥ ሄ ቦሮቁዋና ደእያ ማዩዋ ዱማ ክፍልያን ላፑን ጋላሳ ጎርዲደ ዎꬆ።

\VS{51}ላፑንꬃ ጋላሳን ቄሲ ሄ ማዩዋ በእያ ዎደ፤ ሄ ማዩዋ ቦላን አክ አክ ቦፐ፥ እ ቃጭና ዎይ ሻሎ ማዩዋ ግድና፥ ጋልባ ዎይ ጋልባፐ ኦሰቴዳ ማዮ ግድናካ፥ ሄዌ እቱዋፐ እቱዋ ኦይቂያ ቦሮቆ ግድያ ድራዉ፥ ሄ ማዩ ቱና።

\VS{52}ቃይ ሄ ማዩ ቃጭና ዎይ ሻሎ ማዮ ግድና፥ ሊኖ ዎይ ሱፈ ግድና፥ ጋልባፐ ኦሰቴዳዋ አያ ግድናካ፥ ቄሲ አ ጹጎ። ሄዌ እቱዋፐ እቱዋ ኦይቂያ ቦሮቆ ግድያ ድራዉ፥ እ ጹገታናዉ በሴ።


\par }{\PP \VS{53}“ቃይካ ቄሲ በእያ ዎደ፥ ሄ ቦሮቁ ማዩዋ ቦላ አክቤናዋ ግዶፐ፥ እ ቃጭና ዎይ ሻሎ ማዮ ዎይ ጋልባፐ ኦሰቴዳዋ አያ ግድናካ፥

\VS{54}ሄ ቦሮቁ ደእያ ማዩዋ ሜጫናዳን ቄሲ አዛዞ። ሄዋፐ ጉይያን፥ ሄ ማዩዋ ዱማ ክፍልያን ሀራ ላፑን ጋላሳ ጎርዲደ ዎꬆ።

\VS{55}ሄ ቦሮቆ ሳአይ ደእያ ማዩዋ ሜጮዋፐ ጉይያን፥ ቃይካ ቄሲ በእያ ዎደ ሄ ቦሮቁ ባረ ማላ ላምቤናዋ ግዶፐ፥ እ አክ አክ ባና ꬋዮፐካ ቱና። ሄ ቦሮቆ ሳአይ ማዮ ጉየ ባጋና ዎይ ስንꬃ ባጋና ደእንካ፥ ሄ ማዩ ታማን ጹገታናዉ ኮሼ።

\VS{56}ሽን ሄ ማዩዋ ሜጭ ስምና ቄሲ በእያ ዎደ ቦሮቁ ꬋይ ꬋይ ቦፐ፥ እ ጋልባ ግድና፥ ቃጭና ዎይ ሻሎ ማዮ ግድናካ፥ ሄ ቦሮቁ ደእያ ሳኣ ቄሲ ዳኪደ ከስ ድጎ።

\VS{57}ሄዋፐ ጉይያን፥ ማዩዋ ቦላ ስሚደካ ከሶፐ፥ ሄ ማዩ ቃጭና ዎይ ሻሎ ማዮ ግድና፥ ጋልባፐ ኦሰቴዳዋ አያ ግድናካ፥ ሄዌ አክ አክ ብያ ቦሮቆ ሳ ግድያ ድራዉ፥ ሄ ቦሮቁ ደእያ ማዩ ታማን ጹገታናዉ በሴ።

\VS{58}ሽን ሜጨቴዳ ማዩ ቃጭና ዎይ ሻሎ ማዮ ግድና፥ ዎይ ጋልባፐ ኦሰቴዳ አያ ማዮ ግድናካ፥ ቦሮቆ ሳአይ አ ቦላፐ ꬋዮፐ፥ ሄ ማዩ ላኤንꬁዋ ሜጨቶ፤ ሄዋፐ ጉይያን፥ እ ጌሻ ግዴ።


\par }{\PP \VS{59}“እት ማዩ ሱፈ ዎይ ሊኖ ግድና፥ ቃጭና ዎይ ሻሎ ማዮ ግድና፥ ዎይ ቃይ ጋልባፐ ኦሰቴዳዋ ግድናካ፥ ሄ ማዩዋ ጌሻ ዎይ ቱና ጊሳናዉ ዳንዳይያ ቦሮቆ ሳኣ ዎጋይ ሀዋ” ያጌዳ።




\par }\Chap{14}{\SH ጋልባ ሀርግያፐ ፓጽያ አሳይ ጌይያ ዎጋ
\par }
{\PP \VerseOne{1}መꬍና ጎዳይ ሙሴዉ ሀዋዳን ያጊደ ኦዴዳ፤

\VS{2}“ዎልቃማ ጋልባ ሀርጊ ኦይቄዳ ብታኒ ጌይያ ጋላስ ኦꬃናዉ ኮሽያ ዎጋይ ሀዋ። ሄ ብታንያ ቄስያኮ አፋናዉ ኮሼ።
\XREF{}{{\XO 14:2 }{\XT{ማቶሳ 8:4፤ ማር. 1:44፤ ሉቃሳ 5:14፤ 17:14}}}

\VS{3}ቄሲ አሳይ ዱንካኔዳ ሳኣፐ ጋጻ ከሲደ፥ አ ሀርግያ በኦ። ሄ ዎደ ዎልቃማ ጋልባ ሀርጊ ብታንያ ቦላፐ ꬋዬዳዋ ግዶፐ፥

\VS{4}ቄሲ ፓጻ ደእያ ላኡ ጌሻ ካፎቱዋ፥ ጽድያ ምꬃ፥ ዞኦ ቃጭናነ ህሶጵያ ቦንጭያ ሄ ዎልቃማ ጋልባ ሀርግያፐ ጌይያ ብታንያ ድራዉ አሀናዳን ኡንቱንታ አዛዞ።

\VS{5}ሄዋፐ ጉይያን፥ ቃይ ቄሲ ላኡ ካፎቱዋፐ እቱዋ ከርያን ደእያ ፑልቶ ሃꬃ ቦላ ሹካናዳን አዛዞ።

\VS{6}ፓጻ ደእያ ካፉዋ፥ ቃይ ዝጋና፥ ዞኦ ቃጭናናነ ህሶጵያ ቦንጭያና አክ አፊደ፥ ከርያን ደእያ ፑልትያ ሃꬃ ቦላ ሹኬዳ ካፉዋ ሱꬃ ግዶ ናቆ።

\VS{7}ከሴዳ ሱꬃ ሄ ዎልቃማ ጋልባ ሀርግያፐ ፓጽያ ብታንያ ቦላ ላፑ ገደ ጫጫፎ፤ ያቲደ ሄ ብታኒ ጌሻ ግድያዋ ኤርሶ፤ ፓጻ ደእያ ካፉዋ ገደ ደምባ የዶ።


\par }{\PP \VS{8}“ሄ ሀርግያፐ ጌዬዳ ብታኒ ባረ ማዩዋ ሜጮ፤ ባረ ቦላን ደእያ እስክያ ኡባ ሜደቶ፤ ባረ ቦላካ ሜጨቶ፤ ያቶፐ እ ጌሻ ግዳናዋ። ሄዋፐ ጉይያን፥ እ ዱንካኔዳ ሳኣ ዮ፤ ሽን ግዶፐነ ባረ ዱንካንያ ገለናን ላፑን ጋላሳ ካረና ጋምኦ።

\VS{9}ላፑንꬃ ጋላሳን ባረ ሁጲያ፥ ቡቻ፥ ጎማነ ባረ ቦላን ደእያ ሀራ እስክያ ኡባ ሜደቶ፤ ቃይ ባረ ማዩዋ ሜጮ፤ ባረ ቦላካ ሜጨቶ፤ ሄዋፐ ጉይያን፥ እ ጌሻ ግዳናዋ።


\par }{\PP \VS{10}“ሆስፑንꬃ ጋላሳን ትላ ቦላና ደእያ ላኡ ዶርሳ ማራቱዋነ እት ላይꬃ ግዴዳ እት ዶርሳቶ አሆ፤ ቃይ ካꬃ ያርሾ ዛይትያን ሙናቀቴዳ ኡሱፑን ኪሎ ግራመ ꬊልያነ እት ሊትሮ ዎጋራ ዛይትያዉ ሄዘንꬆ ኩሽያ አሆ።

\VS{11}አ ጌሽያ ቄሲ ብታንያ እ አሄዳዋንቱና እትፐካ መꬍና ጎዳ ዱንካንያ ፐንገ መꬍና ጎዳ ስንꬃ ሺሾ።


\par }{\PP \VS{12}“ቄሲካ ላኡ ዶርሳ ማራቱዋፐ እቱዋ አኪደ፥ ሊትሮ ሄዘንꬆ ኩሽያ ዛይትያና እትፐ ናቁዋ ያርሹዋ ኦꬂደ ሺሾ፤ ሄ ሺሼዳዋ ቃይ ቃꬅያ ያርሹዋ ኦꬂደ መꬍና ጎዳ ስንꬃን ቃꬆ።

\VS{13}ያቲደ እ ሄ ዶርሳ ማራ ናጋራ ያርሹዋነ ጹግያ ያርሹዋ ሹክያ ጌሻ ሳኣን ሹኮ፤ ናጋራ ያርሹዋዳን ናቁዋ ያርሹካ ቄስያዉ እመቴ፤ እካ ሎይꬅ ጌሻ።

\VS{14}ቄሲ ናቁዋ ያርሹዋ ሱꬃፐ ጉꬃ አኪደ፥ ሄ ጌይያ ብታንያዉ ኡሸቻ ባጋ ሀይꬃ ጼራ፥ ኡሸቻ ኩሽያዉ ዎጋ ብራꬍያነ ኡሸቻ ገድያዉ ዎጋ ብራꬍያ ኦኮ።

\VS{15}ሄዋፐ ጉይያን፥ ቄሲ ዎጋራ ዛይትያፐ ጉꬃ አኪደ፥ ባረ ሀድርሳ ኩሽያ ጎምፓን ትጎ።


\par }{\PP \VS{16}“ሄ ሀድርሳ ኩሽያ ጎምፓን ደእያ ዎጋራ ዛይትያን ባረ ኡሸቻ ኩሽያ ብራꬍያ ናቂደ፥ መꬍና ጎዳ ስንꬃን ላፑ ገደ ጫጫፎ።

\VS{17}ያት ስሚደ ባረ ኩሽያ ጎምፓን አቴዳ ዛይትያፐ አኪደ፥ ጌይያ ብታንያዉ ኡሸቻ ሀይꬃ ጼራ፥ ኡሸቻ ኩሽያዉ ዎጋ ብራꬍያነ ኡሸቻ ገድያዉ ዎጋ ብራꬍያ ካሰ ናቁዋ ያርሹዋ ሱꬃ ኦከቴዳ ሳኣን ኦኮ።

\VS{18}ቃይ ባረ ኩሽያ ጎምፓን አቴዳ ዛይትያ ቄሲ ጌይያ ብታንያ ሁጲያን ጉሶ፤ ያቲደ መꬍና ጎዳ ስንꬃን ሄ ብታንያ ናጋራ አቶ ጊሶ።


\par }{\PP \VS{19}“ሄዋፐ ጉይያን ቄሲ ባረ ቱናተꬃፐ ጌይያ ብታንያ ናጋራ አቶ ጊሳናዉ ናጋራ ያርሾ ሺሼዳ መህያ ሹኬ፤ ሄዋፐ ስሚደ ቃይ ጹግያ ያርሾ ሺሼዳ መህያ ያርሼ።

\VS{20}ቃይ ቄሲ ሄ ጹግያ ያርሹዋ ካꬃ ያርሹዋና እትፐ ያርሽያ ሳኣ ቦላን ዎꬂደ ጹጌ፤ ያቲደ ብታንያ ናጋራ አቶ ጊሴ፤ ብታኒካ ጌሻ ግዴ።


\par }{\PP \VS{21}“ሽን ብታኒ ሄዋ ኡባ አሀናዉ ዳንዳየና ማንቆ ግዶፐ፥ ጾሳ ስንꬃን ቃꬂደ አ ናጋራ አቶ ጊሳናዉ፥ ባረ ናቁዋ ያርሾ እት ዶርሳ ማራ አሆ። ቃይ ካꬃ ያርሾካ ዎጋራ ዛይትያን ሙናቀቴዳ ላኡ ኪሎ ግራመ ሎኦ ꬊልያነ እት ሊትሮ ሄዘንꬆ ኩሽያ ዛይትያ እትፐ አሆ።

\VS{22}ቃይካ ባረዉ ዳንዳዬዳዋዳን ላኡ ማራ ሀራጰቱዋ ዎይ ላኡ ማራ ዶጎማቱዋ፥ እቱዋ ናጋራ ያርሾ፥ እቱዋ ቃይ ጹግያ ያርሾ አሆ።


\par }{\PP \VS{23}“ሆስፑንꬃ ጋላሳን ባረ ናጋራፐ ጌያናዉ ብታኒ ሀዋንታ ቄስያኮ መꬍና ጎዳ ዱንካንያ ፐንገ መꬍና ጎዳ ስንꬃ አሆ።

\VS{24}ቄሲ ናቁዋ ያርሾ አሄዳ ዶርሳ ማራነ ልትሮ ሄዘንꬆ ኩሸ ዛይትያ አኪደ፥ ቃꬅያ ያርሹዋ ኦꬂደ መꬍና ጎዳ ስንꬃን ቃꬆ።

\VS{25}ያቲደ ናቁዋ ያርሾ አሄዳ ዶርሳ ማራ ሹኪደ ሄ ናቁዋ ያርሹዋ ሱꬃፐ ጉꬃ አኪደ፥ ሀ ጌይያ ብታንያዉ ኡሸቻ ሀይꬃ ጼራ፥ ኡሸቻ ኩሽያዉ ዎጋ ብራꬍያነ ኡሸቻ ገድያዉ ዎጋ ብራꬍያ ኦኮ።

\VS{26}ቃይ ቄሲ ዛይትያፐ ጉꬃ ባረ ሀድርሳ ኩሽያ ጎምፓን ትጎ።

\VS{27}ሄ ሀድርሳ ኩሽያ ጎምፓን ደእያ ዛይትያፐ ኡሸቻ ኩሽያ ጼራን ጉꬃ አኪደ፥ መꬍና ጎዳ ስንꬃን ላፑ ገደ ጫጫፎ።

\VS{28}ቃይካ ቄሲ ባረ ኩሽያ ጎምፓን ደእያ ዛይትያፐ ጉꬃ አኪደ፥ ጌይያ ብታንያዉ ኡሸቻ ሀይꬃ ጼራ፥ ኡሸቻ ኩሽያዉ ዎጋ ብራꬍያነ ኡሸቻ ገድያዉ ዎጋ ብራꬍያ ካሰ ናቁዋ ያርሹዋ ሱꬃ ኦከቴዳ ሳኣን ኦኮ።

\VS{29}ቃይ መꬍና ጎዳ ስንꬃን ብታንያ ናጋራ አቶ ጊሳናዉ፥ ቄሲ ባረ ኩሽያን አቴዳ ዛይትያ ጌይያ ብታንያ ሁጲያን ኦኮ።

\VS{30}ሄዋፐ ጉይያን፥ ሄ አዉ ባረዉ ዳንዳዬዳዋዳን ሀራጵያ ማራ ግድና ዎይ ማራ ዶጎሙዋ ግድና፥

\VS{31}እቱዋ ናጋራ ያርሾ ላኤንꬁዋ ቃይ ጹግያ ያርሾ ካꬃ ያርሹዋና እትፐ ያርሾ። ቃይ ቄሲካ ሄ ጌይያ ብታንያዉ መꬍና ጎዳ ስንꬃን አ ናጋራ አቶ ጊሶ።

\VS{32}ባረ ቦላን ደእያ ዎልቃማ ጋልባ ሀርግያፐ ጌያናዉ ኮሽያ ዎጋ ፖላናዉ ማንቆታይ ድጌዳ ኡራዉ ደእያ ዎጋይ ስም ሀዋ” ያጌዳ።


\par }{\SH ጎልያ ቦላ ከስያ ቦሮቁዋ
\par }
{\PP \VS{33}መꬍና ጎዳይ ሙሳነ አሮና ሀዋዳን ያጌዳ፥

\VS{34}“ታን ህንተንቶ አቆ ኦꬃደ እምያ ካናነ ቢታ ህንተ ገልያ ዎደ፥ ቃይ ሄ ጋድያን ደእያ ህንተ ኬꬃፐ እቱዋን ታን ቦሮቁዋ የድያ ዎደ፥

\VS{35}ሄ ጎልያዉ ቄስያኮ ቢደ፥ ‘ታ ሶን አያ ቦሮቀንቶ ደኤ’ ያጊደ ኦዶ።

\VS{36}ጎለን ደእያባይ ኡባይ ቱና ጌተተናዳን፥ ቄሲ ቦሮቁዋ በአናዉ ገላናፐ ካሰቲደ፥ ሶን ደእያዋ ኡባ ካረ ከሳናዳን አዛዞ፤ ያት ስምና ቄሲ በአናዉ ጎለ ገሎ።

\VS{37}ሄዋን በእያ ዎደ፥ ቦሮቆ ሳአይ ጎዳ ቦላን ማታ ማላትያ፥ ዎይ ዞኦ ማላ በሶፐነ ቃይ ጎዳፐ ኦላቲደ ግዶ ገሎፐ፥

\VS{38}ቄሲ ጎለፐ ካረ ከሲደ፥ ጎልያ ላፑን ጋላሳ ጋካናዉ ጎርዶ።

\VS{39}ላፑንꬃ ጋላሳን ቄሲ ሄ ጎልያ ዛረꬂደ፤ ጼልያ ዎደ ሄ ቦሮቁ ጎልያ ጎዳ ቦላን አኮፐ፥

\VS{40}ቦሮቁ ደእያ ሹቻቱዋ ኡባ ጎዳፐ ሾዲደ፥ ካታማፐ ጋጻ ያ ቱኔዳ ሳአዉ ኦላናዳን አዛዞ።

\VS{41}ቃይ ጎዳ ዱፌዳ ኡርቃ ሶ ባጋና ቦክሽን፥ ዩሽ አꬂደ ቆቆፋናዳን ኦꬆ፤ ያቲደ ሄ ቆቆፌዳ ኡርቃ ካታማፐ ጋጻን ደእያ ቱና ሳኣን ኦልኖ።

\VS{42}ሄዋፐ ጉይያን፥ ሄ ሾዴዳ ሹቻቱ ሳኣን ሀራ ሹቻቱዋ ዎꬅኖ፤ ቃይ ሀራ ኡርቃንካ ጎልያ ዱፍኖ።


\par }{\PP \VS{43}“ሹቻቱዋ ሾድ ድግና፥ ቃይ ኡርቃካ ቆቆፊደ ሀራ ኡርቃ ዱፊ ስምና፥ ላኤንꬁዋ ስሚደ ቦሮቁ ጎልያ ግዶን አኮፐ፥

\VS{44}ቄሲ ሄዋ በእያ ዎደ፤ ቦሮቁ ሄ ጎልያ ግዶን አኮፐ፥ ሄዌ እቱዋፐ እቱዋ ኦይቂያ ቦሮቆ ግድያ ድራዉ፥ ሄ ጎሊ ቱና።

\VS{45}ሄዋ ድራዉ እ ሄ ጎልያ፥ አ ሹቻ፥ አ ምꬃነ እ ዱፈቴዳ ኡርቃ ኡባ ኮሎ፤ ሄዋንታ ካታማፐ ጋጻ አፊደ፥ ቱና ሳኣን ኦሎ።

\VS{46}ቃይ ሄ ጎሊ ጎርዳን ታክያ ዎድያን አ ግዶ ገልያ ኦንነ ሳአይ ቃማና ጋካናዉ ቱና።

\VS{47}ሄ ጎልያን ግስያ ኡራይ ዎይ ቁማ ምያ ኡራይ ባረ ማዩዋ ሜጮ።


\par }{\PP \VS{48}“ሽን ቄሲ ዪደ ጼልያ ዎደ፥ ጎሊ ዱፈት ስምና ላኤንꬁዋ ስሚደ አካና ꬋዮፐ፥ ቦሮቁ ꬋዬዳ ድራዉ፥ ሄ ጎሊ ጌሻ ግድያዋ ቄሲ ኤርሶ።

\VS{49}ጎልያ ጌሻናዉ ላኡ ካፎቱዋ፥ ጽድያ ምꬃ፥ ዞኦ ቃጭናነ ህሶጵያ ቦንጭያ አሆ።

\VS{50}ካፎቱዋፐ እቱዋ ከርያን ደእያ ፑልቱዋ ሃꬃ ቦላን ሹኮ።

\VS{51}ሄዋፐ ጉይያን ጽድያ፥ ህሶጵያ ቦንጭያ፥ ዞኦ ቃጭናነ ፓጻ ደእያ ካፉዋ እትፐ አኪደ፥ ከርያን ደእያ ሹኬዳ ካፉዋ ሱꬃንነ ፑልቱዋ ሃꬃን የግ ከሲደ፥ ላፑ ገደ ሄ ጎልያ ጫጫፎ።

\VS{52}ያቲደ ሄ ጎልያ ቄሲ ካፉዋ ሱꬃን፥ ፑልቱዋ ሃꬃን፥ ፓጻ ደእያ ካፉዋን፥ ጽድያን፥ ህሶጵያ ቦንጭያንነ ዞኦ ቃጭናን ጌሾ።

\VS{53}ቃይ ፓጻ ደእያ ካፉዋ ካታማፐ ጋጻ ህን ደምባ የዶ። ሄዋዳን ኦꬂደ፥ ጎልያ ጌሽያ ዎጋ ፖሌ፤ ጎሊካ ጌሻ ግዴ።


\par }{\PP \VS{54}“አይ ዎልቃማ ጋልባ ሀርገ ግዶፐካ ሀዌ ዎጋ፤ ቃጨችያዋ ግድና፥

\VS{55}ማዩዋ ቦላን ዎይ ጎልያ ቦላን ከስያ ቦሮቆ ግድና፥

\VS{56}ጋፉዋ ግድና፥ ꬉሳ ማዱꬃ ግድና ዎይ እላሁዋ ግድናካ፥

\VS{57}እትባይ ቱና ግድያዋነ ጌሻ ግድያዋ ኤርሳናዉ ዎልቃማ ጋልባ ሀርግያነ ቦሮቁዋ ዎጋይ ሀዋ” ያጌዳ።




\par }\Chap{15}{\SH አሳ ቦላፐ ጎግያ ቱንስያባ
\par }
{\PP \VerseOne{1}መꬍና ጎዳይ ሙሳነ አሮና ሀዋዳን ያጌዳ፤

\VS{2}“እስራኤልያ አሳዉ ሀዋዳን ያጊደ ኦድተ፤ ‘አይ አሳ አቱንꬃፐ አያይኔካ ጎጎፐ፥ ሄ ጎግያባይ ቱና።

\VS{3}ሄ ጎግያዋፐ ደንዴዳዋን ሄ ኡራይ ቱና ግድያ ዎጋይ ሀዋ: ሄ ጎግያባይ አገናን ጎግናካ ዎይ ቃይ ጎግያዋ አግንቶካ ሄ አ ግዶን ደእያባይ አ ቱንሴ።


\par }{\PP \VS{4}“ ‘አ ቦላፐ አያይኔካ ጎግያ አሳይ ግስያ አይ ግሱካ ቱና፤ ቃይ እ ኡትያባይ አያ ግዶፐካ ቱና።

\VS{5}አ ግሱዋ ቦችያ ኦንነ ባረ ማዩዋ ሜጮ፤ ባረ ቦላካ ሜጨቶ፤ ቃይ ኦማርስ ጋካናዉ እ ቱና።

\VS{6}ጎግያዋና ደእያ አሳይ ኡቴዳዋ ቦላ ኡትያ ኦንነ ባረ ማዩዋ ሜጮ፤ ባረ ቦላካ ሜጨቶ፤ ቃይ ኦማርስ ጋካናዉ እ ቱና።


\par }{\PP \VS{7}“ ‘ጎግያባይ ደእያ አሳ ቦላ ቦችያ ኦንነ ባረ ማዩዋ ሜጮ፤ ባረ ቦላካ ሜጨቶ፤ ቃይ ኦማርስ ጋካናዉ እ ቱና።


\par }{\PP \VS{8}“ ‘ጎግያባይ ደእያ አሳይ ጌሻ አሳ ቦላ ጩቾፐ፥ ሄ አሳይ ባረ ማዩዋ ሜጮ፤ ባረ ቦላካ ሜጨቶ፤ ቃይ ኦማርስ ጋካናዉ እ ቱና።


\par }{\PP \VS{9}“ ‘ቃይ ጎግያባይ ደእያ አሳይ ኡትያ አይ ኮራይካ ቱና።

\VS{10}ባረፐ ጋርሳና ደእያዋ አያን ግዶፐካ ቦችያ ኦንነ ኦማርስ ጋካናዉ ቱና፤ ቃይ ሄዋንታ ማላትያዋንታ ቶክያ ኦንነ ባረ ማዩዋ ሜጮ፤ ባረ ቦላካ ሜጨቶ፤ ቃይ ኦማርስ ጋካናዉ እ ቱና።


\par }{\PP \VS{11}“ ‘ጎግያዋና ደእያ አሳይ ባረ ኩሽያ ሜጨተናን ደኢደ ቦችያ አሳይ ኦንነ ባረ ማዩዋ ሜጮ፤ ባረ ቦላካ ሜጨቶ፤ ቃይ ኦማርስ ጋካናዉ እ ቱና።


\par }{\PP \VS{12}“ ‘ቃይ ጎግያባይ ደእያ አሳይ ቦችያ ኡርቃ ሚሻ ኡባ መንꬅተ፤ ምꬃፐ ኦሰቴዳ ሚሻ ኡባይ ቃይ ሃꬃን ሜጨቶ።


\par }{\PP \VS{13}“ ‘ጎግያባይ ደእያ አሳይ ሄ ጎግያዋፐ ጌይያ ዎደ፥ ባረዉ ላፑን ጋላሳ ፓይዶ። ባረ ማዩዋ ሜጮ፤ ባረ ቦላካ ፑልቱዋ ሃꬃን ሜጨቶ፤ ያቲደ እ ጌሻ ግዴ።

\VS{14}ሆስፑንꬃ ጋላስ ላኡ ማራ ሀራጰቱዋ ዎይ ላኡ ማራ ዶጎማቱዋ አኪደ፥ መꬍና ጎዳ ዱንካንያ ፐንግያ መꬍና ጎዳ ስንꬃ ዪደ፥ ቄስያዉ ኡንቱንታ እሞ።

\VS{15}ቄሲ ሀራጰቱዋፐ እቱዋ ናጋራ ያርሾ፥ ላኤንꬁዋ ቃይ ጹግያ ያርሾ ያርሼ፤ ያቲደ ቄሲ ብታንያ ቦላፐ ጎግያዋ ድራዉ መꬍና ጎዳ ስንꬃን አ ናጋራ አቶ ጊሴ።


\par }{\PP \VS{16}“ ‘አይ አቱማ አሳይነ ባረ አቱማተꬃፐ ዘረꬃይ ጉኮፐ፥ ባረ ኩመንꬃ ቦላ ሃꬃን ሜጨቶ፤ ቃይ ኦማርስ ጋካናዉ እ ቱና።

\VS{17}አቱማተꬃፐ ጉኬዳ ዘረꬃይ ቦቼዳ ማዩዋ ኡባይ ዎይ ጋልባ ኡባይ ሃꬃን ሜጨቶ፤ ቃይ ኦማርስ ጋካናዉ እ ቱና።

\VS{18}ቃይ እት አቱማ አሳይ ማጫ አሳና ግስና፥ አ አቱማተꬃፐ ዘረꬃይ ጉኮፐ፥ ላኡካ ሃꬃን ሜጨትኖ፤ ቃይ ኦማርስ ጋካናዉ ኡንቱንቱ ቱና።


\par }{\PP \VS{19}“ ‘ማጫ አሳዉ አግናን አግናን ይያ ፒላይ ዮፐ፥ ላፑን ጋላሳ ጋካናዉ እዛ ቱና፤ ቃይ እዞ ቦችያ ኦንነ ኦማርስ ጋካናዉ ቱና።


\par }{\PP \VS{20}“ ‘ሄ ፒላ ዎደ እዛ ግስያዌ ኡባይ ቱና፤ ቃይ እዛ ኡትያዌ ኡባይካ ቱና።

\VS{21}እዛ ግስያ ግሱዋ ቦችያ ኡባይ ባረ ማዩዋ ሜጮ፤ ሃꬃንካ ሜጨቶ፤ ኦማርስ ጋካናዉ እ ቱና።

\VS{22}እዛ ኡትያዋ ቦችያ ኡባይ ባረ ማዩዋ ሜጮ፤ ባረ ቦላካ ሜጨቶ፤ ቃይ ኦማርስ ጋካናዉ እ ቱና።

\VS{23}እዛ ግስያ ግሱዋ ግድናካ ዎይ እዛ ኡትያዋ ቦችያ ኦንነ ኦማርስ ጋካናዉ ቱና።


\par }{\PP \VS{24}“ ‘አይ አቱማ አሳይነ ሄ ፒላ ዎደ ኢናና ግሶፐ፥ ሄ ፒላይ ቃይ አ ቦቾፐ፥ ላፑን ጋላሳ ጋካናዉ እ ቱና፤ እ ግስያ ግሱ ኡባይካ ቱና።


\par }{\PP \VS{25}“ ‘እት ማጫ ምሽራትዉ እዝ ፒላ ዎድያ ግደናን ሀራ ዎድያን ሱꬃይ ጎጎፐ፥ ዎይ ቃይ እዝ ፒላይካ ባረ ዎድያፐ አꬂደ ኤቀናን እጺደ ጎጎፐ፥ እ ኤቃና ጋካናዉ እዛ ቱና። ባረ ፒላ ዎድያን ቱና ግድያዋዳን፥ ሄ ዎደካ እዛ ቱና።

\VS{26}ሄ ሱꬃይ ኢፐ ጎግያ ዎድያን እዛ ግሴዳ ግሱ ኡባይ፥ ባረ ፒላ ዎደ እዛ ግሴዳ ግሱዋካ ማላ ቱና፤ ቃይ እዛ ኡትያባይ ኡባይካ ባረ ፒላ ዎደ እዛ ኡትያባይ ቱና ግድያዋዳን ቱና።

\VS{27}ቃይ ሄ ቱኔዳባቱዋ ቦችያ ኦንነ ቱና፤ እ ባረ ማዩዋ ሜጮ፤ ባረ ቦላካ ሜጨቶ፤ ቃይ ኦማርስ ጋካናዉ እ ቱና።


\par }{\PP \VS{28}“ ‘እዝፐ ጎግያባይ ኤቆፐ፥ እዛ ሄ ዎድያፐ ዶማደ ላፑን ጋላሳ ፓይዱ፤ ሄዋፐ ጉይያን፥ እዛ ጌሻ ግዳና።

\VS{29}ሆስፑንꬃ ጋላሳን እዛ ላኡ ማራ ሀራጰቱዋ ዎይ ላኡ ማራ ዶጎማቱዋ አካደ፥ ጾሳ ዱንካንያ ፐንግያ ቄስያኮ አሁ።

\VS{30}ቄሲ ሀራጰቱዋፐ እቱዋ ናጋራ ያርሾ እቱዋ ቃይ ጹግያ ያርሾ ያርሾ። ያቲደ ቄሲ ኢፐ ጎግያዋ ቱናተꬃ ድራዉ መꬍና ጎዳ ስንꬃን እ ናጋራ አቶ ጊሴ።


\par }{\PP \VS{31}“ ‘ባረንቱ ግዶን ደእያ ጾሳ ዱንካንያ ቱንሲደ እስራኤልያ አሳይ ሀይቀናዳን፥ ኔን ሀዋዳን ኦꬃደ ኡንቱንቱ ባረና ቱንስያዋፐ ሻከቲደ ደአናዳን ናጋ።


\par }{\PP \VS{32}“ ‘አ ቦላፐ አያይኔካ ጎግያ አሳዉነ አ አቱማተꬃፐ ጉኬዳ ዘረꬃን ቱንያ አሳዉ፥

\VS{33}ቃይ ባረ ፒላ ጋሱዋን ቱንያ ማጫ አሳዉ፥ አቱማ ግድና ማጫዋ ግድና ጎግያባይ ደእያ አሳዉነ ቱኔዳ ማጫ አሳና ግስያ አቱማ አሳዉ እመቴዳ ዎጋይ ሄዋ’ ያግተ” ያጌዳ።




\par }\Chap{16}{\SH ናጋራይ አቶ ጌተትያ ጋላሳ
\par }
{\R (16:1-34)

\par }{\PP \VerseOne{1}አሮና አቱማ ናናይ ላኡ መꬍና ጎዳ ስንꬃ ሺቂደ ሀይቄዳዋፐ ጉይያን፥ መꬍና ጎዳይ ሙሳ ሀዋዳን ያጌዳ።

\VS{2}“መꬍና ጎዳይ ሙሳ፥ ነ እሻይ አሮን ታቦታ ቦላን ደእያ አቶ ግያ ሳኣ ቁምእያ ስንꬃን ጋርዱዋፐ ጉየ ባጋና ደእያ ኡባፐ አꬌዳ ጌሻ ሳኣ ኡባ ዎደ ጮ ገለናዳን አዉ ኦዳ። ጮ ገሎፐ እ ሀይቃና፤ አያዉ ጎፐ፥ ታን ሻርያ ግዶና አቶ ግያ ሳኣ ቁምእያ ቦላን ቆንጫይ።
\XREF{}{{\XO 16:2 }{\XT{እብራ. 6:19}}}

\VS{3}አሮን ናጋራ ያርሾ እት ኮሩማነ ቃይ ጹግያ ያርሾ እት ዶርሳ ኦርግያ አኪደ፥ ሄ ኡባፐ አꬌዳ ጌሻ ሳኣ ገሎ።
\XREF{}{{\XO 16:3 }{\XT{እብራ. 9:7}}}


\par }{\PP \VS{4}“አሮን ሊኑዋፐ ኦሰቴዳ ጌሻ ቃምሽያነ ሊኑዋፐ ኦሰቴዳ ጋርሳና ማይያ ማዩዋ ማዮ። ቃይ ሊኑዋፐ ኦሰቴዳ ዳንጩዋ ዳንጮ፤ ሄዋዳንካ ቃይ ባረ ሁጲያን ሊኑዋፐ ኦሰቴዳ ሻሽያ ኤንጩርሳ ዎꬆ። ሀዋንቱ ጌሻ ማዮቱዋ ግድያ ድራዉ፥ እ ባረ ቦላ ሃꬃን ሜጨት ክቺደ ማዮ።


\par }{\PP \VS{5}“እስራኤልያ አሳ ማባራይ ናጋራ ያርሾ ላኡ ዴሻ ኮለቱዋ፥ ጹግያ ያርሾካ እት ዶርሳ ኮልያ አሮናዉ አይኖ።

\VS{6}አሮን ባረ ናጋራነ ባረ ሶ አሳ ናጋራ አቶ ጊሳናዉ ኮሩማ ያርሾ።

\VS{7}ሄዋፐ ጉይያን፥ ላኡ ዴሻ ኮለቱዋ አፊደ፥ መꬍና ጎዳ ዱንካንያ ፐንግያን መꬍና ጎዳ ስንꬃን ኤሶ።

\VS{8}ያቲደ ሄ ላኡ ዴሻቱዋን ሳማ የግና እቱ መꬍና ጎዳሳ፤ እቱ ቃይ ባዙዋ የድያዋ ግዴ።

\VS{9}አሮን መꬍና ጎዳዉ ሳማይ ከሴዳ ዴሻ አሂደ፥ ናጋራ ያርሾ ኦꬂደ ያርሾ።

\VS{10}ሽን ባዙዋ የድያ ሳማይ ከሴዳ ዴሻ ፓጻ ደእሽን መꬍና ጎዳዉ ሺሾ፤ ባዙዋ አ የደርስያ ዎደ፥ አሳ ናጋራ አቶ ጊሴ።


\par }{\PP \VS{11}“አሮን ባረ ናጋራነ ባረ ሶ አሳ ናጋራ አቶ ጊሳናዉ፥ እት ኮሩማ ናጋራ ያርሹዋ ኦꬂደ ሺሾ። ያቲደ ባረ ናጋራ ያርሾ ሄ ኮሩማ ሹኮ።

\VS{12}ቃይ መꬍና ጎዳ ስንꬃን ደእያ ያርሽያ ሳኣፐ እጻና ጩውስያ ሚሻ ኩመንꬃ ቦንቁዋነ፥ ሊቅ ጋጨቴዳ ላኡ ኮጵያ ሳዊያ እጻና አኪደ፥ ጋርዱዋ ግዶ አሆ።

\VS{13}እ ሀይቀናዳን፥ እጻና ጩዋይ ታቦታ ቦላን ደእያ አቶ ግያ ሳኣ ቁምእያ ካማና ማላ፥ እጻና መꬍና ጎዳ ስንꬃን ደእያ ታማን ዎꬆ።

\VS{14}ቃይ ሄ ኦርግያ ሱꬃፐ ጉꬃ አኪደ፥ ባረ ብራꬍያ አን ናቂደ፥ አቶ ግያ ሳኣ ቁምእያዉ ስንꬃ ባጋ ጫጫፎ፤ ቃይ አቶ ግያ ሳኣ ቁምእያፐ ስንꬃ ባጋና ደእያ ሳኣካ ላፑ ገደ ጫጫፎ።


\par }{\PP \VS{15}“ሄዋፐ ጉይያን አሳ ናጋራ ያርሾ ግድያ ዴሻ ሹኪደ፥ አ ሱꬃ ጋርዱዋ ግዶ አሆ፤ ኮሩማ ሱꬃ ጫጫፌዳዋዳን፥ አቶ ግያ ሳኣ ቁምእያ ስንꬃነ አቶ ግያ ሳኣ ቁምእያፐ ስንꬃ ባጋና ደእያ ሳኣ ጫጫፎ።
\XREF{}{{\XO 16:15 }{\XT{እብራ. 9:12}}}

\VS{16}ያቲደ ኡባፐ አꬌዳ ጌሻ ሳኣ እስራኤልያ አሳ ቱናተꬃፐነ ናጋራፐ ጌሼ። ቃይ ኡንቱንቱ ቱናባ ኦꬅሽን፥ ኡንቱንቱ ግዶን ደእያ ጾሳ ዱንካንያካ ሄዋዳን ኦꬂደ ጌሾ።

\VS{17}እ ኡባፐ አꬌዳ ጌሻ ሳኣ ገሊደ፥ ባረ ናጋራ፥ ባረ ሶ አሳ ናጋራነ ኩመንꬃ እስራኤልያ አሳ ናጋራ አቶ ጊሲደ ከሳና ጋካናዉ፥ ኦንነ ጾሳ ዱንካንያ ግዶን ደኦፖ።


\par }{\PP \VS{18}“ሄዋፐ ጉይያን እ መꬍና ጎዳ ስንꬃን ደእያ ያርሽያ ሳኣ ዪደ አ ናጋራ አቶ ጊሶ። ኮሩማ ሱꬃፐነ ዴሻ ሱꬃፐ ጉꬃ ጉꬃ አኪደ፥ ያርሽያ ሳኣ ዩሹዋን ደእያ ካጨቱዋ ኦኮ።

\VS{19}ቃይ ሄ ሱꬃፐ ጉꬃ ባረ ብራꬍያን አኪደ፥ ላፑ ገደ ያርሹዋ ሳኣ ቦላ ጫጫፊደ፥ እስራኤልያ አሳ ቱናተꬃፐ ሄ ያርሹዋ ሳኣ ጌሾ።


\par }{\SH ዎራ የድያ ዴሻ
\par }
{\PP \VS{20}“አሮን ኡባፐ አꬌዳ ጌሻ ሳኣ፥ ጾሳ ዱንካንያነ ያርሽያ ሳኣ ጌሽያ ዎጋ ፖሌዳዋፐ ጉይያን፥ ፓጻ ደእያ ዴሻ ሺሾ።

\VS{21}አሮን ባረ ላኡ ኩሸቱዋ ፓጻ ደእያ ዴሻ ሁጲያን ዎꬂደ፥ እስራኤልያ አሳ ናቁዋ ኡባ፥ ኡንቱንቱ ማካላ ኡባ፥ ኡንቱንቱ ናጋራ ኡባ ፓጾ፤ ያቲደ ሄ ዴሻ ሁጲያን ሄዋ ቶሲደ ሄ ዴሻ አፋናዳን ጊግሴዳ አሳ ቦላን ባዙዋ የዶ።

\VS{22}እ ዴሻ ባዙዋ የድና፥ ዴሻይ ኡንቱንቱ ናጋራ ኡባ ቶኪደ፥ አሳይ ባይና ሳኣ ባዙዋ ቦ።


\par }{\PP \VS{23}“ሄዋፐ ጉይያን፥ አሮን ጾሳ ዱንካንያ ቢደ ኡባፐ አꬌዳ ጌሻ ሳኣ ገሌዳ ዎደ፥ ካሰ ባረ ማዬዳ ሊኑዋፐ ኦሰቴዳ ማዩዋ ቃሪደ ሄዋን ዎꬆ።\XREF{}{{\XO 16:23 }{\XT{ህዝ. 44:19}}}

\VS{24}ጌሻ ሳኣን እ ባረ ቦላ ሃꬃን ሜጨቲደ፥ ሀራ ማዩዋ ማዪደ ከሶ፤ ያቲደ ጹግያ ያርሹዋ ባረዋነ አሳዋ ያርሺደ፥ ባረ ናጋራነ አሳ ናጋራ አቶ ጊሴ።

\VS{25}ቃይ ሄዋዳንካ ናጋራ ያርሹዋ ሀንዳ ያርሽያ ሳኣ ቦላን ዎꬂደ ጹጎ።


\par }{\PP \VS{26}“ዎራ የድያ ዴሻ አፌዳ ብታኒካ ባረ ማዩዋ ሜጮ፤ ባረ ቦላካ ሃꬃን ሜጨቶ። ያት ስሚደ ዱንካኔዳሳ ዮ።


\par }{\PP \VS{27}“ናጋራ አቶ ጊሳናዉ አሮን ኡባፐ አꬍያ ጌሻ ሳኣ ገሌዳ ዎደ፥ ናጋራ ያርሹዋ ኮሩማ ሱꬃነ ዴሻ ሱꬃ አኪደ ገሌዳ፤ ሀእ ህንተ ሄ ኮሩማነ ሄ ዴሻነ ዱንካኔዳ ሳኣፐ ጋጻ ከስተ። ኡንቱንቱ ጋልባ፥ ኡንቱንቱ አሹዋነ ኡንቱንቱ ቶጭያ ታማን ጹግተ።
\XREF{}{{\XO 16:27 }{\XT{እብራ. 13:11}}}

\VS{28}ሄዋ ታማን ጹጌዳ ብታኒ ባረ ማዩዋ ሜጮ፤ ባረ ቦላካ ሃꬃን ሜጨቶ፤ ሄዋፐ ጉይያን፥ ዱንካኔዳ ሳኣ ዮ።


\par }{\SH ናጋራ አቶ ጊስያ ጋላሳ ቦንችያዋ
\par }
{\PP \VS{29}“ሀዌ ህንተንቶ መꬍናዉካ ዎጋ ግዶ: ላፑንꬃ አግናይ ገሌዳ ታሙንꬃ ጋላሳን ህንተ ሁጲያ ካዉሽተ፤ እስራኤልያ አሳ ግድና ዎይ ቃይ ህንተ ግዶን ደእያ ሀራ ቢታ አሳ ግድናካ፥ አይ ኦሶነ ኦꬆፕተ።\XREF{}{{\XO 16:29 }{\XT{ዎጋ 23:26-32፤ ፓይ. 29:7-11}}}

\VS{30}አያዉ ጎፐ፥ ህንተና ጌሻናዉ፥ ህንተ ናጋራ አቶ ጊስያ ጋላሳይ ሄ ጋላሳ። ህንተካ መꬍና ጎዳ ስንꬃን ህንተ ናጋራ ኡባፐ ጌያና።

\VS{31}ሄዌ ህንተ ዋና ሸምፑዋ ሸምፕያ ሳምባታ ጋላሳ። ሄ ጋላሳን ህንተ ሁጲያ ካዉሽተ፤ ሄዌ ህንተንቶ መꬍናዉካ ዎጋ ግዶ።

\VS{32}ቃይ ባረ አዉዋ ኮታን ቄሰ ግዳናዳን ኦከትያዌነ ዱማትያ አሳይ ጌሻ ግዴዳ ሊኑዋፐ ዳደቴዳ ማዩዋ ማዪደ፥ ናጋራ አቶ ጊስያ ዎጋ ፖሎ።

\VS{33}እ ኡባፐ አꬍያ ጌሻ ሳኣ፥ ጾሳ ዱንካንያ፥ ያርሽያ ሳኣ፥ ቄሳቱ ዋነ እስራኤልያ አሳ ኡባ ጌሾ።

\VS{34}እስራኤልያ አሳ ናጋራ ኡባ አቶ ጊስያ ዎጋ ህንተ ላይꬃን ላይꬃን እት ገደ ኦꬃናዳን፥ ሀዌ ህንተንቶ መꬍናዉካ ዎጋ ግዶ” ያጌዳ። ሙሴ መꬍና ጎዳይ አዛዜዳዋዳን ኦꬄዳ።




\par }{\MS ደኡዋ ጌሻተꬃነ ጎይኑዋ ዎጋ

\par }\Chap{17}{\MR (17:1—27:34)

\par }{\SH ሱꬃይ ሜተተናዳን ድገቱሳ
\par }
{\PP \VerseOne{1}መꬍና ጎዳይ ሙሳ ሀዋዳን ያጌዳ፤

\VS{2}“አሮናዉ አ አቱማ ናናቶነ እስራኤልያ አሳ ኡባዉ ሀዋዳን ያጋደ ኦዳ፤ ‘መꬍና ጎዳይ አዛዜዳዌ ሀዋ:

\VS{3}እስራኤልያ አሳፐ ኦንነ ቦራ ዎይ ዶርሳ ዎይ ዴሻ ዱንካኔዳ ሳኣን ዎይ ዱንካኔዳ ሳኣፐ ጋጻና ሹኪደ፥

\VS{4}መꬍና ጎዳዉ እሞታ ኦꬂደ እማናዉ መꬍና ጎዳ ዱንካንያ ፐንግያ መꬍና ጎዳ ስንꬃ አሀና ꬋዮፐ፥ ሄ ሱꬃን እ ኦሸቴ፤ ሄ አሳይ ሱꬃ ጉሴዳ። ሄዋ ድራዉ እ ባረ አሳ ግዶፐ ቦሄቶ።

\VS{5}ሄዋ ድራዉ እስራኤልያ አሳይ ባረንቱ ያርሹዋ መህያ ጮ ደምባን ሹክያዋ አጊደ፥ ሃ መꬍና ጎዳኮ፥ መꬍና ጎዳ ዱንካንያ ፐንግያን ደእያ ቄስያኮ አህኖ። ቄሲ ሄዋ አኪደ፥ መꬍና ጎዳዉ እትፐተꬃ ያርሹዋ ኦꬂደ ሹኮ።

\VS{6}ቃይ ቄሲ መꬍና ጎዳ ዱንካንያ ፐንግያን ደእያ መꬍና ጎዳዉ ያርሽያ ሳኣ ቦላን ሄ ሱꬃ ጫጫፎ፤ ሀንዳካ መꬍና ጎዳዉ ሳዉዋ ቶሹኩ ግያ ያርሹዋ ኦꬂደ ጹጎ።

\VS{7}እስራኤልያ አሳይ ጾሳ ካልያዋ አጊደ ካሌዳ ጻላሄቶ ላኤንꬆ ባረንቱ ያርሹዋ ያርሾፕኖ። ሀዌ ኡንቱንቶነ ይያ የለታ ኡባዉ መꬍናዉ ዎጋ ግዶ’ ያጋ።


\par }{\PP \VS{8}“ኡንቱንታ ሀዋዳን ያጋ፤ ‘እስራኤልያ አሳፐ ግድና ዎይ ኡንቱንቱ ግዶን ደእያ ሀራ ቢታ አሳፐ ግድናካ፥ ኦንነ ጹግያ ያርሹዋ ዎይ ሀራ ያርሹዋ ሺሽያ ዎደ፥

\VS{9}መꬍና ጎዳዉ ያርሻናዉ መꬍና ጎዳ ዱንካንያ ፐንግያ አሀና ꬋዮፐ፥ ሄ አሳይ ባረ አሳ ግዶፐ ቦሄቶ።


\par }{\PP \VS{10}“ ‘እስራኤልያ አሳፐ ዎይ ኡንቱንቱ ግዶን ደእያ ሀራ ቢታ አሳፐ ኦንነ ሱꬃ ሞፐ፥ ሄ ሱꬃ ምያ አሳ ቦላን ታን ታ ዴሙዋ ቱካና፤ ታን ሄ ብታንያ አሳ ግዶን ቦሀና።
\XREF{}{{\XO 17:10 }{\XT{ዶመꬃ 9:4፤ ዎጋ 7:26-27፤ 19:26፤ ዛረ. 12:16፣ 23፤ 15:23}}}

\VS{11}አያዉ ጎፐ አሹዋ ማዬዳ ኡባ ደኡ አ ሱꬃ ግዶን ደኤ፤ ሱꬃይካ ቃይ ደኡዋ ሸምፑ አ ግዶን ደእያዋፐ ደንዴዳዋን ናጋራ አቶ ጊስያዋ ግድያ ድራዉ፥ ህንተ ናጋራ አቶ ጊሳናዳን፥ ታን ህንተንቶ ያርሽያ ሳኣ ቦላን ያርሻናዳን እማድ።
\XREF{}{{\XO 17:11 }{\XT{እብራ. 9:22}}}

\VS{12}ሄዋ ድራዉ ታን እስራኤልያ አሳ፥ “ህንተፐ ዎይ ህንተ ግዶን ደእያ ሀራ ቢታ አሳፐ ኦንነ ሱꬃ ሞፖ” ያጋድ።


\par }{\PP \VS{13}“ ‘እስራኤልያ አሳፐ ዎይ ኡንቱንቱ ግዶን ደእያ ሀራ ቢታ አሳፐ ኦንነ ምያ ዶኣ ዎይ ካፉዋ ሻንካቲደ ዎꬎፐ፥ አ ሱꬃ ሳኣን ጉሲደ፥ ቢታ ካሞ።

\VS{14}አያዉ ጎፐ አሹዋ ማዬዳ ኡባ ሸምፑ አ ሱꬃ ግዶና። ሄዋ ድራዉ ታን እስራኤልያ አሳ፥ “አሹዋ ማዬዳ መታ ኡባ ሸምፑካ አ ሱꬃ ግዶን ደእያ ድራዉ፥ ሱꬃ ሞፕተ፤ ቃይ ምያ ኦንነ ባረ አሳ ግዶፐ ቦሄቶ” ያጋድ።


\par }{\PP \VS{15}“ ‘እስራኤልያ አሳ ግድና ዎይ ኡንቱንቱ ግዶን ደእያ ሀራ ቢታ አሳ ግድና፥ ኦንነ ባኩታ ዎይ ዶአይ ኦይቂደ ዎꬌዳ አሹዋ ሞፐ፥ ባረ ማዩዋ ሜጮ፤ ባረ ቦላካ ሜጨቶ፤ ያቲደ ኦማርስ ጋካናዉ እ ቱና። ሄዋፐ ጉይያን፥ እ ጌሻ።

\VS{16}ባረ ማዩዋ ሜጫና ꬋዮፐ፥ ባረ ቦላካ ሜጨታና ꬋዮፐ፥ እ ባረ ናጋራን ኦሸቴ’ ያጋ” ያጌዳ።




\par }\Chap{18}{\SH ድገቴዳ ማጫነ አቱማ አሳ ግሱዋ
\par }
{\PP \VerseOne{1}መꬍና ጎዳይ ሙሳ ሀዋዳን ያጌዳ፤

\VS{2}“እስራኤልያ አሳ ሀዋዳን ያጋ፤ ‘ታን፥ መꬍና ጎዳይ፥ ህንተ ጾሳ።

\VS{3}ህንተ ካሰ ደኤዳ ግብጼ ቢታ አሳይ ኦꬅያዋዳን ኦꬆፕተ፤ ዎይ ሀእ ታን ህንተና አፍያ ካናነ ቢታ አሳይ ኦꬅያዋዳንካ ኦꬆፕተ፤ ኡንቱንቱ ዎጋካ ካሎፕተ።

\VS{4}ህንተ ታ አዛዙዋ ኦꬅተ፤ ታ ዎጋካ ናግተ፤ ቃይ አን ቢተ። ታን፥ መꬍና ጎዳይ፥ ህንተ ጾሳ።

\VS{5}ሄዋ ድራዉ ታ አዛዙዋነ ታ ዎጋ ናጎፐ፥ ህንተ ፓጻ ደአና። ታን መꬍና ጎዳ።
\XREF{}{{\XO 18:5 }{\XT{ናህ. 9:29፤ ህዝ. 18:9፤ 20:11-13፤ ሉቃሳ 10:28፤ ሮመ 10:5፤ ጋላ. 3:12}}}


\par }{\PP \VS{6}“ ‘ህንተፐ ኦንነ አሹዋ አሙዋ ፖላናዉ ባረ ማታ ዳቡዋና ግሶፖ። ታን ጾሳ።

\VS{7}ነ አሹዋ አሙዋ ፖላናዉ ነ ዳይና ግሶፓ፤ ነ አዉዋ ካዉሾፓ። እዛ ነ ዳዮ፤ ኢናና ግሶፓ።

\VS{8}ነ አሹዋ አሙዋ ፖላናዉ ነ አዉዋ ማቻትና ግሶፓ፤ ነ አዉዋ ካዉሾፓ።
\XREF{}{{\XO 18:8 }{\XT{ዎጋ 20:11፤ ዛረ. 22:30፤ 27:20}}}


\par }{\PP \VS{9}“ ‘ነ አሹዋ አሙዋ ፖላናዉ ነ ምቻትና ግሶፓ፤ ዎይ ቃይ ሶን የለቴዳ ዎይ ካረን የለቴዳ ነ አዉዋ ዎይ ነ ዳይ ናትናካ ግሶፓ።
\XREF{}{{\XO 18:9 }{\XT{ዎጋ 20:17፤ ዛረ. 27:22}}}


\par }{\PP \VS{10}“ ‘ነ አሹዋ አሙዋ ፖላናዉ ነ ናኣ ናትና ዎይ ነ ናት ናትና ግሶፓ። ነ ሁጲያዉ ኔና ካዉሻሳ።

\VS{11}ነ አሹዋ አሙዋ ፖላናዉ ነ አዉዋ ማቻት ናትና ግሶፓ፤ እዛ ነ ምቻቶ ግድያ ድራዉ ኢናና ግሶፓ።

\VS{12}ነ አሹዋ አሙዋ ፖላናዉ ነ አዉዋ ምቻትና ግሶፓ። እዛ ነ አዎ ማታ ዳቦ።
\XREF{}{{\XO 18:12 }{\XT{ዎጋ 20:19-20}}}

\VS{13}አሹዋ አሙዋ ፖላናዉ ነ ዳይ ምቻትና ግሶፓ፤ እዛ ነ ዳይዉ ማታ ዳቦ።

\VS{14}ነ አዉዋ እሻ ካሉዋ ቃራደ ነ አሹዋ አሙዋ ፖላናዉ አ ማቻትና ግሶፓ፤ እዛ ነ አዉዋ እሻ ማቻቶ።

\VS{15}ነ አሹዋ አሙዋ ፖላናዉ ነ ናኣ ማቻትና ግሶፓ፤ እዛ ነ ናኣ ማቻቶ ግድያ ድራዉ፥ ኢናና ግሶፓ።
\XREF{}{{\XO 18:15 }{\XT{ዎጋ 20:12}}}

\VS{16}ነ አሹዋ አሙዋ ፖላናዉ ነ እሻ ማቻትና ግሶፓ፤ ግሶፐ ነ እሻ ካዉሻሳ።
\XREF{}{{\XO 18:16 }{\XT{ዎጋ 20:21}}}


\par }{\PP \VS{17}“ ‘ነ አሹዋ አሙዋ ፖላናዉ ምሽራትናነ እ ናትናነ ላኡዋና ግሶፓ። እ ናት ናትና ዎይ ቃይ እ ናኣ ናትናካ ግሶፓ፤ ኡንቱንቱ እዝዉ ማታ ዳቦ ግድያ ድራዉ፥ ሄዌ ሻርሙጻ።
\XREF{}{{\XO 18:17 }{\XT{ዎጋ 20:14፤ ዛረ. 27:23}}}


\par }{\PP \VS{18}“ ‘ነ ማቻታ ፓጻ ደእሽን፥ ነ ማቻት ምቻቶ አካደ ነ አሹዋ አሙዋ ፖላናዉ ኢናና ግሶፓ።


\par }{\PP \VS{19}“ ‘ነ አሹዋ አሙዋ ፖላናዉ ፒላይ ዪና ቱና ኡቴዳ ምሽራትና ግሶፓ።
\XREF{}{{\XO 18:19 }{\XT{ዎጋ 20:18}}}


\par }{\PP \VS{20}“ ‘ኔን ቱነናዳን ነ ሾሩዋ ማቻትና ግሶፓ።
\XREF{}{{\XO 18:20 }{\XT{ዎጋ 20:10}}}


\par }{\PP \VS{21}“ ‘ነ ጾሳ ሱንꬃ ቱንሳናዉ ነ ናናቱዋፐ እቱዋነ ታማን ጹጊደ፥ ሞሎካ ግያ ኤቃዉ ያርሻናዳን እሞፓ። ታን መꬍና ጎዳ።
\XREF{}{{\XO 18:21 }{\XT{ዎጋ 20:1-5}}}


\par }{\PP \VS{22}“ ‘ማጫ አሳና ግስያዋዳን አቱማ አሳና ግሶፓ፤ ሄዌ ሸነይያባ።
\XREF{}{{\XO 18:22 }{\XT{ዎጋ 20:13}}}


\par }{\PP \VS{23}“ ‘ኔን ቱነናዳን አይ መህያናነ ግሶፓ፥ ቃይ ማጫ አሳይካ መህያና ግሳናዉ መህያ ስንꬃ አꬎፖ። ሄዌ ዎጋይ ባይናዋ።
\XREF{}{{\XO 18:23 }{\XT{ከሳ 22:19፤ ዎጋ 20:15-16፤ ዛረ. 27:21}}}


\par }{\PP \VS{24}“ ‘ታን ህንተ ስንꬃፐ የደርስያ ካዉተꬃቱ ሀ ኦሶቱዋን ቱኔዳ ድራዉ፥ ህንተ ሀዋንታ ማላትያዋቱዋን ቱኖፕተ።

\VS{25}ሀራይ አቶ ኡንቱንቱ ቢታይካ ቱኔዳ ድራዉ፥ አ ናጋራዉ ታን አ ሙራድ፤ ቢታይካ ባረናን ደእያዋንታ ጩቼዳ።

\VS{26}ሽን ህንተ ታ ህግያነ ታ አዛዙዋ ናግተፐ አትና፥ እስራኤልያ አሳ ግድና ዎይ ህንተ ግዶን ደእያ ሀራ ቢታ አሳፐ ኦንነ ሀዋ ማላ ቱና ኦሱዋ ኦꬆፕተ።


\par }{\PP \VS{27}“ ‘ህንተፐ ካሰ ሀ ጋድያን ደኤዳ አሳቱ ሀዋ ማላ ቱናባ ኦꬄዳ ድራዉ፥ ቢታይ ቱኔዳ።

\VS{28}ህንተ ሀ ቢታ ቱንሶፐ፥ ህንተፐ ካሰ ደኤዳ ካዉተꬃቱዋ ሀ ቢታይ ጩቼዳዋዳን፥ ህንተናካ ጩቼናዳን ናገትተ።

\VS{29}ሄዋንታ ማላትያ ቱና ኦሶቱዋፐ እቱዋነ ኦꬅያ አሳይ ደኦፐ፥ ሄ አሳይ ባረ አሳ ግዶፐ ቦሄቶ።


\par }{\PP \VS{30}“ ‘ሄዋ ድራዉ ህንተፐ ካሰ ደኤዳ አሳቱ ኦꬄዳ ቱና ኦሶቱዋ ኡባ ኦꬂደ ህንተ ቱነናዳን፥ ህንተ ታ አዛዙዋ ናግተ፤ ታን፥ መꬍና ጎዳይ፥ ህንተ ጾሳ’ ያጋ” ያጌዳ።




\par }\Chap{19}{\SH ጌሻተꬃነ ልከ ፕርዳ ህገቱዋ
\par }
{\PP \VerseOne{1}መꬍና ጎዳይ ሙሳ ሀዋዳን ያጌዳ፤

\VS{2}“እስራኤልያ አሳዉ ኡባዉ ሀዋዳን ያጋደ ኦዳ፤ ‘ታን፥ መꬍና ጎዳይ፥ ህንተ ጾሳይ ጌሻ ግድያ ድራዉ፥ ህንተካ ጌሻ ግድተ።
\XREF{}{{\XO 19:2 }{\XT{ዎጋ 11:44-45፤ 1 ጰጽ. 1:16}}}


\par }{\PP \VS{3}“ ‘ህንተፐ እቱነ አተናን ባረ አባነ ባረ ዳዮ ቦንቾ፤ ታ ሳምባታቱዋካ ቦንችተ። ታን፥ ጾሳይ፥ ህንተ ጾሳ።
\XREF{}{{\XO 19:3 }{\XT{ከሳ 20:8፣ 12፤ ዛረ. 5:12፣ 16}}}


\par }{\PP \VS{4}“ ‘ታና አጊደ ኤቃቶ ጎይኖፕተ፤ ዎይ ቃይ ብራታፐ ሲልሴዳ፥ ጾሳቱዋ ህንተንቶ መꬎፕተ። ታን፥ መꬍና ጎዳይ፥ ህንተ ጾሳ።
\XREF{}{{\XO 19:4 }{\XT{ዎጋ 26:1፤ ከሳ 20:23፤ 34:17፤ ዛረ. 27:15}}}


\par }{\PP \VS{5}“ ‘ህንተ እትፐተꬃ ያርሹዋ መꬍና ጎዳዉ ያርሽያ ዎደ፥ ሄ ያርሹ ህንተ ድራዉ አከታናዳን፥ በስያዋዳን ያርሽተ።

\VS{6}ሄ ያርሹ ህንተ ያርሼዳ ጋላሳን ዎይ ዎንተꬃ ጋላሳን ሜተቶ፤ ሄዘንꬆ ጋላሳይ ጋካናዉ አቴዳዌ ደኦፐ ሄዌ ጹገቶ።

\VS{7}ሄዛንꬆ ጋላሳን አ ሞፐ፥ ሄዌ ሸነይያባ፤ ታን ሄዋ አክከ።

\VS{8}ሄዋ ምያ ኦንነ ባረ ናጋራን ኦሸቴ፤ አያዉ ጎፐ፥ እ መꬍና ጎዳዉ ጌሻ ግዴዳዋ ቱንሴዳ። ሄ አሳይ ባረ አሳ ግዶፐ ቦሄቶ።


\par }{\PP \VS{9}“ ‘ህንተ ጋድያን ሞኬዳ ካꬃ ህንተ ጫክያ ዎደ፥ ጋድያ ጋጻ ጋካናዉ ጫኮፕተ፤ ቃይ ጫካፐ ስምና ደእያ ቃርምያካ ቃርሞፕተ።
\XREF{}{{\XO 19:9 }{\XT{ዎጋ 23:22፤ ዛረ. 24:19-22}}}

\VS{10}ነ ዎይንያ አይፍያ ሙለ ማጻደ ምꬃ ካሎዮፓ፤ ሳኣን ዎꬌዳ ዎይንያ አይፍያካ ማጾፓ፤ ሄዋ ህዬሳቶነ በተቶ አጋ። ታን፥ መꬍና ጎዳይ፥ ህንተ ጾሳ።


\par }{\PP \VS{11}“ ‘ህንተ ዉኦፕተ።

\par }{\PP “ ‘ዎርዶቶፕተ።

\par }{\PP “ ‘እቱ እቱዋ ጭሞፕተ።
\XREF{}{{\XO 19:11 }{\XT{ከሳ 20:15፣ 16፤ ዛረ. 5:19፣ 20}}}


\par }{\PP \VS{12}“ ‘ታ ሱንꬃን ዎርዱዋን ጫቆፕተ፤ ያቲደ ህንተ ጾሳ ሱንꬃ ቱንሶፕተ። ታን መꬍና ጎዳ።
\XREF{}{{\XO 19:12 }{\XT{ከሳ 20:7፤ ዛረ. 5:11፤ ማቶሳ 5:33}}}


\par }{\PP \VS{13}“ ‘ነ ሾሩዋ ሱጎፓ፤ ዎይ ቦንቆፓ።

\par }{\PP “ ‘ከራ ኦꬅያ ብታንያ ድርጉዋ ድጋደ፥ እት ቃማነ ነ ማታን አይሶፓ።
\XREF{}{{\XO 19:13 }{\XT{ዛረ. 24:14-15}}}


\par }{\PP \VS{14}“ ‘ቱልያ ሸቆፓ፤ ዎይ ቃይ ቆቅያ ስንꬃን ꬉቢያዋ ዎꬆፓ፤ ሽን ኔን ጾሳዉ ያያ። ታን መꬍና ጎዳ።
\XREF{}{{\XO 19:14 }{\XT{ዛረ. 27:18}}}


\par }{\PP \VS{15}“ ‘ፕርዳ ፕርዳደ ደሽሶፓ፤ ህዬሳ አ ህዬሳተꬃ ድራዉ ማዳደ ፕርዶፓ፤ ዱርያካ አ ዱረተꬃ ድራዉ ያያደ አጎፓ። ሽን ነ ሾሮ ቱማተꬃን ፕርዳ።
\XREF{}{{\XO 19:15 }{\XT{ከሳ 23:6-8፤ ዛረ. 16:19}}}


\par }{\PP \VS{16}“ ‘ነ አሳ ግዶን ኢታ ዝግርሳ አካደ ዩዮፓ።

\par }{\PP “ ‘ነ ሾሩዋ ዎꬍያዋ አያነ ኦꬆፓ። ታን መꬍና ጎዳ።


\par }{\PP \VS{17}“ ‘ነ እሻ ነ ዎዛናን እጾፓ።

\par }{\PP “ ‘ነ ሾሩዋ ጋሱዋን ኔን ናጋራ ኦና ማላ፥ አ ሴራ።


\par }{\PP \VS{18}“ ‘ኩሽያ ጭጎፓ፤ ቃይ ነ አሳፐ እቶነ ኡሉዋን ቅምያ ኦይቆፓ። ሽን ነ ሾሩዋ ነ ሁጲያዳን ሲቃ። ታን መꬍና ጎዳ።
\XREF{}{{\XO 19:18 }{\XT{ማቶሳ 5:43፤ 19:19፤ 22:39፤ ማር. 12:31፤ ሉቃሳ 10:27፤ ሮመ 13:9፤ ጋላ. 5:14፤ ያቆባ 2:8}}}


\par }{\PP \VS{19}“ ‘ታ አዛዞቱዋ ናጋ።

\par }{\PP “ ‘ነ መህያፐ እት ቆሞ መህያ ሀራ ቆሞ ዱማ መህያን ብራስሶፓ።

\par }{\PP “ ‘እት ሾይቃን ላኡ ቆሞ ዘረꬃ ዘሮፓ።

\par }{\PP “ ‘ቃይ ላኡ ቆሙዋፐ ዳደቴዳ ማዩዋ ማዮፓ።
\XREF{}{{\XO 19:19 }{\XT{ዛረ. 22:9-11}}}


\par }{\PP \VS{20}“ ‘እት አሳይ ሀራ አሳ ገላናዉ ጊጋ ኡቴዳ ዳንጋጽራትና ግሶፐ፥ ቃይ ሄ ዳንጋጽራታካ ባረ ዳንጋጽረተꬃፐ ዎዘታቤናኖ ግዶፐ፥ ኡንቱንቱ ሙረታናዉ በሴ፤ ሽን እዛ ባረ ዳንጋጽረተꬃፐ ዎዘታቤና ድራዉ፥ ኡንቱንታ ዎꬋናዉ ኮሸና።

\VS{21}ግዶፐነ ሄ ብታኒ ባረ ናቁዋ ያርሾ ግድያ ዶርሳ ኦርግያ ጾሳ ዱንካንያኮ መꬍና ጎዳ ስንꬃ አሆ።

\VS{22}ቄሲ ሄ ናቁዋ ያርሹዋ ዶርሳ አኪደ፥ ብታኒ ኦꬄዳ ናጋራ መꬍና ጎዳ ስንꬃን አቶ ጊሴ፤ እ ኦꬄዳ ናጋራይካ አቶ ጌተታና።


\par }{\PP \VS{23}“ ‘ህንተ ካናነ ቢታ ገልያ ዎደ፥ አይፍያ ምያ አይ ቆሞ ምꬃ ቶኮፐካ፥ ሄ ምꬃ አይፍያ ሜተተናዋዳን ፓይድተ፤ ሄዙ ላይꬃይ ዉራናዉ ሄ ምꬃ አይፊ ሜተተና፤ አ ሞፕተ።

\VS{24}ኦይደንꬆ ላይꬃን ሄ ምꬃ አይፊ ኡባይ መꬍና ጎዳዉ ጋላታ ሺሽያ ጌሻ ያርሹዋ ግዳናዋ።

\VS{25}ሽን ሄ ምꬃ አይፊ ህንተንቶ ሎይꬅ ዳራና ማላ፥ እቼሸንꬆ ላይꬃ አይፍያ ሚተ። ህንተ ሀዋዳን ኦꬆፐ፥ ህንተ ምꬃ አይፊ ዳራና። ታን መꬍና ጎዳይ ህንተ ጾሳ።


\par }{\PP \VS{26}“ ‘ሱꬃይ አ ግዶን ደእያ አይ አሹዋካ ሞፕተ።

\par }{\PP “ ‘ካዮፕተ ዎይ ሻሬቾፕተ።
\XREF{}{{\XO 19:26 }{\XT{ዶመꬃ 9:4፤ ዎጋ 7:26-27፤ 17:10-14፤ ዛረ. 12:16፣ 23፤ 15:23፤ 18:10}}}


\par }{\PP \VS{27}“ ‘ህንተ ሁጲያ ብናና ጋርሳና ዩሽ አꬂደ ቃንጾፕተ፤ ቃይ ህንተ ቡቻካ ዩሽ አꬂደ ቃንጾፕተ።
\XREF{}{{\XO 19:27 }{\XT{ዎጋ 2:5፤ ዛረ. 14:1}}}


\par }{\PP \VS{28}“ ‘ሀይቄዳ አሳ ድራዉ ህንተ ቦላ ቃንጸሬꬆፕተ፤ ዎይ ጫቻ ማላታ ህንተ ቦላን ከሶፕተ። ታን መꬍና ጎዳ።


\par }{\PP \VS{29}“ ‘ቢታይ ዎዳላ ቱናተꬃን ኩሜዳዋ ግደና ማላ፥ ነ ናቶ ሻርሙጻ ኦሶ አꬃ እማደ ቱንሶፓ።
\XREF{}{{\XO 19:29 }{\XT{ዛረ. 23:17}}}


\par }{\PP \VS{30}“ ‘ታ ሳምባታቱዋ ቦንችተ፤ ታዉ ጎይንያ ሳኣካ ቦንችተ። ታን መꬍና ጎዳ።
\XREF{}{{\XO 19:30 }{\XT{ዎጋ 26:2}}}


\par }{\PP \VS{31}“ ‘ሞይትልያ ሃሳይስያዋንቱኮነ ሻሬቾቱዋኮ ቦፕተ፤ ህንተ ቱነና ማላ ኡንቱንታ ኮዮፕተ። ታን፥ መꬍና ጎዳይ፥ ህንተ ጾሳ።
\XREF{}{{\XO 19:31 }{\XT{ዛረ. 18:11፤ 1 ሳሜላ 28:3፤ 2 ካታ. 23:4፤ ኢሳ. 8:19}}}


\par }{\PP \VS{32}“ ‘ፑሉሜዳ አሳነ ጭሜዳ አሳ በእያ ዎደ ኡቴዳ ሳኣፐ ደንዳ ኤቃ፤ ኡንቱንታ ቦንቻ፤ ነ ጾሳዉ ያያ። ታን መꬍና ጎዳ።


\par }{\PP \VS{33}“ ‘ህንተ ጋድያን ህንተናና ደእያ በተቱዋ ቦላን ሱገꬃባ ኦꬆፕተ።\XREF{}{{\XO 19:33 }{\XT{ከሳ 22:21፤ ዛረ. 24:17-18፤ 27:19}}}

\VS{34}ህንተ ጋድያን ህንተናና ደእያ በተ አሳ ህንተ ቢታ አሳዳን ጼልተ፤ አ ህንተ ሁጲያዳን ሲቅተ። አያዉ ጎፐ፥ ህንተካ ካሰ ግብጼ ጋድያን በተ ግዲደ ደኤድታ። ታን፥ መꬍና ጎዳይ፥ ህንተ ጾሳ።


\par }{\PP \VS{35}“ ‘ህንተ ጌሳ ልክያባን፥ ሚዛናን ዎꬂደ ልክያባንነ ማክያባን ዎርዶቶፕተ።
\XREF{}{{\XO 19:35 }{\XT{ዛረ. 25:13-16፤ ሌም. 20:10፤ ህዝ. 45:10}}}

\VS{36}ህንተ ኪሉዋ ሚዛናይ፥ ህንተ ማክያባይነ ልክያ ሚሻቱ ኡባይ ልከ ግድኖ። ታን ህንተና ግብጼ ጋድያፐ ከሳደ አሄዳ መꬍና ጎዳ ህንተ ጾሳ።

\VS{37}ህንተ ታ ህግያነ ታ አዛዙዋ ኡባ ናግተነ ኦꬅተ። ታን መꬍና ጎዳ ያጋ’ ” ያጌዳ።




\par }\Chap{20}{\SH አዛዘተናን እጽና ጋክያ ሙራ
\par }
{\PP \VerseOne{1}መꬍና ጎዳይ ሙሳ ሀዋዳን ያጌዳ፤

\VS{2}“እስራኤልያ አሳዉ ሀዋዳን ያጋደ ኦዳ፥ ‘እስራኤልያ አሳፐ ግድና፥ ዎይ በቲደ ዪደ እስራኤልያ ግዶን ደእያ ሀራ ቢታ አሳፐ ግድናካ፥ ኦንነ ባረ ናናቱዋፐ እቱዋ ሞሎካ ግያ ኤቃዉ አꬂደ እሞፐ፥ ሄ አሳይ ሀይቆ፤ ሄ ቢታ አሳይ አ ሹቻን ጫዲደ ዎꬎ።

\VS{3}ታን ሄ ብታንያ እጻና፤ አ አሳ ግዶፐ ሾዳደ አ ꬋይሳና። አያዉ ጎፐ፥ እ ባረ ናናቱዋፐ እቱዋ ሞሎካ ግያ ኤቃዉ እምያዋን፥ ታ ዱንካንያ ቱንሴዳ፤ ታ ጌሻ ሱንꬃካ ካዉሽሴዳ።

\VS{4}ሄ ብታኒ ባረ ናናቱዋፐ እቱዋ ሞሎካዉ እምያ ዎደ፥ ሄ ቢታ አሳይ በኢደ፥ ሸነኮ ጎፐ፥ ቃይ ብታንያካ ዎናን አጎፐ፥

\VS{5}ታን ታ ሁጲያዉ ሄ ብታንያነ ሄ ሶ አሳ እጻና፤ ሞሎከና ሻርሙጻናዉ አ ካልያ ኡባቱዋ ኡንቱንቱ አሳ ግዶፐ ቦህተ።


\par }{\PP \VS{6}“ ‘አይ አሳይነ ታናን አማነተናን እጺደ፥ ሞይትልያ ሃሳይስያዋንታነ ሻሬቾቱዋ ኦቻናዉ ቦፐ፥ ታን አ እጻና፤ አ አሳ ግዶፐካ ꬋይሳና።


\par }{\PP \VS{7}“ ‘ታን፥ መꬍና ጎዳይ፥ ህንተ ጾሳ ግድያ ድራዉ፥ ስም ህንተ ህንተና ዱማይተ፤ ቃይ ጌሻ ግድተ።

\VS{8}ታ ህግያ ናግተነ ኦꬅተ። ታን ህንተና ጌሽያ መꬍና ጎዳ።


\par }{\PP \VS{9}“ ‘አይ አሳይነ ባረ አዉዋ ዎይ ባረ ዳዮ ሸቆፐ ሀይቆ። እ ባረ አዉዋ ዎይ ባረ ዳዮ ሸቄዳ ድራዉ፥ አ ሱꬃ አጩ አ ቦላና።
\XREF{}{{\XO 20:9 }{\XT{ከሳ 21:17፤ ማቶሳ 15:4፤ ማር. 7:10}}}


\par }{\PP \VS{10}“ ‘እት አሳይ ባረ ሾሩዋ ማቻትና ግሶፐ፥ ሄ ግሴዳ ብታኒነ ምሽርታ ላኡካ ሀይቂኖ።
\XREF{}{{\XO 20:10 }{\XT{ከሳ 20:14፤ ዎጋ 18:20፤ ዛረ. 5:18}}}

\VS{11}ባረ አዉዋ ማቻትና ግሴዳ አሳይ ባረ አዉዋ ካዉሽሴዳ፤ ኡንቱንቱ ላኡካ ሀይቂኖ። ኡንቱንቱ ሱꬃ አጩ ኡንቱንቱ ቦላና።
\XREF{}{{\XO 20:11 }{\XT{ዎጋ 18:8፤ ዛረ. 22:30፤ 27:20}}}

\VS{12}እት አሳይ ባረ ናኣ ማቻትና ግሶፐ፥ ኡንቱንቱ ላኡካ ሀይቂኖ። ኡንቱንቱ ቱናባ ኦꬄድኖ። ኡንቱንቱ ሱꬃ አጩ ኡንቱንቱ ቦላና።
\XREF{}{{\XO 20:12 }{\XT{ዎጋ 18:15}}}


\par }{\PP \VS{13}“ ‘እት አቱማ አሳይ ማጫ አሳና ግስያዋዳን አቱማ አሳና ግሶፐ፥ ኡንቱንቱ ላኡካ ቱናባ ኦꬄዳ ድራዉ ሀይቂኖ። ኡንቱንቱ ሱꬃ አጩ ኡንቱንቱ ቦላና።
\XREF{}{{\XO 20:13 }{\XT{ዎጋ 18:22}}}

\VS{14}እት አሳይ ናቶነ አቶነ እትፐ አክያዋ ግዶፐ፥ ሄዌ ቱናባ፤ ህንተ ግዶን ቱናተꬃይ ደኤና ማላ፥ እነ ኡንቱንቱነ ታማን ጹገትኖ።
\XREF{}{{\XO 20:14 }{\XT{ዎጋ 18:17፤ ዛረ. 27:23}}}


\par }{\PP \VS{15}“ ‘እት አሳይ መህያና ግሶፐ፥ እ ሀይቆ፤ ሄ ማጫ መሀቶካ ዎꬍተ።\XREF{}{{\XO 20:15 }{\XT{ከሳ 22:19፤ ዎጋ 18:23፤ ዛረ. 27:21}}}

\VS{16}እት ማጫ አስ መህያና ግሶፐ ሄ ምሽራቶነ ሄ መህያ ላኡዋካ ዎꬍተ፤ ኡንቱንቱ ሀይቂኖ። ኡንቱንቱ ሱꬃ አጩ ኡንቱንቱ ቦላና።


\par }{\PP \VS{17}“ ‘እት አሳይ ባረ ምቻቶ ባረ አዉዋ ናትና ዎይ ባረ ዳይ ናትና ግሶፐ፥ ሄዌ ፖኮባ። ኡንቱንቱ ባረንቱ አሳ ግዶፐ ቦሄትኖ። እ ባረ ምቻቶ ካዉሼዳ ድራዉ፥ እ ባረ ናጋራን ኦሸቴ።
\XREF{}{{\XO 20:17 }{\XT{ዎጋ 18:9፤ ዛረ. 27:22}}}

\VS{18}እት አሳይ ፒላይ ዬዳ ማጫን ካሉዋ ቃሪደ ኢናና ግሶፐ፥ ኡንቱንቱ ላኡካ ባረንቱ አሳ ግዶፐ ቦሄትኖ። አያዉ ጎፐ እ እዝ ሱꬃይ ጎግያ ፑልቱዋ ካሎዬዳ፤ እዛካ ባረ ሱꬃይ ጎግያ ፑልቱዋ ካሎያዱ።
\XREF{}{{\XO 20:18 }{\XT{ዎጋ 18:19}}}


\par }{\PP \VS{19}“ ‘ነ ዳይ ምቻትና ዎይ ነ አዉዋ ምቻትና ግሶፓ፤ አያዉ ጎፐ፥ ሄዋ ኦꬅያዌ ባረ ማታ ዳቡዋ ካዉሽያዋ። ህንተ ላኡካ ህንተ ናጋራን ኦሸታና።
\XREF{}{{\XO 20:19 }{\XT{ዎጋ 18:12-14}}}

\VS{20}እት አሳይ ባረ አዉዋ እሻ ማቻትና ግሶፐ፥ እ ባረ አዉዋ እሻ ካዉሽሴዳ። ኡንቱንቱ ባረንቱ ናጋራን ኦሸታና፤ ኡንቱንቱ ላኡካ ናኣ የለናን ሀይቃና።
\XREF{}{{\XO 20:20 }{\XT{ዎጋ 18:16}}}

\VS{21}እት አሳይ ባረ እሻ ማቻቶ አኮፐ፥ ሄዌ ቱናተꬃ። እ ባረ እሻ ካዉሽሴዳ፤ ኡንቱንቱ ላኡካ ናኣ የልክኖ።


\par }{\PP \VS{22}“ ‘ስም ህንተ ደአናዳን፥ ታን ህንተና ገልስያ ቢታይ ህንተና ጩቼና ማላ፥ ህንተ ታ ህግያነ ታ አዛዙዋ ናግተነ ኦꬅተ።

\VS{23}ታን ህንተ ስንꬃፐ ꬋይስያ አሳቱዋ ደኡዋ ዎጋ ካሎፕተ። ኡንቱንቱ ሀዋ ኡባ ኦꬄዳ ድራዉ፥ ታን ኡንቱንታ ሸነታድ።

\VS{24}ሽን ታን ህንተና፥ “ኡንቱንቱ ቢታ ህንተ ላታና፤ ህንተ ሄ ቢታ ህንተዋ ኦꬃናዳን፥ ሄ ማꬃይነ ኤሳይ ጎግያ ቢታ ታን ህንተንቶ እማና” ያጋድ። ታን ህንተና ሀራ አሳቱዋፐ ዱማያ ከሴዳ መꬍና ጎዳ ህንተ ጾሳ።


\par }{\PP \VS{25}“ ‘ሄዋ ድራዉ ህንተ ጌሻ ግዴዳ መሄቱዋነ ካፎቱዋ ጌሻ ግደናዋንቱፐ ሻኪደ ኤርተ። ታን ሀዋንቱ ህንተንቶ ቱና ጋ ዎꬄዳ መሄቱዋን፥ ካፎቱዋንነ ሳኣን ቃጸረትያባቱዋን ኡባን ህንተ ሁጲያ ቱንሶፕተ።

\VS{26}ታን መꬍና ጎዳይ ጌሻ ግድያ ድራዉነ ህንተ ታዋ ግዳና ማላ ህንተና ሀራ አሳፐ ዱማዬዳ ድራዉ፥ ህንተካ ታዉ ጌሻ ግድተ።


\par }{\PP \VS{27}“ ‘እት አቱማ አሳይ ዎይ ማጫ አሳይ ሞይትልያና ሃሳይያዋ ዎይ ሻሬቾ ግዶፐ፥ ኡንቱንቱ ሀይቃናዉ በሰ። ኡንቱንቱ ሹቻን ጫደትኖ። ኡንቱንቱ ሱꬃ አጩ ኡንቱንቱ ቦላና’ ያጋ” ያጌዳ።




\par }\Chap{21}{\SH ቄሳቱዋ ጌሻተꬃ
\par }
{\PP \VerseOne{1}መꬍና ጎዳይ ሙሳ ሀዋዳን ያጌዳ፥ “ቄስያ ግድያ አሮና አቱማ ናናቶ ሀዋዳን ያጋደ ኦዳ፤ ‘ህንተፐ ኦንነ

\VS{2}ባረ ማታ ዳቦ፥ ባረ ዳይ፥ ባረ አዉዋ፥ ባረ አቱማ ናኣ፥ ባረ ማጫ ናት፥ ባረ እሻ፥

\VS{3}ዎይ አስና ገለናን፥ ደእያ ባረ ምቻት አሃ ግዳና ꬋዮፐ፥ ሀይቄዳ አሳ አሃ ኦዋነ ቦቺደ፥ ባረና ቱንሶፖ።

\VS{4}ቃይ አኩዋንነ ገሉዋን ዳቦቴዳ አሳ አሃ ቦቺደካ ባረና ቱንሶፖ።


\par }{\PP \VS{5}“ ‘ቄሳቱ ሀይቄዳዎ ካዮታናዉ ባረንቱ ሁጲያ ሜደቶፕኖ፤ ባረንቱ ቡቻካ ቃንꬃን ቃንጾፕኖ፤ ዎይ ቃይ ባረንቱ ቦላካ ቃንጸሬꬆፕኖ።\XREF{}{{\XO 21:5 }{\XT{ዎጋ 19:27-28፤ ዛረ. 14:1}}}

\VS{6}ኡንቱንቱ ባረንቱ ጾሳዉ ጌሻ ግድኖ፤ ቃይ ባረንቱ ጾሳ ሱንꬃካ ቱንሶፕኖ። አያዉ ጎፐ ኡንቱንቱ መꬍና ጎዳዉ ታማን ጹጊደ ያርሽያ፥ ቁማ ያርሹዋ ሺሽያዋንታ፤ ሄዋ ድራዉ፥ ኡንቱንቱ ጌሻ ግዳናዉ በሴ።


\par }{\PP \VS{7}“ ‘ቃይካ ቄሳቱ ሻርሙጻ ማጫ አሳ፥ ዎዶሮተꬃይ አከት ድጌዳ ማጫ አሳ፥ ዎይ አስናይ የዴዳ ማጫ አሳ አኮፕኖ። አያዉ ጎፐ፥ ቄሳቱ ባረንቱ ጾሳዉ ጌሻ።

\VS{8}ቄሲ ህንተ ጾሳዉ ቁማ ያርሹዋ ሺሽያዋ ግድያ ድራዉ፥ እ ሀራ አሳፐ ዱማቶ። ታን ህንተና ጌሽያ ህንተ መꬍና ጎዳይ ጌሻ ግድያ ድራዉ፥ እካ ጌሻ ግዶ።

\VS{9}አይ ቄስያ ናቶ ግዶፐካ ሻርሙጻደ ባረና ቱንሶፐ፥ ሄና ባረ አዉዋ ካዉሻዱ። እዛ ታማን ጹገታደ ሀይቁ።


\par }{\PP \VS{10}“ ‘ቄስያ ኡባቱዋ ካፑ፥ አ ሁጲያን ኦከትያ ዛይቲ ጉኬዳ ድራዉነ እ ቄሰተꬃ ማዩዋ ማያናዉ ዱማቴዳ አሳ ግድያ ድራዉ፥ ባረ ሁጲያ ብናና ካሎ ዎꬆፖ፤ ዎይ ባረ ማዩዋካ ፔꬎፖ።

\VS{11}አይ አሃ ግዶፐካ፥ ደእያ ሳኣ እ ገሎፖ፤ ሀራይ አቶ ባረ አዉዋ ዎይ ባረ ዳይ አሃ ግዶፐካ፥ ባረና ሄዋን ቱንሶፖ።

\VS{12}አ ጌሻናዉ ኦክያ ጾሳ ዛይቲ አ ቦላን ደእያ ድራዉ፥ ቄሲ ጾሳ ዱንካንያፐ ከሶፖ፤ ጾሳ ዱንካንያካ ቱንሶፖ። ታን መꬍና ጎዳ።


\par }{\PP \VS{13}“ ‘ቄሲ ዎዶሮ ማጫ ናቶ አኮ።

\VS{14}አስናይ ሀይቄዳ ምሽራቶ፥ ዎይ አስናይ የዴዳ ምሽራቶ፥ ዎይ ዎሹማ ምሽራቶ አኮፖ። ሽን ባረ አሳ ግዶፐ ዎዶሮ ማጫ ናቶ ዶሪደ አኮ።

\VS{15}ያናና ꬋዮፐ፥ እ ባረ አሳ ግዶን ባረ ዘረꬃ ግድያ ባረ ናናቱዋ ቱንሳና። ታን አ ጌሽያዌ፥ መꬍና ጎዳ ያጋ’ ” ያጌዳ።


\par }{\PP \VS{16}መꬍና ጎዳይ ሙሳ፥ ሀዋዳን ያጌዳ፤

\VS{17}“ኔን አሮናዉ ሀዋዳን ያጋደ ኦዳ፤ ‘ስንꬃና ይያ ነ ዘረꬃፐ ቦላይ ትላ ግደና አሳይ ኦንነ ቁማ ያርሹዋ ታዉ እማናዉ ሺቆፖ።

\VS{18}አያዉ ጎፐ ቦላይ ትላ ግደና አሳይ ኦንነ ሺቃናዉ በሰና። ቆቃ፥ ዎይ ዎባ፥ ዎይ ደሙ ናርጰቴዳ፥ ዎይ ፓጫ ቦላይ ደእያ አሳይ፥

\VS{19}ዎይ ገድያ ዎይ ኩሽያ ስላይ፥

\VS{20}ዎይ ቁናይ፥ ዎይ ድንኪ፥ ዎይ አይፊ ሳክያ አሳይ፥ ዎይ ፑሱ ኦይቄዳ አሳይ፥ ዎይ እላሁ ኦይቄዳ አሳይ፥ ዎይ ጎይሮ ግድናካ ቦላይ ትላ ግደና አሳይ፥ ኦንነ ሺቆፖ።

\VS{21}ቄስያ አሮና ዛርያፐ ቦላይ ትላ ግደና አሳይ ኦንነ መꬍና ጎዳዉ ታማን ጹግያ ያርሹዋ ሺሻናዉ ሺቆፖ። አዉ ቦላይ ትላ ግደናዋ ግዶዋፐ ህን ባጋን፥ ባረ ጾሳዉ ቁማ ያርሹዋ ሺሻናዉ እ በሰና።

\VS{22}እ ጌሻ ቁማነ ቃይ ጌሻ ኡባፐ እቱዋ ግዴዳ ጌሻ ያርሹዋ ባረ ጾሳ ቁማካ ማናዉ ዳንዳዬ።

\VS{23}ሽን አዉ ቦላይ ትላ ግደና ድራዉ፥ እ ታ ዱንካንያ ቱንሰናዳን፥ ጋርዱዋኮ ዎይ ያርሽያ ሳኣኮ ሺቆፖ። አያዉ ጎፐ፥ ኡንቱንታ ጌሽያዌ ታን መꬍና ጎዳ ያጋ’ ” ያጌዳ።


\par }{\PP \VS{24}ሙሴ አሮናዉ፥ አ አቱማ ናናዉነ እስራኤልያ አሳዉ ኡባዉ ሀዋ ኦዴዳ።




\par }\Chap{22}{\SH እሞታ ጌሻተꬃ
\par }
{\PP \VerseOne{1}መꬍና ጎዳይ ሙሳ ሀዋዳን ያጌዳ፤

\VS{2}“ታ ጌሻ ሱንꬃ ኡንቱንቱ ቱንሰና ማላ፥ እስራኤልያ አሳይ ታዉ ዱማዬዳ እሞታ አሮንነ አ አቱማ ናናይ ቦንቹዋን አኪደ፥ ጌሻተꬃን ናጋና ማላ፥ ኡንቱንቶ ኦዳ። ታን መꬍና ጎዳ።


\par }{\PP \VS{3}“ኡንቱንቶ ሀዋዳን ያጋ፤ ‘ስንꬃና ይያ የለታ ኡባን ህንተ ዛርያፐ ኦንነ ቱን ኡቲደ፥ እስራኤልያ አሳይ መꬍና ጎዳዉ ዱማዬዳ ጌሻ ያርሹዋኮ ሺቆፐ፥ ሄ አሳይ ታ ስንꬃፐ ቦሄቶ። ታን መꬍና ጎዳ።


\par }{\PP \VS{4}“ ‘አሮና ዛርያፐ ዎልቃማ ጋልባ ሀርጊ ደእያ፥ ዎይ ቦላፐ አያይኔካ ጎግያ ኦንነ ጌያና ጋካናዉ፥ ጌሻ ያርሹዋፐ ሞፖ። አሃ ቦቺደ ቱኔዳዋ ዎይ አ አቱማተꬃፐ ዘረꬃይ ጉኬዳ ኡራ ቦችያ ኦንነ ቱና።

\VS{5}ዎይ ቃይ ሳኣና ጎሸትያ፥ ቱንስያዋንታ፥ ዎይ አይ ማላ ቱናተꬃ ግዶፐነ ቱንስያ አሳ ቦችያ ኡራይ፥

\VS{6}ዎይ ሄዋ ማላባ አያነ ቦችያ አሳይ፥ ኦማርስ ጋካናዉ እ ቱና፤ ባረ ቦላ ሃꬃን ሜጨተናን ደኢደ፥ ሄ ጌሻ ያርሹዋፐ እ ማናዉ ኮሸና።

\VS{7}አዋይ ዉልያ ዎደ እ ጌሻ ግዴ፤ ሄዋፐ ጉይያን፥ ሄ ጌሻ ያርሹዋፐ ባረና ጋክያዋ ሞ ጋሱካ ሄዌ አ ቁማ።

\VS{8}ባረዉ ሀይቄዳዋ ዎይ ዶአይ ዎꬌዳ መህያ አሹዋ ሞፖ፤ ሄዌ ቱንስያባ። ታን መꬍና ጎዳ።


\par }{\PP \VS{9}“ ‘ቄሳቱ ታ ዎጋ፤ ናገናን እጾፐ፥ ኡንቱንቱ አ ቱንሲደ አ ናጋራን ሀይቃና። ኡንቱንታ ጌሽያዌ ታና መꬍና ጎዳ።


\par }{\PP \VS{10}“ ‘ሄ ጌሻ ያርሹዋ ቄስያ ሶ አሳፐ አትና፥ ሀራ አሳይ ሞፖ፤ ቄስያ ሶ ዬዳ እማꬃ ግድና፥ ዎይ ቃጻረቲደ ኦꬅያ ቆማ ግድናካ ሞፖ።

\VS{11}ሽን ቄሲ ባረ ብራን ሻሜዳ አይልያ ዎይ አ ሶን የለቴዳ አይሊ ሄ ቁማፐ ሞ።

\VS{12}ቄስያ ግደና ሀራ አሳ ገሌዳ ቄስያ ናታ ሄ ጌሻ ያርሹዋፐ ሙፑ።

\VS{13}ሽን ቄስያ ናታ አስናይ ሀይቂና፥ ዎይ አስናይ የድና፥ ናኣ የለናን ካሰ ባረ ዎዶሮተꬃን ደእያዋዳን ስማደ ባረ አዉዋ ጎለ ዮፐ፥ አ ባረ አዉዋ ጋክያ ቁማፐ ሙ። ሽን ሀራ አሳይ ኦንነ ሄዋፐ ሞፖ።


\par }{\PP \VS{14}“ ‘እት አሳይ ኤረናን ደኢደ ጌሻ ያርሹዋፐ ሞፐ፥ ሄ እ ሜዳ ቁማ ጋትያ ቦላ ጼቱዋፐ ላታሙ ኩሽያ ጉጂደ ቄስያዉ እሞ።

\VS{15}እስራኤልያ አሳይ መꬍና ጎዳዉ ያርሽያ ጌሻ ያርሹዋ ቄሳቱ ቱንሶፕኖ።

\VS{16}ኡንቱንቱ ባረንቱ አሄዳ ጌሻ ያርሹዋ ባረዉ ሚደ፥ ባረንቱ ናጋራን ኦሸታናዳን፥ ቄሳቱ ኦꬃናዉ ኮሸና። አያዉ ጎፐ፥ ኡንቱንታ ጌሽያዌ፥ ታን መꬍና ጎዳ ያጋ’ ” ያጌዳ።


\par }{\SH አከተና ያርሾቱዋ
\par }
{\PP \VS{17}መꬍና ጎዳይ ሙሳ ሀዋዳን ያጌዳ፥

\VS{18}“አሮናዉ፥ አ ናናቶነ እስራኤልያ አሳ ኡባዉ ሀዋዳን ያጋደ ኦዳ፤ ‘እስራኤልያ አሳፐ ግድና ዎይ ኡንቱንቱ ግዶን ደእያ በትያፐ ኦንነ መꬍና ጎዳዉ ጹግያ ያርሹዋ ባረ ዶሱዋን ጮ እምያ ዎይ ባረ ሺቆዋ ጋꬃናዉ ያርሽያ ዎደ፥

\VS{19}ሄ ያርሹ አከታና ማላ፥ ኮሩማፐ ዎይ ዶርሳፐ ዎይ ዴሻፐ ትላ ቦላና ደእያ አቱማዋ ግዶ።

\VS{20}ቦላይ ትላ ግደናዌ አያ ግዶፐነ አከተና ድራዉ፥ ሄዋ ሺሾፓ።
\XREF{}{{\XO 22:20 }{\XT{ዛረ. 17:1}}}


\par }{\PP \VS{21}“ ‘ቃይ ኦና ግዶፐነ ባረ ሺቆዋ ጋꬃናዉ እትፐተꬃ ያርሹዋ ጾሳዉ ያርሽያ ዎደ፥ ዎይ ባረ መህያፐ ባረ ዶሱዋን ጮ እምያ እሞታ መꬍና ጎዳዉ ሺሽያ ዎደ፥ ሄዌ አከታና ማላ እ ትላ ቦላና ደእያዋ ግዶ።

\VS{22}ህንተ መህያፐ ቆቅያ፥ ዎይ መኡዋ፥ ዎይ ጉንዳ፥ ዎይ ጊይያ ማይꬃይ፥ ዎይ ፑሱ፥ ዎይ እላሁ ደእያዋ መꬍና ጎዳዉ ያርሾፕተ፤ ቃይ ታማን ጹግያ ያርሹዋ ኦꬂደካ ያርሽያ ሳኣ ቦላን መꬍና ጎዳዉ ሺሾፕተ።

\VS{23}አ ቦላን ፓጫ መታይ ዎይ ፓጫባይ ደእያ ኮሩማ ዎይ ዶርሳ እት አሳይ ባረ ዶሱዋን ጮ እምያ ያርሾ ሺሻናዉ ዳንዳዬ፤ ሽን ሺቁ ጋꬆ ግዶፐ፥ ሄዌ አከተና።

\VS{24}ሳንግሰቴዳዋ ዎይ ቆጸቴዳዋ ዎይ ካꬃይ ማይቴዳዋ ዎይ ቃንጸቴዳዋ መꬍና ጎዳዉ ያርሾፕተ። ህንተ ጋድያን ሄዋ ማላባ ኦꬆፕተ።

\VS{25}ህንተ ግዶን ደእያ አላጋ አሳቱዋፐ አኬዳ ሄዋ ማላ መህያካ ህንተ ጾሳዉ ቁማ ኦꬂደ ሺሾፕተ። ኡንቱንቱ ቦላይ ትላ ግደናዋ ጋሱዋን ኡንቱንቱን ፖኩ ደእያ ድራዉ፥ ኡንቱንቱ ህንተ ድራዉ አከትክኖ’ ያጋ” ያጌዳ።


\par }{\PP \VS{26}ቃይካ መꬍና ጎዳይ ሙሳ ሀዋዳን ያጌዳ፥

\VS{27}“ሚዛ ማራይ ዎይ ዶርሳ ማራይ ዎይ ዴሻ ማራይ የለትያ ዎደ፥ ላፑን ጋላሳ ባረ ዳይና ጋምኦ። ሆስፑንꬃ ጋላሳፐ ዶሚደ፥ መꬍና ጎዳዉ ታማን ጹጊደ ሺሽያ ያርሾ ኦꬂደ ሺሻናዉ ዳንዳየቴ።

\VS{28}ምያቶ፥ ዶርሳቶ፥ ዎይ ዴሻቶ እ ማራና እት ጋላስ ሹኮፕተ።


\par }{\PP \VS{29}“ህንተ ጋላታ ያርሹዋ መꬍና ጎዳዉ ሺሽያ ዎደ፥ ህንተ ያርሹ አከታናዳን ያርሽተ።

\VS{30}ሄ ያርሹ ሄ ጋላስካ ሜተታናዉ ኮሼ፤ አፐ አያነ ዎንትዉ አሾፕተ። ታን መꬍና ጎዳ።


\par }{\PP \VS{31}“ታ አዛዙዋ ናግተነ ኦꬅተ። ታን መꬍና ጎዳ።

\VS{32}ቃይ ታ ጌሻ ሱንꬃ ህንተ ቱንሶፕተ፤ እስራኤልያ አሳ ግዶን ታን ጌሻ ግድያዌ ኤረታናዉ በሴ። ህንተና ጌሽያዌ፥ ታን መꬍና ጎዳ።

\VS{33}ህንተዉ ጾሳ ግዳናዉ፥ ህንተና ግብጼ ጋድያፐ ከሴዳዌ ታና። ታን መꬍና ጎዳ” ያጌዳ።




\par }\Chap{23}{\SH አማኑዋ ባላ ቦንችያ ማራ
\par }
{\PP \VerseOne{1}መꬍና ጎዳይ ሙሳ ሀዋዳን ያጌዳ፤

\VS{2}“እስራኤልያ አሳዉ ሀዋዳን ያጋደ ኦዳ፤ ‘ጌሻ ሺቁዋ ግ አዋዪደ፥ ህንተ ቦንቻናዉ በስያ ኬረቴዳ መꬍና ጎዳ ባላቱ ሀዋንታ።


\par }{\PP \VS{3}“ ‘ህንተ ኡሱፑን ጋላሳ ኦሱዋ ኦꬂታ፤ ሽን ላፑንꬃ ጋላስ ህንተ ሸምፕያ ሳምባታ ጋላሳ፤ ሄ ጋላሳን ጌሻ ሺቁዋ ሺቅተ፤ አያ ኦሶነ ኦꬆፕተ፤ ህንተ ደእያ ሳኣን ኡባን ሄዌ መꬍና ጎዳዉ ሳምባታ።
\XREF{}{{\XO 23:3 }{\XT{ከሳ 20:8-10፤ 23:12፤ 31:15፤ 34:21፤ 35:2፤ ዛረ. 5:12-14}}}


\par }{\SH ፓስጋ ባላነ ማጋገ ኡክꬃ ባላ
\par }
{\R (ፓይ. 28:16-25)

\par }{\PP \VS{4}“ ‘ኡንቱንቱ ዎድያን ዎድያን ጌሻ ሺቁዋ ኦꬅ አዋዪደ ህንተ ቦንቻናዉ በስያ መꬍና ጎዳ ባላቱ ሀዋንታ።

\VS{5}ኮይሮ አግናን ታማነ ኦይደንꬆ ጋላስ ሳአይ ኦማርስያ ዎደ፥ መꬍና ጎዳ ፓስጋይ ዶሜ።
\XREF{}{{\XO 23:5 }{\XT{ከሳ 12:1-13፤ ዛረ. 16:1-2}}}


\par }{\PP \VS{6}“ ‘ቃይ ሄ አግናንካ ታማነ እቼሸንꬆ ጋላሳይ መꬍና ጎዳ ማጋገ ኡክꬃ ባላ ጋላሳ፤ ሄዋ ድራዉ ላፑን ጋላሳቱዋን እርሹ ገልቤና ኡክꬃ ሚተ።
\XREF{}{{\XO 23:6 }{\XT{ከሳ 12:14-20፤ 23:15፤ 34:18፤ ዛረ. 16:3-8}}}

\VS{7}ሄ ጋላሳቱዋፐ ኮይሮ ጋላሳን ጌሻ ሺቁዋ ሺቅተ፤ ዳቡርስያ ኦሱዋ አያነ ኦꬆፕተ።

\VS{8}ላፑን ጋላሳ ኡባ መꬍና ጎዳዉ ታማን ጹግያ ያርሹዋ ሺሽተ፤ ላፑንꬃ ጋላሳን ቃይ ጌሻ ሺቁዋ ሺቅተ፤ ዳቡርስያ ኦሱዋ አያነ ኦꬆፕተ’ ያጋ” ያጌዳ።


\par }{\SH ባይራ ካꬃ
\par }
{\PP \VS{9}መꬍና ጎዳይ ሙሳ ሀዋዳን ያጌዳ፤

\VS{10}“እስራኤልያ አሳዉ ሀዋዳን ያጋደ ኦዳ፤ ‘ታን ህንተንቶ እምያ ቢታ ገሊደ፥ ህንተ ካꬃ ጫክያ ዎደ፥ ሄ ካꬃዉ ኮይሮ አይፍያ ምርቂያ ቄስያኮ አክ ዪተ።

\VS{11}መꬍና ጎዳይ ህንተዋ አካና ማላ፥ ሳምባታ ዎንተꬃ ጋላስ ቄሲ ሄ ምርቂያ ጾሳ ስንꬃን ቃꬆ።

\VS{12}ሄ ህንተ ምርቂያ ቃꬄዳ ጋላስ ትላ ቦላና ደእያ እት ላይꬃ ዶርሳ ኦርግያ ጹግያ ያርሹዋ ኦꬂደ መꬍና ጎዳዉ ሺሽተ።

\VS{13}ሄ ያርሹዋና እትፐ ዎጋራ ዛይትያን ሙናቀቴዳ ላኡ ኪሎ ግራመ ሎኦ ꬊልያ ካꬃ ያርሹዋ ኦꬂደ ሺሽተ፤ ሄዌ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ግዳናዋ፤ ሄዋናካ ቃይ እትፐ እት ሊትሮ ግድያ ዎይንያ ኤሳ ሺሽተ።

\VS{14}ሀ ያርሹዋ ህንተ ህንተ ጾሳዉ ሺሽያ ጋላሳይ ጋካናዉ፥ ኦራꬃ ጋኬዳ ካꬃፐ ኡክꬃ፥ ዎይ ጺጻ ግድና፥ ቃይያ ግድናካ ሞፕተ። ሀዌ ህንተ ደእያ ሳኣን ኡባን ስንꬃና ይያ የለታዉ ኡባዉ መꬍናዉ ዎጋ።


\par }{\SH ሳምንታቱዋ ባላ
\par }
{\R (ፓይ. 28:26-31)

\par }{\PP \VS{15}“ ‘ህንተ ቃꬅያ ያርሹዋ ምርቂያ አሄዳ ሳምባታ ዎንተꬃፐ ዶሚደ፥ ላፑን ሳምንታ ኩመንꬃ ፓይድተ።
\XREF{}{{\XO 23:15 }{\XT{ከሳ 23:16፤ 34:22፤ ዛረ. 16:9-12}}}

\VS{16}ላፑንꬃ ሳምባታ ዎንተꬃ ጋላሳይ ጋካናዉ፥ እሻታሙ ጋላሳ ፓይዲደ፥ ኦራꬃ ጋኬዳ ካꬃ ያርሹዋ መꬍና ጎዳዉ ሺሽተ።

\VS{17}ህንተ አቅያ ሳኣፐ ላኡ ኪሎ ግራመ ግድያ ሎኦ ꬊልያፐ እርሹዋ የጊደ ኡኬዳ ላኡ ኡክꬃ ቃꬃናዉ አክ ዪተ። ሄዌ ኮይሮ ጋኬዳ ካꬃ አይፍያፐ መꬍና ጎዳዉ ያርሹዋ ግዴ።

\VS{18}ሄ ኡክꬃና እትፐ ትላ ቦላና ደእያ እት ላይꬃ ግዴዳ ላፑን ዶርሳ ማራቱዋ፥ እት ኮሩማነ ላኡ ዶርሳ ኦርገቱዋ ሺሽተ። ካꬃ ያርሹዋናነ ኡሻ ያርሹዋና እትፐ መꬍና ጎዳዉ ታማን ጹግያ፥ ሳዉዋ ቶሹኩ ግያ ያርሹዋ ኦꬂደ ያርሽተ።

\VS{19}ቃይ እት ዴሻ ኦርግያ ናጋራ ያርሾ፥ እት ላይꬃ ግዴዳ ላኡ ዶርሳ ኦርገቱዋካ እትፐተꬃ ያርሾ ሺሽተ።


\par }{\PP \VS{20}“ ‘ቄሲ ሄ ኮይሮ ጋኬዳ ካꬃ አይፍያ ኡክꬃነ ሄ ላኡ ዶርሳቱዋ ቃꬅያ ያርሹዋ ኦꬂደ፥ መꬍና ጎዳ ስንꬃን ቃꬄ፤ ሄዋንቱ መꬍና ጎዳዉ ጌሻ፤ ቃይ ቄስያዉካ ግሹዋ።

\VS{21}ሄ ጋላስካ አዋዪደ ጌሻ ሺቁዋ ሺቅተ፤ ዳቡርስያ ኦሶ አያነ ኦꬆፕተ። ሀዌ ህንተ ደእያ ሳን ኡባን ስንꬃና ይያ የለታዉ ኡባዉ መꬍናዉ ዎጋ።


\par }{\PP \VS{22}“ ‘ህንተ ጋድያን ሞኬዳ ካꬃ ህንተ ጫክያ ዎደ፥ ህንተ ሾይቃ ጋጻ ጋካናዉ ጫኮፕተ፤ ጫክሽን አትያ ቃርምያካ ቆሮፕተ፤ ሄዋ ህዬሳቶነ በተቶ አግ ባሽተ። ታን፥ መꬍና ጎዳይ፥ ህንተ ጾሳ’ ያጋ” ያጌዳ።
\XREF{}{{\XO 23:22 }{\XT{ዎጋ 19:9-10፤ ዛረ. 24:19-22}}}


\par }{\SH ማላካታ ፑንያ ባላ
\par }
{\R (ፓይ. 29:1-6)

\par }{\PP \VS{23}መꬍና ጎዳይ ሙሳ ሀዋዳን ያጌዳ፥

\VS{24}“እስራኤልያ አሳዉ ሀዋዳን ያጋደ ኦዳ፤ ‘ላፑንꬃ አግናን ኮይሮ ጋላሳ ሸምፖ ጋላሳ ኦꬂደ ቦንችተ፤ ሀሳይሱዋ ማላካታይካ ፑነትያ ዎደ፥ ጌሻ ሺቁዋ ሺቅተ።

\VS{25}ሄ ጋላሳን መꬍና ጎዳዉ ታማን ጹግያ ያርሹዋ ሺሽተፐ አትና፥ ዳቡርስያ ኦሱዋ አያነ ኦꬆፕተ’ ያጋ” ያጌዳ።


\par }{\SH ናጋራ አቶ ጊስያ ጋላሳ
\par }
{\R (ፓይ. 29:7-11)

\par }{\PP \VS{26}መꬍና ጎዳይ ሙሳ ሀዋዳን ያጌዳ፥
\XREF{}{{\XO 23:26 }{\XT{ዎጋ 16:29-34}}}

\VS{27}“ሀ ላፑንꬃ አግናዉ ታማንꬃ ጋላሳይ ናጋራ አቶ ጊስያ ጋላሳ፤ ሄ ጋላስ ጌሻ ሺቁዋ ሺቅተ፤ ቃይ ህንተ ሁጲያ ካዉሽተ፤ ያቲደ መꬍና ጎዳዉ ታማን ጹግያ ያርሹዋ ሺሽተ።

\VS{28}ሄ ጋላሳይ መꬍና ጎዳ ህንተ ጾሳ ስንꬃን ህንተ ናጋራይ አቶ ጌተታና ማላ፥ ህንተ ናጋራ አቶ ጊስያ ጋላሳ ግድያ ድራዉ፥ ሄ ጋላስ አይ ኦሱዋነ ኦꬆፕተ።

\VS{29}ሄ ጋላስ ባረናተꬃ ካዉሸና አሳይ ኦንነ ባረ አሳ ግዶፐ ቦሄቶ።

\VS{30}ሄ ጋላስ አያ ኦሱዋ ግዶፐነ ኦꬅያ አሳ ታን አ አሳ ግዶፐ ꬋይሳና።

\VS{31}ሄ ጋላስ አይ ኦሱዋነ ኦꬆፕተ። ሀዌ ህንተ ደእያ ሳን ኡባን ስንꬃና ይያ የለታዉ ኡባዉ መꬍናዉ ዎጋ።

\VS{32}ሄዌ ህንተ ዋና ሸምፑዋ ሸምፕያ ሳምባታ ጋላሳ። ሄ ጋላሳን ህንተ ሁጲያ ካዉሽተ። ሄ አግናን ኡዱፑንꬃ ጋላሳን ኦማርሳፐ ዶሚደ፥ ታማንꬃ ጋላሳ ኦማርሳይ ጋካናዉ፥ ህንተ ሳምባታ ቦንችተ” ያጌዳ።


\par }{\SH ዳስያ ባላ
\par }
{\R (ፓይ. 29:12-40)

\par }{\PP \VS{33}መꬍና ጎዳይ ሙሳ ሀዋዳን ያጌዳ፥
\XREF{}{{\XO 23:33 }{\XT{ዛረ. 16:13-15}}}

\VS{34}“እስራኤልያ አሳዉ ሀዋዳን ያጋደ ኦዳ፤ ‘ሀ ላፑንꬃ አግናን ታማነ እቼሸንꬆ ጋላሳፐ ዶሚደ፥ ላፑን ጋላሳይ መꬍና ጎዳዉ ዳስያ ባላ።

\VS{35}ሄ ጋላሳቱዋፐ ኮይሮ ጋላሳን ጌሻ ሺቁዋ ሺቅተ፤ ዳቡርስያ ኦሱዋ አያነ ኦꬆፕተ።

\VS{36}ላፑን ጋላሳን ኡባን መꬍና ጎዳዉ ታማን ጹግያ ያርሹዋ ሺሽተ፤ ሆስፑንꬃ ጋላሳን ቃይ ጌሻ ሺቁዋ ሺቅተ፤ መꬍና ጎዳዉ ታማን ያርሽያ ያርሹዋካ ሺሽተ። ሄ ጋላሳይ ህንተ ሺቁዋ ፖልያ ጋላሳ ግድያ ድራዉ፥ ዳቡርስያ ኦሱዋ አያነ ኦꬆፕተ።


\par }{\PP \VS{37}“ ‘ታማን ጹግያ ያርሹዋነ ካꬃ ያርሹዋ፥ ቃይ ሀራ ያርሾቱዋ ኡባነ ኡሻ ያርሹዋ፥ ኮሽያዋ ኬና ኬሬዳ ጋላሳን መꬍና ጎዳዉ ሺሻናዉ፥ ህንተ ጌሻ ሺቁዋ ኦꬂደ አዋያና መꬍና ጎዳ ባላቱ ሀዋንታ።

\VS{38}ሀ ባላቱ መꬍና ጎዳ ሳምባታቱዋፐ፥ ህንተ እሞታ ኦꬂደ መꬍና ጎዳዉ እምያዋንቱፐ፥ ሺቁዋ ጋꬅያዋንቱፐነ ህንተ ህንተ ዶሱዋን ጮ እምያዉንቱፐ ዱማ።


\par }{\PP \VS{39}“ ‘ላፑንꬃ አግናን ታማነ እቼሸንꬆ ጋላሳን ህንተ ጋድያን ሞኬዳዋ ጫኪደ ሺሼዳዋፐ ጉይያን፥ መꬍና ጎዳ ባላ ላፑን ጋላሳ ቦንችተ፤ ኮይሮ ጋላሳይነ ሆስፑንꬃ ጋላሳይ ህንተንቶ ዋና ሸምፖ ጋላሳ።

\VS{40}ኮይሮ ጋላሳን ሎኦ ምꬃ አይፍያፐ፥ ዛምባ ታሽያፐ፥ እርጻ ሀይꬃና ደእያ ምꬃ ታሽያፐነ ሻፋ ማታን ድጭያ ሌኦ ታሽያፐ አኪደ፥ መꬍና ጎዳ ህንተ ጾሳ ስንꬃን ናሸቲደ፥ ላፑን ጋላሳ ባላ ቦንችተ።

\VS{41}ሄ ባላ ላይꬃን ላይꬃን ላፑን ጋላሳ መꬍና ጎዳዉ ቦንችተ። ሄዌ ስንꬃና ይያ የለታዉ ኡባዉ መꬍናዉ ዎጋ። ህንተ ሄዋ ላፑንꬃ አግናን ቦንችተ።

\VS{42}ሄ ላፑን ጋላሳ ህንተ ዳስያን ደእተ፤ እስራኤልያ ቢታ አሳ ግድያ ኡባይ ዳስያን ደእተ።

\VS{43}ሄዌ ስንꬃና ይያ የለታይ ኡባይ እስራኤልያ አሳ ታን ግብጼፐ ከሴዳ ዎደ፥ ኡንቱንቱ ዳስያን ደአናዳን ኦꬄዳዋ ኤራናሳ። ታን መꬍና ጎዳ ህንተ ጾሳ’ ያጋ” ያጌዳ።


\par }{\PP \VS{44}ሄዋዳን ኦꬂደ፥ ሙሴ መꬍና ጎዳ ባላቱዋ ቦንችያ ዎጋ እስራኤልያ አሳዉ ኦዴዳ።




\par }\Chap{24}{\SH ጾምፐቱዋ ናጉዋ
\par }
{\R (ከሳ 27:20-21)

\par }{\PP \VerseOne{1}መꬍና ጎዳይ ሙሳ ሀዋዳን ያጌዳ፥

\VS{2}“ጾምፒ ቶኤናን ኤጺደ ደአና ማላ፥ አሳይ ኮሽያ ዛይትያ ዎጋራ ቴራ ጫዲደ ጉምእና ከስያ ጌሻ ነዉ አሀና ማላ፥ እስራኤላቱዋ አዛዛ።

\VS{3}መꬍና ጎዳ ዱንካንያ ግዶን ደእያ ማርካተꬃ ጋርዱዋፐ ካረ ባጋና፥ ኦማርሳፐ ዎንታ ጋካናዉ፥ አሮን መꬍና ጎዳ ስንꬃን ሄ ጾምፕያ ኡባ ዎደ ኤꬆ። ስንꬃና ይያ የለታዉ ኡባዉ ሄዌ መꬍናዉ ዎጋ።

\VS{4}ጾምፕያ ዎꬅያ፥ ዋላካይ ባይና ዎርቃ ባላ ቦላ ደእያ ጾምፐቱ መꬍና ጎዳ ስንꬃን ኡባ ዎደ ኤጻናዳን አሮን ናጎ።


\par }{\SH ጾሳዉ ሺሽያ ኡክꬃ
\par }
{\PP \VS{5}“ላታማነ ኦይዱ ኪሎ ግራመ ግድያ ሊቆ ꬊልያ አካደ ታማነ ላኡ ኡክꬃ ኡካ።
\XREF{}{{\XO 24:5 }{\XT{ከሳ 25:30}}}

\VS{6}ሄ ኡክꬃቱዋ ኡሱፑናቱዋ እቱዋ እቱዋ ቦላ ኡሱፑናቱዋ እቱዋ እቱዋ ቦላን መꬍና ጎዳ ስንꬃን ደእያ ዋላካይ ባይና ዎርቃ ጻራጴዛ ቦላን ዎꬃ።

\VS{7}መꬍና ጎዳዉ ታማን ጹጋናዉ ሺሼዳ ቁማ ያርሹዋ ግድያዋ ኤርሳናዉ፥ ላኡ ማራቱዋ ማታን ማታን ጌሻ እጻና ሀሳይስያዋ ኦꬃደ ዎꬃ።

\VS{8}ሀ ኡክꬃ ሳምባታን ሳምባታን ኡባ ዎደ አሮን መꬍና ጎዳ ስንꬃን እስራኤልያ አሳ ድራዉ ዎꬆ። ሄዌ እስራኤልያ አሳይ ኡባ ዎደ ኦꬃናዉ ኮሽያ ቃላ ጫቁዋ።

\VS{9}ሄዌ አሮናዉነ አ አቱማ ናናቶ እመቶ፤ እ መꬍና ጎዳዉ ታማን ጹግያ ያርሹዋፐ ዎጋዳን አሮናነ አ ናናቱዋ ጋክያ ኡባፐ ጌሻ ግዴዳ ያርሹዋፐ እቱዋ ግድያ ጌሻ ያርሹዋ ግድያ ድራዉ፥ ኡንቱንቱ ሄዋ ጌሻ ሳኣን ሚኖ” ያጌዳ።
\XREF{}{{\XO 24:9 }{\XT{ማቶሳ 12:4፤ ማር. 2:26፤ ሉቃሳ 6:4}}}


\par }{\SH ልከነ ሱረ ፕርዳ ሌምሱዋ
\par }
{\PP \VS{10}አታ እስራኤልያ አሳ፥ አዉ ቃይ ግብጼ አሳ ግድያ እት ብታኒ ደኤ። እት ጋላስ እ ሀራ እስራኤልያ አሳ ግድያ እቱዋና ዱንካኔዳ ሳኣን ዋቴዳ።

\VS{11}ሀ አዉ አታ እስራኤልያ አሳ ግዴዳ ብታኒ ዋታ ግዶን ጾሳ ሱንꬃ ሸቄዳ። ያትና አ ሙሴኮ አሄድኖ። ሄ ብታንያ አታ ዳና ያራ ግድያ ጺብራ ናቶ። እ ሱንꬃይካ ሻሎሚቶ።

\VS{12}ሀ ብታንያ ዋታነንቶ መꬍና ጎዳ ሸኒ ኡንቱንቶ ቆንጫና ጋካናዉ፥ ኡንቱንቱ አ ቃሾ ጎልያን ዎꬄድኖ።


\par }{\PP \VS{13}መꬍና ጎዳይ ሙሳ ሀዋዳን ያጌዳ፥

\VS{14}“ሄ ሸቀዳ ብታንያ ዱንካኔዳ ሳኣፐ ጋጻ ከሳ፤ እ ሸቅሽን ስሴዳ አሳይ ኡባይ ባረንቱ ኩሽያ አ ሁጲያ ቦላን ዎꬅኖ፤ ያቶፐ እስራኤልያ አሳ ማባራይ ኡባይ አ ሹቻን ጫዲደ ዎꬎ።

\VS{15}እስራኤልያ አሳዉ ሀዋዳን ያጋደ ኦዳ፤ አይ አሳይነ ባረ ጾሳ ሸቆፐ፥ እ ባረ ናጋራን ኦሸቴ።

\VS{16}መꬍና ጎዳ ሱንꬃ ሸቂያ አሳይ ሀይቆ፤ እስራኤልያ አሳ ማባራይ ኡባይ አ ሹቻን ጫዶ። በቲደ ዬዳዋ ግድና ዎይ ቢታ አሳ ግድናካ መꬍና ጎዳ ሱንꬃ ሸቆፐ ሀይቆ።


\par }{\PP \VS{17}“ ‘አሳ ዎꬍያ አሳይ ሀይቆ።
\XREF{}{{\XO 24:17 }{\XT{ከሳ 21:12}}}

\VS{18}አሳ መህያ ዎꬍያ አሳይ ኦንነ ባረ ዎꬌዳ መህያ ድራዉ ፓጻ መህያ ጭጎ።

\VS{19}እት አሳይ ባረ ሾሩዋ ቆሆፐ፥ እ ኦꬄዳዋዳን አ ቦላንካ ኦሰቶ።

\VS{20}መንꬆፐ መኦ፤ አይፍያ ድራዉ አይፍያ፤ አቻ ድራዉ አቻ። አሳ ቦላን ቆሁዋ ጋꬄዳ ኦንካ እ ጋꬄዳ ቆሁዋ ማላይ አ ቦላንካ ጋኮ።
\XREF{}{{\XO 24:20 }{\XT{ከሳ 21:23-25፤ ዛረ. 19:21፤ ማቶሳ 5:38}}}

\VS{21}መህያ ዎꬌዳ አሳይ መህያ ጭጎ፤ ሽን አሳ ዎꬌዳ አሳይ ሀይቆ።

\VS{22}በትያዉካ እስራኤልያ አሳዉ ህጊ እት ማላ ግዶ፤ አያዉ ጎፐ ታን መꬍና ጎዳ ህንተ ጾሳ’ ያጋ” ያጌዳ።
\XREF{}{{\XO 24:22 }{\XT{ፓይ. 15:16}}}


\par }{\PP \VS{23}ሄዋ ኡባ ሙሴ እስራኤልያ አሳዉ ኡባዉ ኦዴዳ፤ ኡንቱንቱ ሄ ሸቀዳ ብታንያ ዱንካኔዳ ሳኣፐ ጋጻ ከሲደ፥ ሹቻን ጫዲደ ዎꬌድኖ። ያቲደ እስራኤልያ አሳይ መꬍና ጎዳይ ሙሳ አዛዜዳዋዳን ኦꬄድኖ።




\par }\Chap{25}{\SH ሳምባታ ላይꬃ
\par }
{\R (ዛረ. 15:1-11)

\par }{\PP \VerseOne{1}ሲና ደርያ ቦላን መꬍና ጎዳይ ሙሴዉ ሀዋዳን ያጌዳ፤
\XREF{}{{\XO 25:1 }{\XT{ከሳ 23:10-11}}}

\VS{2}“ኔን እስራኤልያ አሳዉ ሀዋዳን ያጋደ ኦዳ፤ ‘ታን ህንተንቶ እምያ ቢታ ህንተ ገልያ ዎደ፥ ቢታይካ መꬍና ጎዳ ሳምባታ ቦንቾ።

\VS{3}ኡሱፑን ላይꬃ ኩመንꬃ ህንተ ሾይቃን ዘርተ፤ ቃይ ኡሱፑን ላይꬃ ኩመንꬃካ ህንተ ዎይንያ ቱራ ጼራ ጹንቂተ፤ አ አይፍያካ ማጽ አክተ።

\VS{4}ሽን ላፑንꬃ ላይꬃይ ቢታዉ ሸምፖ ሳምባታ፤ ሄዌ መꬍና ጎዳዉካ ሳምባታ። ሄ ላፑንꬃ ላይꬃን ህንተ ሾይቃን ዘሮፕተ፤ ህንተ ዎይንያ ጼራካ ጹንቆፕተ።

\VS{5}ህንተ ጋድያን አዛባ ግዲደ ሞክያዋካ ጫኮፕተ፤ ቃይ ጹንቀናን ደእሽን ጮ አይፌዳ ዎይንያካ ሺሾፕተ። ሄ ላይꬃይ ቢታዉ ኡባና ሸምፖ ላይꬃ ግዶ።

\VS{6-7}ሄ ሳምባታ ላይꬃን ቢታይ ኦሰታና ꬋዮፐ ህንተንቶ፥ ህንተ ማጫነ አቱማ ቆማቶ፥ ህንተንቶ ከራ ኦꬅያዋንቶ፥ በቲደ ዪደ ህንተናና ደእያዋንቶ፥ ህንተ መህያዉነ ህንተ ጋድያን ደእያ ዶአቶ ግድያ ቁማ እማና፤ ቢታይ ሞክያባይ ኡባይ ሜተቶ።


\par }{\SH ማሮተꬃ ላይꬃ
\par }
{\PP \VS{8}“ ‘ላይꬃቱዋ ግዶን ደእያ ላፑን ሳምባታቱዋ ፓይዳ፤ ላፑን ሳምባታቱዋ ላይꬃ ፓይዱ ላፑ ገደ ላፑና፤ ሄዌካ ኦይታማነ ኡዱፑን ላይꬃ።

\VS{9}ሄዋፐ ጉይያን፥ ላፑንꬃ አግናን፥ ታማንꬃ ጋላሳን ቦንቼትያ ናጋራ አቶ ጊስያ ጋላሳን ማላካታ ፑንያ አሳ ህንተ ጋድያን ኡባን ኪትተ።

\VS{10}እሻታማንꬆ ላይꬃ ዱማዪደ፥ ሄ ጋድያን ደእያ ኡባዉ ላአተꬃ አዋይተ። ሄዌ ህንተንቶ እሻታማንꬆ ላይꬃ ባላ። ሄ ዎድያን ህንተ ኡባይካ ህንተ ጋድያዉነ ህንተ ያራዉ ያራዉ ስምተ።

\VS{11}ሄ ላይꬃይ ህንተንቶ እሻታማንꬆ ላይꬃ ባላ። ሄ ላይꬃን ዘሮፕተ፤ አዛባ ግዲደ ሞኬዳዋካ ጫኮፕተ፤ ቃይ ህንተ አ ጼራ ጹንቀናን አይፌዳ ዎይንያ አይፍያካ ሺሾፕተ።

\VS{12}ሄዌ እሻታማንꬆ ላይꬃ ባላ ግድያ ድራዉ፥ እ ህንተንቶ ጌሻ፤ ጎሸናን ጮ ደምባን ሞኬዳዋ ሚተ።


\par }{\PP \VS{13}“ ‘ሀ እሻታማንꬆ ላይꬃ ባላ ዎደ አሳይ ኡባይ ባረ ጋድያ ስሞ።


\par }{\PP \VS{14}“ ‘ህንተ ህንተ ሾሩዋፐ ጋድያ ሻሞፐ፥ ዎይ ቃይ አዉ ዛልኦፐ፥ እቱ እቱዋ ጭሞፕተ።

\VS{15}ህንተ እሻታማንꬆ ላይꬃ ባላፐ ጉይያን ደእያ ላይꬃቱዋ ፓይዱዋዳን ህንተ ሾሩዋፐ ሻምተ፤ ህንተ ሾሩካ ቃይ ጋዲ ካꬃ ሞካናዉ ደእያ ላይꬃቱዋ ፓይዱዋዳን ዛልኦ።

\VS{16}ላይꬃቱዋ ፓይዱ ዳሮ ግዶፐ፥ ጋቲ ዳሬ፤ ላይꬃቱዋ ፓይዱ ጉጾፐ፥ ጋቲካ ጉጼ። አያዉ ጎፐ፥ ህንተ ጫካና ካꬃ ጫካ ፓይዱዋዳን ህንተ ሾሩ ህንተንቶ ዛልኤ።

\VS{17}ህንተ እቱ እቱዋ ጭሞፕተ፤ ሽን ህንተ ህንተ ጾሳዉ ያይተ። ታን መꬍና ጎዳይ፥ ህንተ ጾሳ።


\par }{\SH ላፑንꬃ ላይꬃ መቱዋ
\par }
{\PP \VS{18}“ ‘ታ አዛዙዋ ኦꬅተ፤ ታ ህግያካ ናግተነ ኦꬅተ፤ ያቶፐ ህንተ ሀ ጋድያን ሳሮተꬃን ደአና።

\VS{19}ቢታይ ባረ አይፍያ ህንተንቶ እማና፤ ህንተ ካላና ጋካናዉ ማና፤ ቃይ ሄ ቢታንካ ህንተ ሳሮተꬃን ደአና።

\VS{20}ህንተ፥ “ኑን ዘራና ꬋዮፐ፥ ቃይ ካꬃካ ጫኪደ ሺሻና ꬋዮፐ፥ ላፑንꬃ ላይꬃን አያ ማኔ?” ጎፐ፥

\VS{21}ታን ኡሱፑንꬃ ላይꬃን ታ አንጁዋ ህንተ ቦላን ኪታና፤ ያቶፐ ቢታይ ሄዙ ላይꬃዉ ግድያ አይፍያ አይፋና።

\VS{22}ሆስፑንꬃ ላይꬃን ህንተ ህንተ ጋድያን ዘርያ ዎደካ፥ ካሰ ሻቻ ካꬃ ማና፤ ቃይ ህንተ ዘርያ ካꬃ አይፍያ ኡዱፑንꬃ ላይꬃን ሺሻና ጋካናዉካ፥ ሻቻ ካꬃ ማና።


\par }{\SH አቁዋ ዛርያ ዎጋ
\par }
{\PP \VS{23}“ ‘ቢታይ ታዋ ግድያ ድራዉነ ህንተካ ሀ ጋድያን እማꬃነ በተ ግዲደ ደእያ ድራዉ፥ ቢታ ላኤንꬆ ስመናዳን ባይዞፕተ።

\VS{24}ህንተ ኦይቄዳ ጋድያን ኡባን ደእያ ጋድያ ጎዳቱ ዎዛና ማላ፥ ኡንቱንቱ ማታ ናጋናዉ ኮሼ።


\par }{\PP \VS{25}“ ‘ነ እሻይ ህዬሲደ ባረ ጋድያፐ ዛልኦፐ፥ አዉ ማታትያ ዳቡ ዪደ፥ ሄ ጋድያ አዉ ዎዞ።

\VS{26}አዉ ሄ ጋድያ ዎዝያ ዳቡ ꬋዮፐ፥ ቃይ እካ ስም ዱረቲደ ዎዝያ ሚሻ ደሞፐ፥

\VS{27}ባረ ዛልኤዳ ዎድያፐ ዶሚደ ደእያ ላይꬃ ፓይዲደ፥ አቴዳ ላይꬃ ሚሻ ሻሜዳዎ ዛሮ፤ ያቲደ እ ባረ ጋድያዉ ስሞ።

\VS{28}ሽን አዉ ሄ ጋድያ ዎዛናዉ ግድያ ሻሉ ꬋዮፐ፥ እሻታማንꬆ ላይꬃ ባላይ ጋካናዉ ጋዲ ሻሜዳ ብታንያ ኩሽያን ጋምኦ፤ እሻታማንꬆ ላይꬃ ባላ ዎደ፥ አ ጋዲ አዉ ስሞ፤ እካ ባረ ጋድያዉ ስሞ።


\par }{\PP \VS{29}“ ‘ግምበት ኡቴዳ ካታማ ግዶን እት አሳይ ደእያ ጎልያ ሀራ ኡራዉ ዛልኦፐ፥ እ ዛልኦሳፐ ቢደ እት ላይꬃ ጋካናዉ ደእያ ዎድያን ዛሪደ ዎዛናዉ አዉ ማታይ ደኤ።

\VS{30}እት ላይꬃ ኩመንꬃ ግዶን ዎዛና ꬋዮፐ፥ ሄ ግምበቴዳ ካታማ ግዶን ደእያ ጎሊ ሻሜዳዎ ናኣ ናአዉ መꬍናዉ አዋ ግዴ። እሻታማንꬆ ላይꬃ ባላ ዎደካ ስመና።

\VS{31}ሽን ግምበትቤና ሄራቱዋን ደእያ ጎለቱ ሾይቃ ማላ። ኡንቱንቱ ዎዘቲኖ፤ እሻታማንꬆ ላይꬃ ባላ ዎደካ ዛልኤዳዎ ስሚኖ።


\par }{\PP \VS{32}“ ‘ግዶፐነ ሌዋቱዋ ካታማቱዋን ደእያ ባረንቱ ጎልያ ሌዋቱ ባረንቱ ኮዬዳ ዎድያን ዎዝ አካናዉ ዳንዳዪኖ።

\VS{33}ሌዋቱዋፐ እት አሳይ ኡንቱንቱ ካታማ ግዶን ደእያ ጎልያ ዛልኢደ ዎዛና ꬋዮፐ፥ ሄ ኡንቱንቱ ካታማ ግዶን ደእያ ጎሊ እሻታማንꬆ ላይꬃ ባላ ዎደ ስሜ። አያዉ ጎፐ፥ ሌዋቱዋ ካታማ ግዶን ደእያ ጎለቱ እስራኤልያ አሳ ግዶን ሌዋቶ አቆ።

\VS{34}ሽን ኡንቱንቱ ካታማ ዩሹዋን ኡንቱንቱ ኡባዉ እትፐ ደእያ ቢታይ ኡንቱንቶ መꬍናዉ አቆ ግድያ ድራዉ ዛልኤተና።


\par }{\SH ማንቄዳ አሳዉ ታልእያዋ
\par }
{\PP \VS{35}“ ‘ቃይ ነ እሻይ ህዬሲደ ባረና ዳንዳያና ꬋዮፐ፥ እማꬃዳንነ በትያዳን እ ኔናና ደአና ማላ፥ ኔን አ ማዳ።
\XREF{}{{\XO 25:35 }{\XT{ዛረ. 15:7-8}}}

\VS{36}ነ እሻ ኔናና ዎꬃናዉ አፐ ድቻ አኮፓ፤ ዎይ ዎꬍያ ሞፓ። ሽን ኔን ነ ጾሳዉ ያያ።

\VS{37}ነ ብራ አዉ ድቻዉ ታልኦፓ፤ ነ ቁማካ አዉ ዎꬍያን ዛልኦፓ።
\XREF{}{{\XO 25:37 }{\XT{ከሳ 22:25፤ ዛረ. 23:19-20}}}

\VS{38}ህንተዉ ካናነ ቢታ እማናዉነ ህንተ ጾሳ ግዳናዉ፥ ህንተና ግብጼ ጋድያፐ ከሴዳዌ፥ ታን መꬍና ጎዳይ፥ ህንተ ጾሳ።


\par }{\SH አይለቱ አይለተꬃፐ ከስያዋ
\par }
{\PP \VS{39}“ ‘ነዉ ዳቦ ግድያ እስራኤልያ አሳይ ማንቂደ፥ ባረና ነዉ አይለተꬃዉ ዛልኦፐ፥ ኔን አ አይልያዳን ኦስሶፓ።
\XREF{}{{\XO 25:39 }{\XT{ከሳ 21:2-6፤ ዛረ. 15:12-18}}}

\VS{40}እ ከራ ኦꬅያ አሳዳንነ በትያዳን ኔናና ደኦ፤ እሻታማንꬆ ላይꬃ ባላይ ጋካናዉ እ ነዉ ኦꬆ።

\VS{41}ሄ ዎደ እ ባረ ናናቱዋናካ እትፐ ነ ጎለፐ ከሲደ ባረ ጎልያ አሳኮ ቦ፤ ባረ አዉዋ ጋድያኮካ ስሞ።

\VS{42}እስራኤላቱ ታን ግብጼ ጋድያፐ ከሴዳ ታ አይለቱዋ ግድያ ድራዉ፥ ኡንቱንቱ አይለተꬃዉ ዛልኤቶፕኖ።

\VS{43}ኔን ኡንቱንቶ መቀꬃ ኢታደ ሞዶፓ፤ ሽን ኔን ነ ጾሳዉ ያያ።


\par }{\PP \VS{44}“ ‘ነዉ አቱማነ ማጫ አይለቱ ደአና ማላ ኮዮፐ፥ ነ ዩሹዋን ደእያ ካዉተꬃቱዋፐ ሻማ።

\VS{45}ቃይ ህንተ ጋድያን ደእያ በተቱዋፐነ ህንተ ጋድያን ደእሽን የለቴዳ ኡንቱንቱ ሶ አሳፐ ሻማናዉ ዳንዳዪታ፤ ኡንቱንቱ ህንተንቶ አቆ ግድኖ።

\VS{46}ህንተፐ ጉይያን ህንተ ናናይ ኡንቱንታ መꬍናዉ ላታና ማላ፥ ህንተ ናናዉ እምተ። ህንተ ኡንቱንቱፐ ኡባ ዎደካ አይልያ ሻማናዉ ዳንዳዪታ፤ ሽን ህንተ እሻ ግድያ እስራኤልያ አሳ መቀꬃ ኢሲደ ሞዶፕተ።


\par }{\PP \VS{47}“ ‘ነ ማታን ደእያ እማꬃ ዎይ በተ አሳይ ዱረትና፥ ቃይ አ ማታን ደእያ ነ እሻይ ማንቂደ፥ ሄ ነ ማታን ደእያ እማꬃዉ ዎይ በትያዉ ዎይ እማꬃ ብታንያ ዛርያፐ እቶ ባረና ዛልኦፐ፥

\VS{48}እ ዛልኤት ስምና አ ዎዛናዉ ዳንዳየቴ፤ አ እሻቱዋፐ እቱ አ ዎዞ።

\VS{49}ዎይ አ አዉዋ እሻይ፥ ዎይ አ አዉዋ እሻ ናአይ አ ዎዞ፤ ዎይ አ ያራፐ አዉ ማታ ዳቦ ግድያ አሳይ አ ዎዞ፤ ዎይ ቃይ እ ባረ ሁጲያዉ ዱረቶፐ እ ባረና ዎዞ።

\VS{50}እ ባረና ሻሜዳ ብታንያና እትፐ ግዲደ፥ እ ባረና ዛልኤዳ ላይꬃፐ ዶሚደ እሻታማንꬆ ላይꬃ ባላይ ጋካናዉ ደእያ ላይꬃ ፓይዶ፤ አ ብልያ ጋቲ ሄ ላይꬃ ፓይዱዋ ኬሻ ግዶ። እ ባረና ሻሜዳዋና ጋምኤዳ ዎድያ ጋቲ እት አሳይ ከራ ኦꬂደ ደምያ ሚሻ ኬሻ ግዶ።

\VS{51}እሻታማንꬆ ላይꬃ ባላይ ጋካናዉ ብሮ ዳሮ ላይꬃይ አቴዳዋ ግዶፐ፥ ባረ ዛልኤቴዳ ጋትያፐ ሄ ላይꬃ ፓይዱዋን ባረና ዎዝያ ጋትያ ጭጎ።

\VS{52}ቃይ እሻታማንꬆ ላይꬃ ባላይ ጋካናዉ አቴዳ ላይꬃይ ጉꬃ ግዶፐ፥ ባረና ሻሜዳዋና እትፐ ፓይዲደ፥ ሄ ላይꬃ ፓይዱዋን ባረና ዎዝያ ጋትያ ጭጎ።

\VS{53}እ ላይꬃን ላይꬃን ከራ ኦꬅያ አሳዳን ባረና ሻሜዳዋና ደኦፐ አትና፥ ህንተ ጼሊደ እስራኤልያ አሳ ግድያ ብታንያ መቀꬃ ኢሲደ ሞዶፕተ።


\par }{\PP \VS{54}“ ‘ሽን እ ሄዋ ማላ ኦግያን ዎዘታና ꬋዮፐ፥ እሻታማንꬆ ላይꬃ ባላይ ጋክያ ዎደ እነ አ ናናይ ቆማተꬃፐ ከስኖ።

\VS{55}አያዉ ጎፐ፥ እስራኤልያ አሳይ ታ ቆማቱዋቴ፤ ታን ግብጼ ጋድያፐ ከሴዳ ታ ቆማቱዋ። ታን፥ መꬍና ጎዳይ፥ ህንተ ጾሳ’ ያጋ” ያጌዳ።




\par }\Chap{26}{\SH አዛዘትና ቤትያ አንጁዋ
\par }
{\R (ዛረ. 7:12-24፤ 28:1-14)

\par }{\PP \VerseOne{1}መꬍና ጎዳይ ሀዋዳን ያጌ፤ “ህንተ ኡንቱንቶ ጎይናናዉ ኤቃቱዋ መꬎፕተ፤ ቃይ ሀዉልትያ፥ ማሰቴዳ ምስልያ ዎይ ማሰቴዳ ሹቻ ኤሶፕተ። ታን፥ መꬍና ጎዳይ፥ ህንተ ጾሳ።

\VS{2}ታ ሳምባታቱዋ ናግተ፤ ታ ዱንካንያ ቦንችተ፤ ታን መꬍና ጎዳ።


\par }{\PP \VS{3}“ህንተ ታ ህግያን ቦፐ፥ ታ አዛዞቱዋካ ናጎፐነ ኦꬆፐ፥\XREF{}{{\XO 26:3 }{\XT{ዛረ. 11:13-15፤ 28:1-14}}}

\VS{4}ታን ህንተንቶ እራ ዎድያን ቡክሳና፤ ቢታይካ ካꬃ ዳርሲደ ሞካና፤ ደምባ ምꬃቱካ አይፍያ አይፋና።

\VS{5}ህንተ ካꬃ ቡክያ ዎድያፐ ቢደ ዎይንያ አይፍያ ማጽያ ዎዲ ጋካናዉ ካꬃ ቆጻና፤ ቃይ ዎይንያ አይፍያ ማጹካ ቢደ ካꬃ ዘርያ ዎዲ ጋካናዉ ዉረና። ህንተ ካላና ጋካናዉ ቁማ ማና፤ ቃይ ህንተ ህንተ ቢታንካ ሳሩዋን ደአና።


\par }{\PP \VS{6}“ታን ቢታዉ ሳሮተꬃ እማና፤ ኦንነ ያሽሰናን ህንተ ግሳና። ኢታ ዶአቱዋ ታን ጋድያፐ ꬋይሳና፤ ህንተ ጋድያን ላኤንꬆ ኦላይ ደንደና።

\VS{7}ህንተ ሞርከቱዋ ህንተ የደርሳና፤ ህንተ ስንꬃን ኡንቱንቱ ማሻን ሀይቃና።

\VS{8}ህንተፐ እቼሹ ጼቱዋ የደርሳና፤ ቃይ ጼቱ ታሙ ሻኣ የደርሳና። ህንተ ሞርከቱ ህንተ ስንꬃን ማሻን ሀይቃና።


\par }{\PP \VS{9}“ታን ታ ዴሙዋ ህንተኮ ዛራና፤ ህንተና አይፍሳና፤ ህንተና ዳርሳና። ቃይ ታን ታ ጫቁዋ ህንተናና ምንሳና።

\VS{10}ህንተ ሻቻ ካꬃ ማና፤ ቃይ ሀ ላይꬃ ካꬃ ዎꬃናዉ፥ ሻቻ ካꬃ ድጊደ ሳኣ ከሳና።

\VS{11}ታን ታ ደእያ ሳኣ ህንተ ግዶን ኦꬃና፤ ታን ህንተና ሻትከ።

\VS{12}ታን ህንተ ግዱዋን ሀመታና፤ ቃይ ህንተ ጾሳ ግዳና፤ ህንተካ ታ አሳ ግዳንታ።
\XREF{}{{\XO 26:12 }{\XT{2 ቆሮ. 6:16}}}

\VS{13}ህንተ ግብጼቶ አይልያ ግደናዳን፥ ግብጼ ጋድያፐ ህንተና ከሴዳዌ ታን መꬍና ጎዳይ ህንተ ጾሳ። ታን ህንተ አይለተꬃ ሞርገ ምꬃ መንꬃድ፤ ቃይ ህንተካ ꬎቁ ጊደ ሄመታናዳን ኦꬃድ።


\par }{\SH አዛዘተናን እጽና ጋክያ ሙራ
\par }
{\R (ዛረ. 28:15-68)

\par }{\PP \VS{14}“ሽን ህንተ ታን ግያዋ ስሰናን እጾፐነ፥ ሀ አዛዞቱዋ ኡባካ ኦናን እጾፐ፥

\VS{15}ታ ዎጋ ህንተ ካꬎኦፐ፥ ቃይ ታ አዛዞቱዋ ኡባ ኦናን እጺደ ታ ጫቁዋ መንꬃናዉ ህንተ ታ ህግያ ሻቶፐ፥

\VS{16}ሄ ዎደ ታን ህንተ ቦላ ሀዋ ኦꬃና: ህንተ አኬከናን ደእሽን ያሻ፥ ግልቃተꬃ፥ ህንተ አይፍያ ጆልስያነ ህንተና ሎይꬅ ሀርግስያ ምሹዋ ህንተ ቦላ አሀና። ህንተ ዘረꬃ ዘራና፤ ሽን እ ሀዳ፤ አያዉ ጎፐ፥ ሄዋ ህንተ ሞርከቱ ማና።

\VS{17}ታን ታ ሶምኡዋ ህንተ ቦላ ቱካና፤ ህንተ ሞርከቱዋ ስንꬃን ህንተ ኩንዳና፤ ህንተና እጺያዋንቱ ህንተና ሞዳና፤ ቃይ ኦንነ የደርሰናን ህንተ ባቃታና።


\par }{\PP \VS{18}“ሀዋ ኡባ ኦꬅናካ ህንተ ታና ስሰናን እጾፐ፥ ታን ህንተ ናጋራ ድራዉ ህንተ ሙራ ላፑን ዳኩዋ ጉጃና።

\VS{19}ህንተ ዎልቃ ኦቶሩዋ ታን መንꬃና፤ ሳሉዋ ብራታ ማላ ኦꬃና፤ ህንተ ቢታካ ናሃስያ ግያ ብራታ ማላ ኦꬃና።

\VS{20}ህንተ ዎልቃይ ሀዳሳን ዉራና፤ አያዉ ጎፐ፥ ህንተ ቢታይ ካꬃ ሞከና፤ ጋድያን ደእያ ምꬃቱካ አይፍያ አይፍክኖ።


\par }{\PP \VS{21}“ህንተ ታዉ እጼዶ ጎፐነ ታን ግያዋካ ስሰናን እጾፐ፥ ህንተ ናጋራ ኬሻ ላፑን ዳኩዋ ቦሻ ታን ህንተ ቦላን አሀና።

\VS{22}ታን ህንተ ቦላ ባዙዋ ዶአቱዋ የዳና፤ ኡንቱንቱ ህንተ ናናቱዋ ቦንቃና፤ ህንተ መሄቱዋ ꬋይሳና፤ ህንተ ፓይዱዋካ ጉꬃና፤ ሄዋ ጋሱዋን ህንተ ሀመትያ ኦጊ ባዙዋ ግዳናዋ።


\par }{\PP \VS{23}“ሀ ኡባ ሙራንካ ህንተ ታኮ ስመናን እጻድ ጊደ ቦፐ፥

\VS{24}ሄ ዎደ ታንካ ህንተንቶ እጻድ ጋና፤ ቃይ ህንተ ናጋራ ድራዉ ታን ታ ሁጲያዉ ህንተና ላፑን ዳኩዋ ሙራና።

\VS{25}ታ ጫቁዋ መንꬄዳ ሀሉዋ ከስያ ማሻ ታን ህንተ ቦላ አሀና፤ ህንተ ህንተ ካታማቱዋን ሺቆፐካ፥ ታን ህንተ ቦላን ኢታ ሀርግያ የዳና። ቃይ ህንተካ ህንተ ሞርከቱዋ ኩሽያን አꬊደ እመታና።

\VS{26}ህንተ ካꬃ ታን ꬋይስያ ዎደ፥ ታሙ ማጫ አሳቱ እት ባሽያን ኡክꬃ ኡካና፤ ሄዋካ ሚዛናን ልኪደ ሻካና፤ ህንተ ሄዋ ማና፥ ሽን ካልክታ።


\par }{\PP \VS{27}“ሀ ኡባንካ ህንተ ታን ግያዋ ስሰናን እጻድ ጊደ ቦፐ፥

\VS{28}ሄ ዎደ ታንካ ህንተ ቦላ ሀንቁዋን ደንዳና፤ ህንተ ናጋራ ድራዉ ታን ታ ሁጲያዉ ህንተና ላፑን ዳኩዋ ሙራን።

\VS{29}ህንተ ህንተ አቱማ ናናቱዋነ ህንተ ማጫ ናናቱዋ አሹዋ ማና።

\VS{30}ህንተ ጎይንያ ꬎቃ ሳኣ ታን ኮላና፤ ህንተ እጻና ያርሽያ ሳኣካ ꬋይሳና። ታን ህንተ አሃ ህንተ ኤቃቱዋ አሃ ቦላን ኦላና፤ ታን ህንተና ሙለ ሻታና።

\VS{31}ታን ህንተ ካታማቱዋ መላ ኦꬃና፤ ህንተ ጎይንያ ሳአቱዋካ ኮለሬꬃና፤ ህንተ ሳዊያ ያርሹዋካ ስንግከ።


\par }{\PP \VS{32}“ታን ህንተ ቢታ ꬋይሳና፤ ያቶፐ ሄ ህንተ ጋድያን ዪደ ኡትያ ሞርከቱካ ሄዋን ማላለታና።

\VS{33}ታን ህንተና ካዉተꬃቱዋ ግዶን ላላና፤ ህንተ ቦላንካ ታ ማሻ ሾዳና። ህንተ ቢታይ ባያና፤ ህንተ ካታማቱካ መላ ግዳና።

\VS{34}ሄ ህንተ ህንተ ሞርከቱዋ ጋድያን ደእያ ዎደ፥ ባዪደ ጮ ደእያ ህንተ ቢታይ ባረ ሳምባታቱዋ ቦንቺደ ናሸታና። ሄ ዎደ ህንተ ቢታይ ሸምፓናነ ባረ ሳምባታቱዋ ቦንቺደ ናሸታና።

\VS{35}ህንተ ሄ ጋድያን ደኤዳ ዎድያን ኡባን ህንተ ሳምባታቱዋን ደምቤና ሸምፑዋ ሀእ ባዪደ ጮ ደእያ ዎድያን ደማና።


\par }{\PP \VS{36}“ህንተ ህንተ ሞርከቱዋ ጋድያን ደእያ ዎደ፥ ህንተፐ ሻከቲደ ጉየ አቲደ ደእያዋንቱ ዎዛናን ታን ያሻ የዳና፤ ጫርኩ ቃꬅያ ቦንጭያ ኮሻይ ኡንቱንታ ሻቢራና፤ ኡንቱንቱ ማሻፐ ባቃትያዋዳን ባቃታና፤ ቃይ ኡንቱንቱ ኦንነ የደርሰናን ኩንዳና።

\VS{37}ህንተና የደርስያዌ ባይናን ደእሽን፥ ህንተ ኦላፐ ባቃትያዋዳን እቱ እቱዋና ꬉበታና፤ ቃይ ህንተ ህንተ ሞርከቱዋ ስንꬃን ኤቃናዉካ ህንተንቶ አያ ዎልቂነ ደኤና።

\VS{38}ህንተ ካዉተꬃቱዋ ግዶን ባያና፤ ህንተ ሞርከቱዋ ቢታይካ ህንተና ምታና።

\VS{39}ህንተፐ ሻከቲደ ህንተ ሞርከቱዋ ጋድያን አቴዳዋንቱ ባረንቱ ናጋራ ጋሱዋንነ ባረንቱ አዎቱዋ ናጋራ ጋሱዋን ግልቃና።


\par }{\PP \VS{40}“ሽን ኡንቱንቱ ታን ኡንቱንቶ እጼዳ ጋናዳንነ ኡንቱንቱ ሞርከቱዋ ቢታዉ ኡንቱንታ የዳናዳን ኦꬄዳ ባረንቱ ናጋራ፥ ባረንቱ ማይዛ አዎቱዋ ናጋራ፥ ኡንቱንቱ ታና ጭሜዳ ጭሙዋነ ኡንቱንቱ ታዉ እጻድ ጌዳዋ ፓጾፐ፥

\VS{41}ሄዋን ቃይ ኡንቱንቱ አዛዘተና ዎዛናይካ ዝቂ ጎፐነ ኡንቱንቱ ባረንቱ ናጋራ ሙራ አኮፐ፥

\VS{42}ሄ ዎደ ታን ያቆባና ጫቀቴዳ ታ ጫቁዋ ሀሳያና፤ ቃይ ይሳቃናነ አብራሃመና ጫቀቴዳ ታ ጫቁዋ ሀሳያና፤ ቢታካ ሀሳያና።
\XREF{}{{\XO 26:42 }{\XT{ዶመꬃ 17:7-8፤ 26:3-4፤ 28:13-14}}}

\VS{43}ኡንቱንቱ ꬋይ ድግና፥ ኡንቱንቱ ቢታይ መላ አታና፤ ሄ ኡንቱንቱ ꬋይና ባይያዋ ግዲደ ጮ ደእያ ዎድያን ቢታይ ባረ ሳምባታቱዋ ቦንቺደ ናሸታና። ኡንቱንቱ ታ አዛዙዋ ካꬌዳ ድራዉነ ኡንቱንቱ ሸምፑካ ታ ዎጋ ሻቴዳ ድራዉ፥ ኡንቱንቱ ባረንቱ ናጋራ ሙራ አካና።


\par }{\PP \VS{44}“ግዶፐነ ኡንቱንቱ ባረንቱ ሞርከቱዋ ጋድያን ደእያ ዎደ፥ ኡንቱንቱ ኡባና ꬋያና ጋካናዉነ ኡንቱንቱና ደእያ ታ ጫቁዋካ መንꬃና ጋካናዉ፥ ታን ኡንቱንታ ኦልከ፤ ቃይ ሻትከ። ታን፥ መꬍና ጎዳይ፥ ኡንቱንቱ ጾሳ።

\VS{45}ታን ኡንቱንቱ ጾሳ ግዳናዉ፥ ካዉተꬃቱ ጼልሽን፥ ግብጼ ጋድያፐ ከሴዳ ኡንቱንቱ ማይዛ አዎቱዋና ታን ጫቀቴዳ ጫቁዋ ኡንቱንቱ ድራዉ ሀሳያና። ታን መꬍና ጎዳ።


\par }{\PP \VS{46}“መꬍና ጎዳይ ሲና ደርያ ቦላን ሙሴ ባጋና ባረፐነ እስራኤልያ አሳፐ ግዱዋን ዎꬄዳ ዎጋቱ፥ አዛዞቱነ ህገቱ ሀዋንታ” ያጌዳ።




\par }\Chap{27}{\SH ጾሳዉ እምያዋ ሺሽያ ዎጋ
\par }
{\PP \VerseOne{1}መꬍና ጎዳይ ሙሳ ሀዋዳን ያጌዳ፤

\VS{2}“እስራኤልያ አሳዉ ሀዋዳን ያጋደ ኦዳ፤ ‘እት አሳይ መꬍና ጎዳዉ እማናዉ ሺቆፐ፥ ኔን ቆፕያዋዳን ሄ አሳ ድራዉ ሚሻ ጭጎ።

\VS{3}ሄዌነ ላታሙ ላይꬃፐ ቢደ ኡሱፑን ታሙ ላይꬃ ጋካናዉ ደእያ አቱማዎ ኡሱፑን ጼቱ ግራምያ ዴጽያ ጻጋራ ብራ ጭጎ።

\VS{4}ማጫ አሳ ግዶፐ ቃይ ሀታሙ ጻጋራ ብራ ጭጎ።

\VS{5}ቃይ እቼሹ ላይꬃፐ ቢደ ላታሙ ላይꬃ ጋካናዉ ደእያ አቱማዎ ላታሙ ጻጋራ ብራነ ማጫንዉ ታሙ ጻጋራ ብራ ጭጎ።

\VS{6}ቃይካ እት አግናፐ ቢደ እቼሹ ላይꬃ ጋካናዉ ደእያ አቱማዎ እቼሹ ጻጋራ ብራነ ማጫንዉ ሄዙ ጻጋራ ብራ ጭጎ።

\VS{7}ሄዋዳንካ ቃይ ኡሱፑን ታሙ ላይꬃነ ሄዋፐ ቦላና ደእያ አቱማዎ ታማነ እቼሹ ጻጋራ ብራነ ማጫንዉ ታሙ ጻጋራ ብራ ጭጎ።

\VS{8}ቃይ ሺቄዳ ብታኒ ኔን ቆፕዳዋ ጭጋናዉ ዳንዳየና ዳሮ ማንቆ ግዶፐ፥ እ ባረ ሺቁዋ ጋꬃናዉ እሜዳ አሳ አሂደ ቄስያ ስንꬃን ኤሶፐ ሺቄዳ ብታኒ ጭጋናዉ ዳንዳይያዋ ኬና ቆፒደ ቄሲ ጋማቶ።


\par }{\PP \VS{9}“ ‘እ ሺቀቴዳዌ አሳይ መꬍና ጎዳዉ ያርሽያ ሳኣ ማላ መህያ ያርሻናዉ ግዶፐ፥ ሄዋ ማላ አሳይ መꬍና ጎዳዉ እምያ መሂ ኡባይ ጌሻ።

\VS{10}እ ሄ መህያ ድራዉ ሀራ መህያ እሞፖ፤ ዎይ አ ሀራ መህያና ላሞፖ። ሎኡዋ ኢታና ዎይ ቃይ ኢታካ ሎኡዋና ላሞፖ፤ ሽን እ ላሞፐ፥ ኮይሮ መህያነ ላምያ እሜዳ መሂ ላኡካ ጌሻ።

\VS{11}እ ሺቀቴዳ መሂ መꬍና ጎዳዉ ያርሹዋ ኦꬂደ ሺሻናዉ ጌሻ ግደና መህያ ግዶፐ፥ ሄ ብታኒ ሄ መህያ ቄስያ ስንꬃ አሆ።

\VS{12}ሎኦ ግድና ኢታ ግድና፥ ቄሲ ሄ መህያ ጋማቶ፤ ያቶፐ ቄሲ ጋማቴዳዌ አ ጋትያ ግዶ።

\VS{13}ሽን ሄ መህያ ጎዳይ አ ዛሪደ ዎዛናዉ ኮዮፐ፥ ሄ መህያ ጋትያ ቦላ ጼቱዋፐ ላታሙ ኩሽያ ጉጆ።


\par }{\PP \VS{14}“ ‘እት አሳይ ባረ ጎልያ ጌሻ ግዳናዳን መꬍና ጎዳዉ ዱማዮፐ፥ ሎኦ ግድና ኢታ ግድና፥ ቄሲ ሄ ጎልያ ጋማቶ። ያቶፐ ቄሲ ጋማቴዳዋዳን አ ጋቲ ሄዋዳንካ ግዶ።

\VS{15}ቃይ ባረ ጎልያ ጾሳዉ ጌሻ ኦꬅ ዱማዬዳ አሳይ ዛረꬂደ ዎዛናዉ ኮዮፐ፥ ሄ ጎልያ ጋትያ ቦላን ጼቱዋፐ ላታሙ ኩሽያ ጉጆ፤ ያቶፐ ጎሊ አሳ ግዴ።


\par }{\PP \VS{16}“ ‘እት አሳይ ባረ ላታ ጋድያፐ ሻኪደ ጌሻ ኦꬅ መꬍና ጎዳዉ ዱማዮፐ፥ ሄ ጋድያ ጋቲ አን ዘርያ ዘረꬃን ቆፈቶ። ሄዌነ ላታሙ ኪሎ ግራመ ባንጋ ዘርያ ኬሻ ሾይቃ ግዶፐ፥ ታሙ ጻጋራ ብራ ጭጎ።

\VS{17}እ ባረ ጋድያ እሻታማንꬆ ላይꬃ ባላፐ ዶሚደ ጌሻ ኦꬅ ጾሳዉ ዱማዮፐ፥ ሄ ጋድያዉ ኩመንꬃ ጋትያ ጭጎ።

\VS{18}ሽን እ ባረ ጋድያ እሻታማንꬆ ላይꬃ ባላይ አꬍ ስምና ጌሻ ኦꬅ ጾሳዉ ዱማዮፐ፥ ካሊደ ደእያ እሻታማንꬆ ላይꬃ ባላይ ጋካናዉ ደእያ ዎድያ ቄሲ ፓይዶ፤ ያቶፐ አ ኩመንꬃ ጋትያፐ ዎꬌ።

\VS{19}ሄ ጋድያ ጌሻ ኦꬅ ጾሳዉ ዱማዬዳ አሳይ ዛረꬅ ዎዛናዉ ኮዮፐ፥ እ ጋማተቴዳ ሚሻ ቦላ ጼቱዋፐ ላታሙ ኩሽያ ጉጆ፤ ያቶፐ ጋዲ ስሚደ አዋ ግዴ።

\VS{20}ሽን እ ጋድያ ዛረꬂደ፥ ዎዛናፐ ካሰቲደ ሀራ አሳዉ ዛልኦፐ፥ ሄ ጋድያ ዎዛናዉ ዳንዳየና።

\VS{21}እሻታማንꬆ ላይꬃ ባላይ ጋክና ጋዲ የደቲያ ዎደ፥ ሄ ጋዲ ላኤንꬆ ጉየ አካናዋዳን መꬍና ጎዳዉ ጌሻ ግዴ። ሄ ግሹ ቄስያሳ።


\par }{\PP \VS{22}“ ‘እት አሳይ ሀራ አሳፐ ሻሜዳ ጋድያ ጌሻ ኦꬅ መꬍና ጎዳዉ ዱማያናዉ ኮዮፐ፥

\VS{23}ካልያ እሻታማንꬆ ላይꬃ ባላይ ጋካናዉ ደእያ ጋትያ ቄሲ ጋማቶ፤ ብታኒ ሄ ጋላስካ ሄ ግምትያ ጭጎ፤ ሄ ሚሻይ መꬍና ጎዳዉ ዱማቴዳ ሚሻ ግዳናዋ።

\VS{24}እሻታማንꬆ ላይꬃ ባላይ ጋክያ ዎደ፥ ሄ ጋዲ ኮይሮ ላታን አኪደ ዛልኤዳ ብታንያዉ ስሜ።


\par }{\PP \VS{25}“ ‘አ ጋቲ ጾሳ ዱንካንያን ኤረቲያ ሚዛናን ጋማተቴ።


\par }{\PP \VS{26}“ ‘ሽን ኦንነ ባይራ የለቴዳ መህያ መꬍና ጎዳዉ ዱማዪደ ሺሻናዉ ዳንዳየና፤ አያዉ ጎፐ፥ እ ካሰካ መꬍና ጎዳሳ። ሚዛ ማራ ግድና ዎይ ዶርሳ ማራ ግድናካ እ መꬍና ጎዳዋ።

\VS{27}ሄ መሂ ጌሻ ግዳና ꬋዮፐ፥ ነ ጋማቴዳ ጋትያ ቦላ ጼቱዋፐ ላታሙ ኩሽያ ጉጂደ አ ጎዳይ ዛረꬂደ ዎዞ። እ ዎዛና ꬋዮፐ፥ ነ ጋማቴዳ ጋትያን ሀራ አሳዉ ዛልኤቴዳ።


\par }{\PP \VS{28}“ ‘እት አሳይ ባረዋፐ መꬍና ጎዳዉ እሜዳዌ አያ ግዶፐካ፥ አሳ ግድና መህያ ግድና፥ ዎይ አ ላታን ጋኬዳ ጋደ ግድናካ፥ ዛልኤተናነ ዎዘተና። ዱማዬዳዌ ኡባባይ መꬍና ጎዳዉ ጌሻ ኡባፐ እቱዋ ግዴዳ ጌሻ ያርሹዋ።
\XREF{}{{\XO 27:28 }{\XT{ፓይ. 18:14}}}

\VS{29}አሳ ግዶፐ ሻከቲደ ꬋያናዳን እመቴዳ አሳይ ዎዘቶፖ፤ ሄ አሳይ ሀይቆ።


\par }{\PP \VS{30}“ ‘ቢታ አስራታይ ኡባይ ጋድያፐ ሞኬዳ ካꬃ ግድና ዎይ ምꬃ አይፍያ ግድናካ መꬍና ጎዳሳ። ሄዌ መꬍና ጎዳዉ ጌሻ።
\XREF{}{{\XO 27:30 }{\XT{ፓይ. 18:21፤ ዛረ. 14:22-29}}}

\VS{31}እት አሳይ ባረ አስራታ ዎዛናዉ ኮዮፐ፥ አ ጋትያ ቦላን ጼቱዋፐ ላታሙ ኩሽያ ጉጆ።

\VS{32}ሚዛ አስራታ ግድና፥ ዶርሳ አስራታ ግድና፥ ዎይ ዴሻ አስራታ ግድናካ፥ ሄንꬃንቻ ጋትማፐ ጋርሳና አꬍያ ሀቃዌነ ታሙንꬅ መꬍና ጎዳዉ ጌሻ።

\VS{33}ታሙንꬃ መህያ ኢታ ግድና ሎኦ ግድናካ ዶሮፖ፤ ዎይ አ ሀራና ላሞፖ። ላሞፐነ ኮይሮዌነ ላምያ እሜዳዌነ ላኡካ ጾሳዉ ጌሻ ግዲኖፐ አትና፥ ዛሪደ ዎዛናዉ ዳንዳየና’ ያጋ” ያጌዳ።


\par }{\PP \VS{34}ሲና ደርያ ቦላን መꬍና ጎዳይ ሙሴ ባጋና እስራኤልያ አሳ አዛዜዳ አዛዞቱ ሀዋንታ።


\par }